މަސްތުވާތަކެތި : ހުސް ގެއްލުމާއި ހަލާކު | ދުންފަތް | ޞިއްޙަތު\nBack ކަވާސާ ޞިއްޙަތު ޞިއްޙަތުގެ ބައިތައް ދުންފަތް މަސްތުވާތަކެތި : ހުސް ގެއްލުމާއި ހަލާކު\n26 ޖޫން 2004\nދުނިޔޭގައި މަސްތުވާތަކެތީގެ އަވައިގައި ގާތްގަނޑަކަށް 180 މިލިއަން މީހުން ޖެހިފައިވާ ކަމަށް ތަފާސްހިސާބުތަކުން ދައްކައެވެ.\nމަސްތުވާތަކެއްޗަށް ދެވިހިފާފައިވާ މީހުންގެ ސަބަބުން ގެއްލުން ލިބެމުންދަނީކީ ހަމައެކަނި އެކަމުގެ ބޭނުންކުރާ ފަރާތްތަކަށް އެކަންޏެއް ނޫނެވެ. ދީނީ ގޮތުން ބޮޑު ފާފައެއް ކޮށް، ހެއްދެވި ފަރާތަށް ނުކިޔަމަންތެރި ވުމުގެ އިތުރުން، މިކަމުގެ ގެއްލުންތައް، އެމީހުން އުޅޭ މުޖްތަމަޢުތަކާށާއި، ޤައުމުތަކަށްވެސްދަނީ ލިބެމުންނެވެ.\nއެގޮތުން، މަސްތުވާތަކެތީގެ ބޭނުންކުރުމުގެ ޙާލަތްތަކާއި ގުޅުން ހުރި ކަންކަމުގައި، ދުނިޔޭގެ ޤައުމުތަކަށް އަހަރަކު، 120 ބިލިއަން ޑޮލަރު ގެއްލުންވެއެވެ. ދުނިޔޭގެ އެންމެ ކުރިއަރާފައިވާ ޤައުމުކަމަށް ގިނަ ބަޔަކު ޤަބޫލުކުރާ އެމެރިކާގައި ، މަނާކުރެވިފައިވާ ޑްރަގު ގަތުމަށް، އަހަރަކު 40 ބިލިއަން ޑޮލަރު ހޭދަކުރެވެއެވެ. މިއީ ޖިނާއީ ކަންކަމުގައި ޢަދްލު އިންޞާފަށް އެޤައުމުގައި އަހަރަކު ހޭދަކުރެވޭ މިންވަރަށްވުރެ އެންމެ6ބިލިއަން މަދުމިންވަރެކެވެ.( 1999 maisto ) ޖަރީމާތަކާއި، އެކްސިޑެންޓައްދިމާވުންފަދަ އެތައްކަމެއްގެ ފަހަތުގައި މަސްތުވާތަކެތި ބޭނުންކުރާ މީހުން ތިބޭކަން ފާހަގަކުރެވެއެވެ. މި '' ރޯގާ'' އާއި ހެދި ޤައުމުތަކުގެ އިޤްދިޞާދަށް ލިބޭ ހީނަރުކަމުގެ ތެރޭގައި، އުފެއްދުންތެރިކަން ދަށަށްދިއުމާއި، މަސައްކަތުގެ ވަގުތުތައް ބޭކާރުގޮތުގައި ނަގާލެވުން ހިމެނެއެވެ.\nމަސްތުވާތަކެތީގެ ވިޔަފާރިކުރާ ފަރާތްތަކާއި، އޭގެ ބޭނުންކުރާ ފަރާތްތަކުގެ ސަބަބުން، ''މަސައްކަތްތެރި އަތްތައް'' ވެސް ދަނީ މަދުވަމުންނެވެ. މިކަމަށް އަޅުވެތި ވެފައިތިބޭ މީހުން ކުރާ ޢަމަލުތަކުގެ ޝިކާރައަކަށް، އެކަމާއި އެއްވެސް ގުޅުމެއްނެތް، އެތައް ބައެއްވަމުންދާކަމީވެސް ހިތާމަހުރިކަމެކެވެ. އދ. އާއި ރަސްމީ އިދާރާތަކުން ތައްޔާރުކޮށްފައިވާ ރިޕޯޓުތައް ހާމަކުރާގޮތުގައި، މަސްތުވާތަކެތި އުފައްދައި ފެތުރުމާއި އޭގެ ބޭނުން ކުރުން މިއަދު މުޅިދުނިޔެއަށް ވަނީ ޢާއްމުވެފައެވެ.\nހަށިވިއްކުމާއި، ވައްކަންކުރުމާއި، ފޭރުމާއި، '' ފައިސާދޮވެލުން '' ( މަނީ ލޯންޑްރީ) ފަދަ ނުބައި ޢަމަލުތައް ހިންގާ ގެންގްސްޓަރ ގުރޫޕުތަކުގައިވެސް މަސްތުވާ ތަކެއްޗަކީ އިސްދައުރެއް އަދާކުރާ އެއްޗެކެވެ. މިފަދަ ގުރޫޕުތަކުގައި އުޅޭ ބައެއް ފަރާތްތަކުން، ޤައުމުތަކުގައި މަޝްރޫޢީ ގޮތެއްގައި ހިންގޭ އިޤްދިޞާދީ ، ސިޔާސީ ޙަރަކާތްތަކުގެ ތެރެއަށްވެސް، ފޭދިގަނެގެން އުޅޭކަން ފާހަގަކުރެވެއެވެ. މިކަމުގެ ނަތީޖާއެއްގެ ގޮތުން، އިންތިޚާބުތަކާއި، ބޮޑެތި މަޝްރޫޢުތަކަށް މިމީސްމީހުންގެ ބާރު ބައެއް ޤައުމުތަކުގައި، ފޯރުވަމުންދެއެވެ.\nދުނިޔޭގެ ޞިއްޙަތު ޖަމްޢިއްޔާއިން، މަސްތުވާތަކެތީގެ ބަދަލުގައި މިތަކެއްޗަށް އިޝާރާތްކުރަނީ '' ނަފްސާނީ މާއްދާތަކުގެ '' (psychoactive substances) ގޮތުގައެވެ. އެއީ މަސްތުވާތަކެތީގެ ތެރޭގައި، ޢިލްމީ ދާއިރާތަކާއި، ހުއްދަކަންކަމުގައި ބޭނުންކުރެވޭ ބައެއް މާއްދާތައްވެސް ހިމެނޭތީއެވެ. އެކަމަކު އަޅުގަނޑުގެ މިލިޔުމުގައި ''މަސްތުވާތަކެތި '' މިލަފުޒު ބޭނުންކުރާނީ، ޢިލްމީކަންކަމަށާއި، ޞިއްޙީ ކަންކަމުގައި ބޭނުންކުރުމަށްމެނުވީ ހުއްދަދެވިފައި ނުވާ، އޭގެ ބޭނުންކުރުމުން، މީހާގެ ބުއްދިއަށް އަސަރުކުރާ، އޭގެ ޒާތުގައި ދެވިހިފުން ހުންނަ ކޮންމެ މާއްދާއަކަށެވެ.\nމަސްތުވާތަކެތީގެ ބައެއް ބާވަތްތަކަކީ، ޠަބީޢީ ނުވަތަ ޤުދުރަތީގޮތުން އުފެދިފައި ހުންނަ ތަކެއްޗެވެ. އަނެއްބައި ތަކެއްޗަކީ، ޞިނާޢީ އެއްޗެއްސެވެ. އޭގެ ތެރޭގައި، މީހާ ހިމޭންކުރުވާ ބާވަތްތަކާއި، ބާރުގަދަކުރުވާ ބާވަތްތަކާއި، ޙަޤީޤަތެއްނެތް ހުވަފެންތައް ދައްކުވައިދޭ ބާވަތްތަކާއި، އޭގެ ވަސްބަލައިގެން ތާސީރު ހޯދޭ ބާވަތްތައް ހިމެނެއެވެ.\nމަސްތުވާތަކެތީގެ ތަސީރަށް ބަލާއިރު ބެހިދާނެ ބައިތައް :\n1- ހިމޭންކުރުވާ ބާވަތްތައް (Depressant)\nމިއީ ހަށިގަނޑުގެ ވަޒީފާތައް މަޑުމައިތިރިކޮށް ހިމޭންކުރުވާ އެއްޗެއްސެވެ. އަދި ސެންޓްރަލް ނާވް ސިސްޓަމް (CNS) ގެ މަސައްކަތް މައިތިރިކޮށް ، މާބޮޑަށް ރުޅިގަދަވުމާއި، ހާސްވެ ފިކުރުބޮޑުވުމުން، އޭނާގެ ޙާލަތު ހަމައަކަށް އެޅުވުމަށް ބައެއް ފަހަރު ޑޮކްޓަރުން، މކަހަލަ މާއްދާއެއްގެ ބޭނުން ކޮށްފާނެއެވެ. މިމާއްދާގެ ބޭނުންކުރުމުން، މަސްތައް ހިމޭންކުރުވައި، ނިދިޖައްސުވައިދެއެވެ. މީގެ ތެރޭގައި alcohol, barbiturates, anaesthetics, benzodiazepines,) މަސްތުވާތަކެތީގެ ބޭނުންކުރާ މީހުންވެސް، މިބާވަތުގެ ތަކެތި ބޭނުންކުރެއެވެ.\nނަމަވެސް އެއީ ޑޮކްޓަރެއްގެ ހުއްދައެއްނެތިކަމަށްވުމާއިއެކު، އެކަމުގެ ސަބަބުން، އެމީހުންނަށް ލިބޭ ގެއްލުންތައް ފައިދާއަށްވުރެ ބޮޑުވާނެކަމީ ޝައްކެއް އޮތްކަމެއް ނޫނެވެ.\n2- ހުވަފެންދައްކާ ބާވަތްތައް (Hallucinogen)\nއެލް.އެސް.ޑީ އޭ ކިޔޭ ޑްރަގަކީ މިބާވަތުގެ އެއްޗެކެވެ. މީގެ ބޭނުންކުރުމުން ، ޚިޔާލީ މަންޒަރުތައްފެނި، އެކި އެކި ޚިޔާލީ އަޑުތައް އިވި، ވަހްމީ އިޙްސާސްތަކެއް ކުރުވައެވެ. ވަގުތަށް އަންނަ ބަދަލުތަކާއި، ވެއްޓަށް އަންނަ އެހެނިހެން ބަދަލުތައް މޭރުން ވުމުގައި، މިކަހަލަ އެއްޗެހީގެ ބޭނުންކުރާ މީހުންނަށް އޮޅުން އަރައެވެ.\n3- ވަސްބަލާ ސާމާނު\nއެކިވައްތަރުގެ ތެރަހާއި، ގޭސޮލިންއާއި، ސްޕްރޭފަދަ ބާވަތްތަކަކީ އޭގެ ވަސްބަލައިގެން ، މަސްތުވުމަށް ބޭނުންކުރެވޭ ސާމާނެވެ. މިތަކެތީގެ ބޭނުންކުރުމުން، މަސްތުގެ އިޙްސާސްކުރުވުމާއިއެކު، ނިދި ޖައްސުވައެވެ. އެއާއިކު، ބޯއެނބުރުމާއި، ޝައްކުއުފެދުން ފަދަ ކަންކަންވެސް ކުރިމަތި ކުރުވައެވެ.\n4- ނާރކަޓިކް (Narcotic)\nނާރކަޓިކްގެ ތެރޭގައި ހިމެނޭ ބާވަތްތައް ބޭނުންކުރުމުން، ހަށީގަނޑުގެ އިޙްސާސްތައް ދަށްކުރުވައެވެ. އެގޮތުން މީހާގެ ހޭވެރިކަން ދަށްވެ، ސަމާލުކަން ގެއްލި ކަންކަމާއި އަޅާނުލާގޮތް ވެރިކުރުވައެވެ. ނާރކަޓިކްސްއިން ތަދު ލުއިކޮށްދެއެވެ. ނިދިއައުމާއި، ކޯމާއަކަށް މީހާ ހުށަހެޅުމަކީވެސް، މިބާވަތުގެ ތަކެތިބޭނުންކުރުމުން ވެދާނެގޮތެކެވެ.\nމޯރފީންއާއި، ކޯޑެއިން ފަދަ ތަކެއްޗަކީ، ތަދު ކެނޑުވުމަށްޓަކައި، ބޭސްވެރިކަމުގައި ބޭނުންކުރުން ހުއްދަ ނާރކަޓިކްސްގެ ދެބާވަތެވެ. އެކަމަކު ހިރޮއިން އަކީ ހުއްދަ އެއްޗެއް ނޫނެވެ.\n5- މުރާލިކުރުވާ ނުވަތަ ބާރުގަދަކުރުވާ ބާވަތްތައް\nމިއީ ހަށިގަނޑާއި ސިކުނޑީގެ މަސައްކަތް ހަލުވިކުރުވާ ބާވަތްތަކެވެ. ކޮކެއިންއާއި މީޓަމްފެޓަމިންސްއަކީ މިބާވަތުގެ އެއްޗެއްސެވެ. ޢާއްމުގޮތެއްގައި، މިއީ މީހާއަށް ވަގުތީ ގޮތުން އިތުރު ހަކަތައާއި ބާރު ގެނެސްދޭ ތަކެއްޗެވެ. އެކަމަކު އޭގެ ބާރުދިއުމުން، މީހާ ވަރުބަލިކުރުވައި، ބަލިކޮށްލައެވެ.\nގިނަ މީހުން ބޭނުންކުރާ ބާވަތްތައް :\nތިރީގައި މިވަނީ ޢާއްމުގޮތެއްގައި ދުނިޔޭގައި އެންމެ ގިނަ މީހުން ބޭނުންކުރާ ބާވަތްތަކާއި އެބާވަތްތައް ބޭނުންކުރާއިރު ހަދާގޮތްގޮތެވެ.\n- ދުމުގެ ސިފައިގައި ( ސިގެރެޓުތެރެއަށް އަޅައިގެން، ގުޑުގުޑާއަށް އަޅައިގެން)\n- އެއްޗަކަށް އަޅައިގެން ބުއިމެއްގެ ގޮތުގައި.\n- އެހެން އެއްޗަކާއި އެއްކޮށްގެން ކެއުމެއްގެ ގޮތުގައި. މިގޮތުން، ތެލާއި، ހަވާދުފަދަ އެއްޗެއްސާއި ޙަޝީޝް އެއްކުރެވެއެވެ. ހަމައެފަދައިން، ޗޮކްލެޓް ބުރިބުރިހެން ހަދައިގެންވެސް ބައެއް މީހުން ބޭނުންކުރެއެވެ.\n2- އަފިހުން (Opium)\n- ޞިއްޙީ ދާއިރާގައި އަފިހުނަކީ، ތަދު ކަނޑުވަން ނުވަތަ ލުއިކުރުވަން ބޭނުންކުރާ މާއްދާއެކެވެ. އެގޮތުން، ބޭސްފަރުވާގައި ޢާއްމުގޮތެއްގައި އަފިހުންދެވެނީ ކޮންމެވެސް އެއްޗަކާއި އެއްކޮށްފައެވެ. އެހެން އެއްޗަކާއި އެއްކުރަނީވެސް، އަފިހުނަށް މީހާ ދެވިހިފާފަނެކަމަށްޓަކައެވެ. އޭގެ އިންޖެކްޝަން ޖަހައި އުޅެނީ މަސްގަނޑަށެވެ. ކެޕްސޫލުގެ ގޮތުގައިވެސް، އަފިހުން ދެވެއެވެ.\nއެކަމަކު މަސްތުވާތަކެތީގެ ބޭނުންކުރާ މީހުން އަފިހުން ބޭނުންކުރަނީ ދުމުގެ ސިފައިގައެވެ. ނުވަތަ ފެނަށް ގިރުވައިގެންނެވެ. އޭގެ ބޭނުންކުރުމަށްފަހު، ޢާއްމުގޮތެއްގައި ގިނަ މީހުން ސައިތައްޓެއް ބޯލައެވެ. އަފިހުން ކެއްކުމަށްފަހު، އެއަށް ކުޑަކުޑަ ހަކުރުކޮޅެއް އަޅައިގެންވެސް ބައެއްމީހުން ބޭނުންކުރެއެވެ. އަނގައިގެ ތެރޭގައި ލޮންނަން ބާއްވައިގެންނާއި، ފޮނިރަހަދޭ ތަކެއްޗާއި އެއްކޮށްގެންނާއި، އިންޖެކްޝަން ޖަހައިގެންވެސް، އަފިހުނުގެ ބޭނުންކޮށް އުޅެއެވެ.\n3- ޤާތު( Khat )\nޤާތު ޢާއްމުގޮތެއްގައި ހައްދައި ބޭނުންކޮށް އުޅެނީ، އެފްރިކާ ބައްރުގެ ދަޅުގެ ސަރަޙައްދުގައި ހިމެނޭ ޤައުމުތަކުގައްޔާއި، ޔަމަން ފަދަ ޤައުމުތަކުގައެވެ. މިއީ (Catha edulis) ނަމަކަށް ކިޔޭ ގަހެއްގެ ފެހިކުލައިގެ ފަތެކެވެ. މިފަތުގެ ބޭނުންކުރުމަށްޓަކައި ވަރަށް ގިނައިރުވަންދެން، އަނގައިތެރޭގައި ބާއްވައިގެން، އޭގެ ދިޔަ ބޮނީއެވެ.\nޤާތު އަނގައިގައި އޮންނައިރު، އިރު އިރުކޮޅަށް ފެން ނުވަތަ ގޭހުގެ ބުއިންތައް އޭގެ ބޭނުންކުރާ މީހުން ބޮމުންދާނެއެވެ. ޔަމަން ، އިތިއޯޕިއާ ، އެރިޓްރިއާ ، ޞޫމާލް ފަދަ ޤައުމުތައް ޓީވީން ދައްކާ އިރު ވަރަށް ގިނަ މީހުންގެ ކޮލުތެރޭގައި ގުޅަވަރެއް އޮންނަތަން ފެންނާނެއެވެ. އެއީ ޤާތު ގުޅައެކެވެ.\n4- ހުވަފެންދައްކާ މާއްދާތައް( Hallucinogen)\nމިތަކެއްޗަށް މިނަންދެވުނީ، އޭގެ ބޭނުންކުރާ ފަރާތްތަކަށް، އެއްވެސް ޙަޤީޤަތެއްނެތް އިޙްސާސްތަކާއި، މަންޒަރުތައް ދައްކުވައިދޭތީއެވެ. އެގޮތުން، ޚިޔާލީ އަޑުތަކާއި، ވަހްމީ މަންޒަރުތައް އޭނާއަށް އޭގެ ބޭނުންކުރުމުން ފެނެއެވެ. މިބާވަތުގެ އެއްޗެތީގެ ތެރެއިން އެންމެ ފާހަގަކޮށްލެވޭ އެކައްޗަކީ، އެލް.އެސް.ޑީ (L.S.D) އާއި، ޕީ.ސީ.ޕީ (P.C.P) އެވެ. މިވައްތަރުގެ މަސްތުވާތަކެތި ހުންނަނީ ޢާއްމުގޮތެއްގައި، ބޭސްގުޅަ ގޮތަށެވެ. ބޭނުންކުރަނީ މި ގުޅަ ކައިގެންނެވެ.\n5- ބާރުގަދަކުރުވާ ތަކެތި (Amfetamine)\nޢާއްމުގޮތެއްގައި މިބާވަތުގެ އެއްޗެތި ބޭނުންކޮށް އުޅެނީ ކުޅިވަރުކުޅޭ މީހުންނާއި، މަދަރުސާތަކާއި ޔުނިވަރސިޓީތަކުގެ ދަރިވަރުންނާއި، ދިގު ދަތުރުކޮށް އުޅޭ ޑްރައިވަރުންނެވެ. އެއީ ނާރވަސް ސިސްޓަމްއަށް މިތަކެތިން ގެނެސްދޭ މުރާލިކަމުގެ ސަބަބުންނެވެ. އެންމެގިނައިން، މީގެ ބޭނުންކުރެވެނީ ، ގުޅައިގެ ސިފައިގައެވެ. މަގުމަތީ ނަމެއްގެ ގޮތުގައި '' ސްޕީޑް '' މިއަށް ބޭނުން ކުރެވެއެވެ.\n6- މޯރފީންއާއި ހިރޮއިން\nތަދު ލުއިކުރުމުގައި މޯރފީންއަށް ވަރަށް ޚާއްޞަ ބާރެއް ލިބިގެންވެއެވެ. ނަމަވެސް، މިމާއްދާއަކީވެސް، ނަފްސާނީ ދެވިހިފުމެއް ކުރިމަތިކުރުވާ މާއްދާއެކެވެ. އެގޮތުން ސިކުނޑީގެ ސެލްތަކުގެ ވަޒީފާތަކަށް މިއިން އަސަރުކުރުވައެވެ. ހިރޮއިންއަކީ، މޯރފީންއިން ނެގޭ ނުވަތަ އުފެއްދޭ އެއްޗެކެވެ. ޢާއްމުގޮތެއްގައި ހިރޮއިންގެ ބޭނުންކުރެވެނީ ވަސްބަލައިގެންނެވެ. ހިރޮއިން ބޭނުންކުރަން ފަށާތާ އެއް ހަފުތާތެރޭގައި މީހާ އެއަށް ދެވި ހިފާނެއެވެ. މޯރފީންއިން އަކީ އަފިހުން ގަހުގެ މަލުން ނެގޭ މާއްދާއެކެވެ.\nކޮކެއިންއަކީ ގާތްގަނޑަކަށް، ޙަޝީޝްއެކޭ އެއްފަދައިން، ވަރަށް ގިނަ ގޮތްގޮތަށް ބޭނުންކުރެވޭ އެއްޗެކެވެ.\nދެވިހިފުމަކީ، މަސްތުވާތަކެތީގެ ބޭނުންކުރުމުގެ ސަބަބުން އެއާއި ނުލައި ނޫޅެވޭ ފަދަ ދަރަޖައަކަށް، މީހާގެ ނަފްސާނީ ޙާލަތާއި އޯގަނިކް ޙާލަތު ދަށަށް ދިއުމެވެ. މިކަމުގެ ސަބަބުން، ކޮންމެ ގޮތެއް ހަދާފައި ނަމަވެސް، އޭގެ ބޭނުންކުރުމަށް، ދެވިހިފާފައިވާ މީހާގެ ހިތުގައި، ކޮންޓްރޯލް ނުކުރެވޭފަދަ ޝައުޤުވެރިކަމަށް އުފެދެއެވެ. މިޙާލަތުގައި އޭނާއަކީ މަސްތުވާތަކެތީގެ އަޅެއްގެ ގޮތުގައި ބައެއްމީހުން ކިޔާ އުޅެއެވެ.\nމަސްތުވާތަކެތި ބޭނުންކުރުމުގެ ސަބަބުން މީހާއަށް ލިބޭ ގެއްލުންތައް، އޭނާގެ ހަށިގަނޑާއި، ނަފްސާއި، ސިކުނޑިއާއި، ސުލޫކާއި، ވަށައިގެންވާ ވެއްޓާއި އޭނާއާއި ދެމެދު އޮންނަ ގުޅުންތަކަށް ފޯރައެވެ. މިގެއްލުންތަކުގެ ކުޑަބޮޑޮމިން، ބޭނުން ކުރާ މާއްދާއެއްގެ ޠަބީޢަތުން ތަފާތުވެދާނެއެވެ. ނަމަވެސް، މަސްތުވާތަކެތީގެ ކޮންމެ ބާވަތަކީވެސް، އޭގެ ސަބަބުން، ހީވެސް ނުކުރާފަދަ، ދެރަ، ހިތާމަވެރި ޙާލަތަކަށް ، އިންސާނާ ހުށަހަޅާ މާއްދާތަކެކެވެ. ތިރީގައި އެވަނީ، މަސްތުވާތަކެތިން ލިބޭ ގެއްލުންތަކަށް އަޅުވާލެވިފައިވާ އިޖްމާލީ އަލިއެޅުވުމެކެވެ.\n- ގައިގެ ވަރުދެރަވުން، ކަންނެއްވުން، މަސްއޫލިއްޔަތެއްނެތްކަން އިޙްސާސްކުރެވުން ނުވަތަ މަސްއޫލިއްޔަތު އަދާނުކުރެވުން، ޝަޚްޞިއްޔަތު ބީވުން، ކަންކަން ދެނެގަތުމުގެ ބާރު ގެއްލުން ނުވަތަ ދަށްވުން، ނަފްސާނީގޮތުން ބަލިކަށިވުން، ބިރުގަނެ އެކަނިވެރިވުން، ސާފުތާހިރުކަން ގެއްލުން، އެއިޑްސްބަލިފަދަ ނުރައްކާތެރި ބަލިތައްޖެހުމަށް މަގުފަހިވުން، ޢާއިލީ ގުޅުމާއި، އިޖްތިމާޢީ ގުޅުންތައް ކެނޑި، ތިމާގެ ފުށުން އެމީހުންނަށް ލިބިދޭންޖެހޭ އެހީތައް ފޯރުކޮށްނުދެވުން، ވައްކަމާއި، ލޫޓުވުމާއި، އަދި މިނޫންވެސް، ގޯސް ހަޑިމުޑުދާރު ކަންކަމުގެ ތެރެއަށް މީހާ ގެނބިގެން ދިއުން.\nއިދިކޮޅަށް ކުރެވޭ މަސައްކަތް\nމަސްތުވާތަކެތީގެ ނުރައްކާތެރިކަމާއިހެދި، ދުނިޔޭގެ ހުރިހާ ޤައުމަކުންހެން، މިއާފަތުން، އެޤައުމުތަކުގެ މުވާޠިނުން ސަލާމަތްކުރުމަށް ދަނީ މަސައްކަތްކުރަމުންނެވެ. ނަމަވެސް، މިކަމަށް އަދިވެސް، ވަރަށް ގިނަ ހިސާބުތަކުގައި އެކަށީގެންވާ ކުރިއެރުމެއް ލިބިފައި ނުވާކަން ފާހަގަކުރެވެއެވެ.\nއިޤްދިޞާދީ ގޮތުން ބަލާއިރު، މަސްތުވާތަކެތީގެ ވިޔަފާރި ހުއްޓުވުމަށްޓަކައި، އެތަކެއްޗަށް މީހުން ބޭނުންވާ މިންވަރު ނުވަތަ ޑިމާންޑް މަދުކުރުމަށް ފިޔަވަޅުތައް އަޅަން ޖެހެއެވެ. ނޫންނަމަ، ސަޕްލައި ނުވަތަ ފޯރުކުރެވޭ މިންވަރަށް ބަދަލުތަކެއް އައުމަކީ ދުރުކަމެކެވެ. އެގޮތުން، މަސްތުވާތަކެތީގެ ގެއްލުންތައް މީހުންނަށް ވިސްނައިދިނުމަށް، ހޭލުންތެރިކަމުގެ ޕްރޮގްރާމުތައް އިތުރުކޮށް، ތަޢްލީމު ދިނުން ފުޅާކުރަން ޖެހެއެވެ.\nމަސްތުވާތަކެތި ވިއްކާ ފަރާތްތަކާއި، އޭގެ ބޭނުންކުރާ މީހުންނަށް ޤާނޫނީ ގޮތުން އަދަބުދިނުމަށް، ހުރިހާ ތަނެއްގައިހެންވެސް ފިޔަވަޅުތައްވަނީ އެޅިފައެވެ. ނަމަވެސް، މިކަމަކީ ހަމައެކަނި އަދަބު ދީގެން ހަމައަކަށް އަޅުވާލެވޭނެކަމެއްކަމަށް ނުވުމާއިއެކު، އިތުރު ފިޔަވަޅުތައްވެސް އަޅަންޖެހެއެވެ.\nބައެއް ސަރަޙައްދުތަކަށްބަލާއިރު، އާމުދަނީ ލިބޭނެ ހަމައެކަނި ވަސީލަތަކަށް، މަސްތުވާތަކެތީގެ ވިޔަފާރިކުރުން ބިނާވެފައިވާ ތަންތަންވެސް ދުނިޔޭގައި އެބަހުއްޓެވެ. އެހެންކަމުން، މިފަދަ ފަރާތްތަކަށް، ދިރިއުޅަށްޓަކައި އިޤްތިޞާދީ ގޮތުން ކުރެވިދާނެ އެހެން މަސައްކަތްތައް ފަހިކޮށްދިނުމަކީވެސް، މިކަމުގެ ވިޔަފާރި ހުއްޓުވުމަށް ކޮންމެހެން ކުރަން ޖެހޭ ކަމެކެވެ.\nޢާއިލާ ރޫޅުމާއި، ތަޢްލީމު ނުލިބުމާއި، ފަޤީރުކަމާއި، ވަޒީފާ ނެތުމާއި، ނުބައި އިޖްތިމާޢީ ޙާލަތަކީ، މަސްތުވާތަކެއްޗާއި ދިމާއަށް މީހުން ފުރޮޅިގެންދާ ކަންކަންކަމަށް ވަރަށް ގިނަ ބަޔަކު ފާހަގަކުރެއެވެ. އެހެންކަމުން މިފަދަ މައްސަލަތައް ޙައްލުކުރުމަށް ސަމާލުކަންދިނުމަކީވެސް، މަސްތުވާތަކެއްޗާއި އިދިކޮޅަށް ޙަރަކާތްތެރިވާއިރު ވިސްނަންޖެހޭ ކަންކަމެވެ.\nމަސްތުވާތަކެތި ބޭނުންކުރާގޮތް، ބޭނުންކުރާ މާއްދާއާއި، ބޭނުންކުރާ މީހުންނަށް ބަލާފައި ތަފާތުވެއެވެ. ބައެއް މީހުން، ބޭނުންކުރާ ހިތްވަނީ އެކަނި ތިބެއެވެ. އަނެއްބަޔަކަށް އޭގެ '' ފޯރި'' އަރާކަމަށް ހީވަނީ، ގުރޫޕު ހަދައިގެން ބޭނުންކުރުމުންނެވެ. މަސްތުވާން ބޭނުންކުރާ މާއްދާއަށް ބަލާއިރު، ބައެއްމީހުން އޭގެ ބޭނުންކުރަނީ ވަސްބަލައިގެންނެވެ. އަނެއްބަޔަކު ދުމުގެ ސިފައިގައެވެ. އިންޖެކްޝަން ޖަހައިގެން، ލޭގެ ތެރެއަށް ސީދާ ފޮނުވާލައިގެން މަސްތުވާތަކެތި ބޭނުންކުރާ މީހުންވެސް އުޅެއެވެ.\nނުރައްކަލަކަށް ތިމާގެ ނަފުސު އެއްލާލުމަކީ ހަމަޖެހޭ އެއްވެސް މީހަކު ކުރާނެކަމެއްނޫނެވެ. ނަމަވެސް ޙައިރާންވާންޖެހޭ ކަމަކީ، ތަޢްލީމާއި ހޭލުންތެރިކަން އިތުރުވަމުންދާ މިޒަމާނުގައި، މަސްތުވާތަކެތި ބޭނުންކުރުންފަދަ، ކަނޑައެޅިގެން ގެއްލުމާއި ހަލާކު ހުރި ކަންކަމުގައި ޝާމިލުވާމީހުން އިތުރުވަމުންދާ ދިއުމެވެ. ޤައުމުތައް ބިނާކޮށް، ތަރައްޤީގެ އެންމެ އުސް ހަރުފަތްތަކާއި ހަމައަށް ގެންގޮސްދިނުމުގެ ފުރިހަމަ ބާރާއި ޤާބިލްކަން ލިބިފައިވާ، ޒުވާނުންވެސް، މިވަބާގައި '' ފަނާވަމުންދާކަމީ '' އެންމެ ބޮޑު ހިތާމައެވެ.\nއިސްލާމްދީނުގައި މަސްތުވާތަކެތި ޙަރާމް\nއަޅުގަނޑުމެން ދިވެހިންނަކީ މާތްވެގެންވާ އިސްލާމްދީނަށް ބޯލަނބައިގެން ތިބި ބައެއްކަމަށްވުމާއިއެކު، އިސްލާމްދީނުގައި މަސްތުވާތަކެތީގެ ބޭނުންކުރުމާއި ބެހޭގޮތުން އަންގަވާފައިވާ ކަންތައްތައް އަޅުގަނޑުމެންނަށް އެނގުމަކީ މުހިއްމުކަމެކެވެ.\nއިސްލާމްދީން ދެކޭގޮތުގައި، މަސްތުވާތަކެއްޗާއި އަދި މިނޫންވެސް ހުރިހާ ނުބައި ސާމާނެއްގެ އަސްލަކީ ބަނގުރާއެވެ. ބަނގުރާއަކީ އިސްލާމްދީނުގައި ޙަރާމްކުރައްވާފައިވާ އެއްޗެކެވެ. ރަސޫލާ ޙަދީޘްކުރައްވާފައިވާގޮތުގައި، ބަނގުރާއަކީ ހުރިހާ ނުބައިކަމެއްގެ މަންމައެވެ. ބައެއް މީހުން ދެކޭގޮތުގައި، މަސްތުވާތަކެއްޗަކީ ބަނގުރާއެކޭ އެއްފަދައިން ޙަރާމް އެއްޗެއް ނޫނެވެ.\nނަމަވެސް، މިއީ ކުށްހީއެއްކަން، ރަސޫލާގެ ޙަދީޘްފުޅުން ކަނޑައެޅިގެން އެނގެން އެބައޮތެވެ. އެކަލޭގެ ފާނުގެ ޙަދީޘް ބަސްފުޅުގެ މާނައިގައިވެއެވެ. '' މަސްތުވާ ކޮންމެ އެއްޗަކީވެސް، ބަނގުރާއެކެވެ. ކޮންމެ ބަނގުރާއަކީވެސް ޙަރާމް އެއްޗެކެވެ.''\nދުންފަތުގެ އިސްތިޢްމާލުކުރުން ހުއްޓާލާ\nސިގިރެޓް ބުއިން ނުވަތަ ދުންފަތުގެ އިސްތިޢްމާލުކުރުމަކީ ކުޑައިރުއްސުރެ ވަރަށް ގިނަބައެއްގެ ކަށީގައި ހިފާފައިވާ ނުރަނގަޅު އާދައެކެވެ. ޞިއްޙީ ހޯދުންތަކުން ދައްކާގޮތުގައި، މިއީ ވަރަށް ނުރައްކާތެރި ޙާލަތްތަކެއް އިންސާނާއަށް ކުރިމަތިކުރުވާ ކަމެކެވެ.\nދުންފަތުގެ އިސްތިޢްމާލުކުރާ މީހުންގެ ތެރެއިން ބޮޑު އިންސައްތައެއް، ފަހުން، މަސްތުވާތަކެތީގެ ބޭނުންކުރަން ފަށާކަމަށް ބުނެވެއެވެ. އެހެންކަމުން ދުންފަތަކީ، މަސްތުވާތަކެއްޗާއި ދިމާއަށް އެޅޭ ފާލަމެއްގެ ގޮތުގައި ބެލިދާނެއެވެ.\nސިގިރެޓުބުއިމާއި ދުންފަތުގެ އިސްތިޢްމާލުކުރުމާއި ހުރިގުޅުން ދިރާސާކުރެއްވި ބޭފުޅަކު ވިދާޅުވެފައިވެއެވެ. '' ސިގިރެޓްބުއިން ދަސްކޮށްދިނުމަކީ، ސިގިރެޓަށް މެރިޖުއާނާ އަޅައިގެން ބޯން ދަސްކޮށްދިނުމަށްވެސް ދެވޭ މުހިއްމު ތަމުރީނެކެވެ.'' (Jhonston,1999) ދުންފަތުން ލިބޭ ގެއްލުންތަކާއި ހެދި، އޭގެ ބޭނުންކުރުމަކީ ޙަރާމްކަމެއްކަމަށްވެސް، އިސްލާމީ ބައެއް ޢިލްމުވެރިން ފަތުވާ ނެރުއްވާފައިވެއެވެ.\nރައްޓެހިންނަށް ތަބާވާކަށް ނުޖެހޭ\nބައެއްފަހަރަށް، މަސްތުވާތަކެތީގައި ތިމާ ޖެހެނީ، ތިމާގެ ގާތް ރަޙްމަތްތެރިންނަކީ އޭގެ ބޭނުންކުރާ ބަޔަކަށްވެފައި، އެމީހުން އެކަމަށް އެދުމުން، އިދިކޮޅު ހަދަން ނުކެރިގެން ކަމަށްވެދާނެއެވެ. މިކަމުގައި އަޅުގަނޑުމެން ހަނދާން ކުރަންޖެހޭ ވަރަށް މުހިއްމުކަމެއް އެބައޮތެވެ. އެއީ ތިމާގެ ކުރިމަގާއި، ތިމާގެ ޝަޚްޞިއްޔަތު ބިނާކުރަނީ ތިމާއަމިއްލައަށްކަން ހަނދާން ބެހެއްޓުމެވެ. ރައްޓެއްސެއްވިޔަސް، އަދި އެނޫންމީހެއްނަމަވެސް، ނުބައިކަމަކަށް ގޮވާލާނަމަ، އެކަމަކާއި އިދިކޮޅަށް '' ނޫނެކޭ '' ބުނުމުގެ ޤާބިލްކަމާއި ހަރުދަނާކަން އަޅުގަނޑުމެންގެ ގައިގައި ހުންނަން ޖެހޭނެއެވެ. ތިމާގެ ފުށުން، ތިމާގެ ރަޙްމަތްތެރިންވެސް ރަނގަޅު ކުރެވުމަށް އެޅޭ ބާރަކަށް އެކަން ވެގެންދާނެއެވެ.\nމާޔޫސްކަމުގެ ޙައްލަކީ މަސްތުވާތަކެއްޗެއްނޫން\nދިރިއުޅުމުގައި އަޅުގަނޑުމެން ހިތްހަމަ ނުޖެހޭ ކިތަންމެ ކަމެއް ކުރިމަތިވާނެއެވެ. ޢާއިލާ ރޫޅުމާއި، ރަޙްމަތްތެރިން ބީވުމާއި، ބަނގުރޫޓުވުމާއި، ކިޔެވުމުގައި ނާކާމިޔާބުވުންފަދަ ، ހާސްވެ ފިކްރު ބޮޑުވާން ޖެހޭ އެތައްކަމެއް މިކަންކަމުގެ ތެރޭގައި ގުނާލެވިދާނެއެވެ. ނަމަވެސް، މިކަމުގެ ޙައްލަކަށް، މަސްތުވާތަކެތި އިޚްތިޔާރުކުރުމަކީ ވަރަށް ސޭކު ކަމެކެވެ. އޭރުން، ނުތަނަވަސްކަމަކުން، އެބަދަލުވެވެނީ އެއަށްވުރެވެސް ބޮޑު ނުތަނަވަސްކަމަކަށެވެ. މިފަދަ ޙާލަތްތަކުގައި އަޅުގަނޑުމެންނަށް އޮތީ ހިތްވަރުލާ، އަނެއްކާވެސް ކުރިމަގަށް މަސައްކަތްކުރުމެވެ. އަޅުގަނޑުމެން ހެއްދެވި ފަރާތުގެ މަތިން ހަނދާންކޮށް، އެކަލާނގެ އަޅުގަނޑުމެން ދުނިޔެއަށް ފޮނުއްވެވި މަޤްޞަދު ހަނދާންކޮށް، މިއީ ދުނިޔޭގެ ސުންނަތްކަން ތެދުހިތުން ޤަބޫލުކުރުމުވެ. ހިތްތަކަށް ހަމަޖެހުން ލިބުން އޮތީ ފަހަރެއްގައިވެސް، މަސްތުވާތަކެތި ބޭނުންކޮށްގެނެއްނޫނެވެ. ހިތްތަކަށް ހަމަޖެހުން އޮތީ ﷲ ހަނދުމަކުރުމުންނެވެ.\nޒަމާނީ މީހަކަށްވާކަށް މަސްތުވާތަކެތި ބޭނުންކުރާކަށް ނުޖެހޭ މިޒަމާނުގެ މީހަކަށް ތިމާއަށް ވެވޭނީ ، ޑްރަގުވެސް ނަގައިގެންކަމަށް ބައެއް މީހުން ކިޔާތީ އަޑުއިވެއެވެ. އަޖައިބުވާންޖެހޭ ވަރުގެ ކަމެކެވެ. ތިމާގެ ނަފްސު ހަލާކުކޮށްލުމަކީ ތިމާ ޒަމާނީ މީހަކަށްވުންކަމަށް ޤަބޫލުކުރާނީ ކިހާ ހޭނުޖެހޭ މީހެއްހެއްޔެވެ؟ މިފަދަ ބަސްތަކަކީ، މަސްތުވާތަކެތީގެ ވިޔަފާރިކުރާ މީހުން، އެމީހުންގެ '' މުދާތައް'' ވިއްކުމަށްޓަކައި، ޒުވާނުންގެ ސިކުނޑިތަކާއި ކުޅެލުމަށް ދައްކާ ވާހަކަތަކެވެ. ތިމާ ތަހުޒީބުވެ، ރަށްވެހި މީހަކަށްވަނީ، ތިމާގެ ޝަޚްޞިއްޔަތަކީ ހަރުދަނާ ، ޝަޚްޞިއްޔަތަކަށް ހަދައިގެންނެވެ.


Mee Dhuniyey Ge Ehme Reethi Meehaa Tha? - Vaguthu\nމިއީ ދުނިޔޭގެ އެންމެ ރީތި މީހާތަ؟\nއެކި އިންސާނުން ހައްދަވާފައިވަނީ އެކި ސޫރައިގައެވެ. އެކި ގޮތް ގޮތަށް އިންސާނުން ހައްދަވާފައިވާއިރު، ބައެއް އިންސާނުންނަށް އެކަކަށްވުރެ އަނެކަކު ސޫރައިގެ ގޮތުން ރީއްޗެވެ. ނަމަވެސް އެކި މީހުންނަށް މިގޮތަށް ރީތިވަނީ އެކި މީހުންނެވެ.\nސައިންސްވެރިން މިވަނީ އެކި އިންސާނުންގެ ތަފާތު ގުނަވަންތައް އެކުލަވައިގެން އިންސާނެއްގެ ސޫރަ ހާދާފައެވެ. މިއީ ދުނިޔޭގައި ރީތި ކަމަށް ގިނަ ބަޔަކު ޤަބޫލު ކުރާ ތަރިންތަކެއް ބޭނުންކޮށްގެން ހަދާފައިވާ ފޮޓޯއެވެ. މިފޮޓޯ ހެދި ފަރާތުން ދަޢުވާ ކުރާ ގޮތުގައި މިއީ ދުނިޔޭގެ އެންމެ ރީތި މީހާއެވެ.\nމިފޮޓޯ ތައްޔާރުކޮށްފައިވަނީ މެންސް ފާމަސީ ނަމަކަށް ކިޔާ ކުންފުންޏަކުންނެވެ. މިކުންފުނިން ބުނެފައިވަނީ މި ތަސްވީރު ނުވަތަ ފޮޓޯ ހެދުމަށް ބޭނުންކޮށްފައިވަނީ ގްލެމަރއިން 2018 ވަނަ އަހަރު އެންމެ ރީތި ކަމަށް ހޮވުނު 100 މީހުންގެ އެކި އެކި ބައި ހިމަނައިގެން ކަމަށެވެ. އަދި މި ފޮޓޯގައި މި 100 މީހުންގެ ތެރެއިން ކޮންމެ މީހެއްގެ މޫނުގެ ބައެއް ހުންނާނެ ކަމަށް މި މީހުން ބުނެއެވެ. އަދި މި ފޮޓޯ ތައްޔާރުކޮށްފައިވަނީ މިކަމަށް ޚާއްސަކޮށްފައިވާ ސޮޕްޓްވެއަރއެއް ބޭނުންކޮށްގެންނެވެ.\nދުނިޔޭގެ އެންމެ ރީތި މީހާގެ ތަސްވީރު ކަމަށް ދަޢުވާ ކުރާ މިތަސްވީރުގައި ފެންނަނީ މެދު މިނުގެ ދޮން ކަމެއް ހުރި ފިރިހެނެވެ. ލޮލުގެ ކަޅި ނޫ ކުލައިގައި ހުރިއިރު، އިސްތަށިގަނޑު ހުރީ އާދައިގެ ވަރަކަށް ކޮށާފައެވެ.\nދުނިޔޭގެ އެންމެ ރީތި މީހާ ކަމަށް މި ފޮޓޯގަނޑު ދައުވާ ކުރާއިރު، ގިނަ ބައެއްގެ ފާޑު ކިޔުން މިކަމަށްވަނީ އަމާޒުވެފައެވެ. މިގޮތުން ގިނަ ބަޔަކު ބުނަމުން އަންނަނީ، އެކި މީހުންނަށް ރީތިވާނީ އެކި މީހުން ކަމަށެވެ.\nއަނބިމީހާ މާސްކް ނޭޅުމުން ކައިވެނި މަޖިލީހުގައި އިނދެ ވަރިކޮށްފި\nއޮކްޓޯބަރ 28, 2018 10:13\nކޮންމެ މެެހަކީ ރީތި މީހެއް. އެކި މީހުންނަށް ފެންނަ ގޮތް ތަފާތީ. އެއް ބަޔަކަށް ބުޅިބޯ ރީތި އިރު މަށަށް ވަރަށް ހުތުރު.\nއޮކްޓޯބަރ 28, 2018 10:46\nއަދި މިހާތަނަށް އަޑު އަހަމުން އަންނަނީ ދުނިޔޭގެ ރީތީގެރާނީ ހޮވާވާހަކަ. މީދުނިޔޭގެ އެންމެރިތިމީހާކަން އެގޭނީ ރީތީގެ ރާޖާ ހޮވަން ފެށީމާ.\nއޮކްޓޯބަރ 28, 2018 13:33\nއޭމަގޭ ފޮޓޯއެއް ގެއްލިގެން އެބަހޯދަން\nމީ ކަލޭގެ ފޮޓޯއޭ...\nއޮކްޓޯބަރ 28, 2018 14:11\nކޮންމެ މީހަކީވެސް ރީތި މީހެއް. އެކަމާއި ދެބަސްވެވޭކަށްނެތް. އެންމެ ރީތި ސޫރައިގާ އިންސާނުން ހައްދަވާފައިވާކަން ވަނީ މާކުރިން އަންގަވާފައި. ކޮންމެ އިންސާނަކުވެސް ހައްދަވަނީ ޒާތުގައި އެންމެ ރީތި ސޫރައިގައި.\nތިޔަ މީހެއް ފެނިގެން ކިތަން މީހުންގެ އިނގިތައްބާ ކޮށޭނީ. އެމީހަކު ފެނިގެން އިނގިލިތައް ކޮށިގެންދިޔަ ފަރާތްފަދަ އިންސާނެއް އަމިއްލައަށް އުފެއްދުމުގެ ބާރު އިންސާނުންނަށް ލިބިގެންވޭބާ. އެފަދަ ފުރިހަމަ ކަމެއް ގެނެވޭނެބާ. ފުރިހަމަ ކަމަކީ ރީތިކަމާއި އެއްވަރަށް ޢިލްމާއި ޙިލްމާއި ޤާބިލުކަމާއި ތެދުވެރިކަމާއި އޯގާވެރިކަމާއި މިފަދަ އެތަށް ސިފަތަކުން ރީތިވެގެންވުން. ނޫންނަމަ އެއީ ރީތިވުމެއްނޫން.\nއޮކްޓޯބަރ 28, 2018 22:52\nއޮކްޓޯބަރ 28, 2018 14:47\nއޮކްޓޯބަރ 28, 2018 14:49\nޢަވަހަށް ސިހިރު ހަދާ ސެޓުކުރޭ.. ދިވެހި އަންހެނުނަށް އެނޫންކަމެއް ކުރަން އެނގޭބާވްއެވެ.\nއޮކްޓޯބަރ 28, 2018 15:56\nތީ މަގޭ ފޮޓޯއެއްނު.\nއޮކްޓޯބަރ 28, 2018 17:53\nމަށައް އެންމެރީތީ މިސޮރުގެ ލިޕުސް. ޙާދައޭ ރީތީ . ލިބޭނެ ނަމަ.. މިރޭ ނުވެސް ނިދޭނެ މިސޮރު ފެންނަވަރުން.\nއޮކްޓޯބަރ 29, 2018 08:03\nތިއަށްވުރެ ރީތި ފިރިހެނުން ރާއްޖޭގަވެސް އުޅޭ!\nމަށައްވެސް ރާޖެެއިންފެނޭ ތިއައްވުރެ ރީތިމީހުން..\nއޮކްޓޯބަރ 29, 2018 13:14\nމަ ހީކުރީ މީ މަގޭ ފިރިގެ ފޮޓޯއެކޭ. ހާދަ ވައްތަރޭ\nއޮކްޓޯބަރ 29, 2018 13:25\nރީތި ވުމާއި އަދި ސޫރަ ރީތި ވުމަކީ މުޅިން2ކަމެއް


އަމިއްލަ ގޮތުން ވާދަކުރާ އެމްޑީޕީގެ 38 މެމްބަރުން ޕާޓީން ވަކިކޮށްފި – Dhen.mv\nއަމިއްލަ ގޮތުން ވާދަކުރާ އެމްޑީޕީގެ 38 މެމްބަރުން ޕާޓީން ވަކިކޮށްފި\nMarch 11, 2020 - 9:53 pm\nކުރިއަށް އޮތް ލޯކަލް ކައުންސިލް އިންތިޚާބާއި އަންހެނުންގެ ތަރައްޤީއަށް މަސައްކަތްކުރާ ކޮމެޓީ (ޑަބްލިއުޑީސީ) ގެ އިންތިހާބުގައި އަމިއްލަ ގޮތުން ވާދަކުރާ އެމްޑީޕީގެ 38 މެމްބަރުން ޕާޓީން ވަކިކޮށްފިއެވެ.\nއެޕާޓީން މިއަދު ނެރުނު ބަޔާނުގައި ބުނެފައިވަނީ ލޯކަލް ކައުންސިލް އިންތިހާބާއި އަންހެނުންގެ ތަރައްގީއަށް މަސައްކަތްކުރާ ކޮމެޓީގެ އިންތިހާބުގައި އެޕާޓީގެ ފަރާތުން ވާދަކުރުމަށް ޓިކެޓު ދީފައިވާ ކެންޑިޑޭޓުން ތިއްބާ، ޕާޓީގެ މެންބަރުންގެ ގޮތުގައި ތިއްބަވައިގެން އިންތިހާބުތަކުގައި އަމިއްލަގޮތުން ވާދަކުރައްވާފައި ވާތީ، އެކަމަކީ ޕާޓީގެ އަސާސީ ގަވާއިދާއި ހިލާފު އަމަލަކަށް ވާތީ، އެޕާޓީގެ ފިޔަވަޅުއަޅާ ކޮމެޓީއަށް އަސާސީ ގަވާއިދުން ލިބިދީފައިވާ ބާރުގެ ދަށުން، މެންބަރުކަމުން ވަކިކޮށް ފިޔަވަޅު އެޅުމަށް އެކޮމެޓީގެ އަގުލަބިއްޔަތުން ނިންމާފައިވާ ކަމަށެވެ.\nއަދި އެފަރާތްތަކުން އެމްޑީޕީން ވަކިކޮށް އިލެކްޝަންސް ކޮމިޝަނުން ބަލަހައްޓަމުން ގެންދާ އެޕާޓީގެ ދަފްތަރުން އުނިކުރުމަށް ފޮނުވާފައިވާ ކަމަށް އެޕާޓީން ބުންޏެވެ.\nއެމްޑީޕީ ޕްރައިމަރީން ނާކާމިޔާބުވި ފަރާތްތަކުގެ ތެރެއިން ކުރިއަށްއޮތް ލޯކަލް ކައުންސިލް އިންތިޚާބުގައި އަމިއްލައަށް ވާދަކުރާ ކޮންމެ ފަރާތެއް ޕާޓީގެ މެންބަރުކަމުން ވަކިކުރަން އެމްޑީޕީގެ ފިޔަވަޅު އަޅާ ކޮމިޓީންވަނީ މީގެކުރިން ނިންމާފައެވެ.\nއެމްޑީޕީން ބުނީ މިގޮތަށް ފިޔަވަޅުއަޅާ ކޮމެޓީން ނިންމާފައިވަނީ އެމްޑީޕީގެ މެމްބަރުންގެ ގޮތުގައި ތިބެ ޕާޓީގެ އަސާސީ ޤަވާއިދާއި ޚިލާފަށް ބައެއް ފަރާތްތަކުން އެފަދައިން ޢަމަލުކުރަމުން ދާކަމުގެ ޝަކުވާގެ މައްސަލަ ފިޔަވަޅުއަޅާ ކޮމެޓީން ބެލުމަށްފަހު ކަމަށެވެ.\nއަދި އަންހެނުންގެ ތަރައްޤީއަށް މަސައްކަތްކުރާ ކޮމެޓީ (ޑަބްލިއުޑީސީ) ގެ ކެންޑިޑޭޓުންގެ ތެރެއިން މިގޮތަށް އަމަލުކޮށްފައިވާ ފަރާތްތަކާއި މެދުވެސް ހަމަ މިފިޔަވަޅު އަޅާނެ ކަމަށް އެމްޑީޕީން ބުނެއެވެ.\nކުރިޔަށް ލޯކަލް ކައުންސިލް އިންތިހާބުގައި އެންމެ ފުރަތަމަ ޕްރައިމަރީ ބާއްވާފައި ވަނީ ވެސް އެމްޑީޕީންނެވެ. އެމްޑީޕީގެ ޕްރައިމަރީ ދިޔަލެއް ފޯރިގަދަ ކަމުން ބައެއް ދާއިރާތަކުގެ ވޯޓުލުން ބާތިލުވެސް ކުރަންޖެހުނެވެ. އަދި އެ ދާއިރާތަކުގެ ވޯޓުލުން ފަހުން އެމްޑީޕީން ވަނީ ބާއްވާފައެވެ. މި އިންތިހާބުގައި އެންމެ ގިނަ ކެންޑިޑޭޓުން ވާދަކުރަނީ ވެސް އެމްޑީޕީންނެވެ. އެއީ 876 ކެންޑިޑޭޓުންނެވެ.\nއިލެކްޝަންސް ކޮމިޝަނުން ބުނީ މިފަހަރުގެ އިންތިހާބުގައި ސިޔާސީ ޕާޓީތަކާއި އަމިއްލަ ގޮތުން 2،435 މީހަކު ކުރިމަތިލާފައިވާ ކަމަށެވެ.\nޒަކަރިއްޔާގެ ސުވާލު ރައްޔިތުންނަށް: ބޮން ހަދާ ގޮއްވާލިއިރު ރައްޔިތުންނަށް ހަމަ ހިލަމެއްވެސް ނުވޭތޯ؟\nހިރިލަންދޫ މުޖުތަމަޢުން ކޮވިޑް-19 ފެނިއްޖެ\nޤިޔާމަތް ދުވަހުގައި ﷲ ތަޢާލާ ބަސްފުޅު ވަޙީ ނުކުރައްވާނޭ ތިން މީހެއް!\nދަތި އުނދަގޫ ޙާލަތްތަކުގައާއި ހާސްވެ ކަންބޮޑު ވާނަމަ ކިޔަންވީ ދުޢާ\nޕާސްވޯޑްތަކާއި ޕިން ނަމްބަރުތަކަށް ވުރެ ޢިއްފަތުގެ އަގު ދަށް ނުކުރާށެވެ.


ރޮނާލްޑޯ ފަހަތަށް ޖައްސާލުމަށް ފަހު އެންމެ ބޮޑު އާމްދަނީއެއް ލިބޭ އެތްލީޓަކަށް މެސީ | Jazeera\tރޮނާލްޑޯ ފަހަތަށް ޖައްސާލުމަށް ފަހު އެންމެ ބޮޑު އާމްދަނީއެއް ލިބޭ އެތްލީޓަކަށް މެސީ - Jazeera\nރޮނާލްޑޯ ފަހަތަށް ޖައްސާލުމަށް ފަހު އެންމެ ބޮޑު އާމްދަނީއެއް ލިބޭ އެތްލީޓަކަށް މެސީ\nމުޙައްމަދު ޤާސިމް June 12, 2019 77 views0\nދުނިޔޭގައި މި ވަގުތު އެންމެ ބޮޑު އާމްދަނީއެއް ލިބޭ އެތުލީޓަކީ ބާސެލޯނާގެ ލިއޮނަލް މެސީ ކަމަށް ފޯބްސް މަޖައްލާ އިން ބުނެފިއެވެ.\nފޯބްސް މަޖައްލާއިން ކޮންމެ އަހަރަކު އާއްމުކުރަމުން އަންނަ އެންމެ ބޮޑު އާމްދަނީއެއް ލިބޭ 100 އެތުލީޓުންގެ ލިސްޓުގެ އެންމެ ކުރިއަށް މެސީ ޖެހިލީ ޕޯޗުގަލްގެ ތަރި ކްރިސްޓިއާނޯ ރޮނާލްޑޯ ފަހަތަށް ޖައްސާލުމަށްފަހުގައެވެ.\nފާއިތުވި އެއް އަހަރުގެ ތެރޭގައި 127 މިލިއަން ޑޮލަރުގެ އާމްދަނީއަކާއެކު މެސީ އަށް މި ލިސްޓުގެ އެއްވަނަ ލިބުނުއިރު ދެވަނައިގައި އުޅެނީ 109 މިލިއަން ޑޮލަރާއެކު ޔުވެންޓަސްގެ ފޯވާޑް ރޮނާލްޑޯ އެވެ. ތިންވަނައިގައި އުޅޭ ނޭމާ އަށް ވަނީ 105 މިލިއަން ޑޮލަރު ލިބިފައެވެ.\nފޯބްސް އިން މިދިޔަ އަހަރު ނެރުނު ލިސްޓުގައި އެންމެ ބޮޑު އާމްދަނީއެއް ލިބުނުކަމަށް ހާމަކުރި އެމެރިކާގެ ބޮކްސިން ތެޅުންތެރިޔާ ފްލޮއިޑް މޭވެދާ މިފަހަރުގެ ލިސްޓުގައި ނުހިމެނެއެވެ.\nމި ލިސްޓުގެ ގަދަ 100 ހިމެނޭ ހަމައެކަނި އަންހެން އެތުލީޓަކީ އެމެރިކާގެ ޓެނިސް ކުޅުންތެރިޔާ ސެރީނާ ވިލިއަމްސް އެވެ. އޭނާ އަށް އާމްދަނީގެ ގޮތުގައި 29.2 މިލިއަން ޑޮލަރު ލިބިފައިވެއެވެ.\nމެސީ އަކީ ރޮނާލްޑޯ އަށްފަހު މި ލިސްޓުގެ އެއްވަނަ ހޯދީ ދެވަނަ ފުޓްބޯޅަ ކުޅުންތެރިޔާއެވެ. މީގެއިތުރުން، މިއީ މި ލިސްޓުގެ ގަދަ3ގައި ފުޓްބޯޅަ ކުޅުންތެރިން ހިމެނުނު ފުރަތަމަ ފަހަރެވެ.\nމި ލިސްޓުގައި އެންމެ ގިނަ އަދަދަކަށް ހިމެނެނީ އެމެރިކާގެ އެންބީއޭގައި ކުޅޭ ބާސްކެޓްބޯޅަ ކުޅުންތެރިންނެވެ. އެގޮތުން، އެންމެ ބޮޑު އާމްދަނީއެއް ލިބޭ 100 އެތުލީޓުންގެ ތެރޭގައި 35 ކުޅުންތެރިން ހިމެނެއެވެ. މި ލިސްޓުގެ ގަދަ 10 ގައި ހިމެނެނީ؛ 8 ވަނައިގައި އުޅޭ ލޮސް އެންޖެލަސް ލޭކާސްގެ ލެބްރޮން ޖޭމްސް (89 މިލިއަން ޑޮލަރު) އާއި9ވަނައިގައި އުޅޭ ގޯލްޑަން ސްޓޭޓް ވޯރިއާސްގެ ސްޓެފަން ކަރީ (79.8 މިލިއަން ޑޮލަރު) އަދި ކެވިން ޑުރާންޓް (65.4 މިލިއަން ޑޮލަރު) އެވެ.\nމި ލިސްޓުގައި ހިމެނޭ އެތުލީޓުންގެ ތެރެއިން ޕްރިމިއާ ލީގުގެ އެންމެ ބޮޑު އާމްދަނީއެއް ލިބޭ ކުޅުންތެރިއަކީ 44 ވަނައިގައި އުޅޭ ޕައުލް ޕޮގްބާއެވެ. އޭނާ އަށް އާމްދަނީގެ ގޮތުގައި 25.9 މިލިއަން ޑޮލަރު ލިބިފައިވެއެވެ.\nފޯބްސް އިން ހާމަކުރި އެންމެބޮޑު އާމްދަނީއެއް ލިބޭ އެތުލީޓުންގެ ގަދަ 10:\nލިއޮނަލް މެސީ (ފުޓްބޯޅަ) 127 މިލިއަން ޑޮލަރު\nކްރިސްޓިއާނޯ ރޮނާލްޑޯ (ފުޓްބޯޅަ) 109 މިލިއަން ޑޮލަރު\nނޭމާ (ފުޓްބޯޅަ) 105 މިލިއަން ޑޮލަރު\nކަނޭލޯ އަލްވަރޭޒް (ބޮކްސިން) 94 މިލިއަން ޑޮލަރު\nރޮޖާ ފެޑެރާ (ޓެނިސް) 93.4 މިލިއަން ޑޮލަރު\nރަސެލް ވިލްސަން (އެންއެފްއެލް) 89.5 މިލިއަން ޑޮލަރު\nއާރޮން ރޮޖާސް (އެންއެފްއެލް) 89.3 މިލިއަން ޑޮލަރު\nލެބްރޮން ޖޭމްސް (އެންބީއޭ) 89 މިލިއަން ޑޮލަރު\nސްޓެފަން ކަރީ (އެންބީއޭ) 79.8 މިލިއަން ޑޮލަރު\nކެވިން ޑުރާންޓް (އެންބީއޭ) 65.4 މިލިއަން ޑޮލަރު


Dhuniyeyge Emme Bodu Canvas Painting Dubai Gai - Vaguthu\nދުނިޔޭގެ އެންމެ ބޮޑު ކެންވަސް ޕެއިންޓިން ދުބާއީގައި\nދުނިޔޭގެ ރިކޯޑް ފޮތުން ޖާގަ ހޯދައި އިނގިރޭސި ވިލާތުގެ އާޓިސްޓަކު ދުނިޔޭގެ އެންމެ ބޮޑު ކެންވަސް ޕެއިންޓިން ކުރަހައިފިއެވެ.\nދުބާއީގައި ހެދި މި ރިކޯޑުގައި ޕެއިންޓް ކޮށްފައިވާ ކެންވަސް ޕެއިންޓިންގެ ބޮޑުމިނުގައި 17،000 އަކަފޫޓު ހުރެއެވެ. ދުބާއީއަކީ ދުނިޔޭގެ އެންމެ ބޮޑު އެއް ކަލްޗަރަލް ސެންޓަރަށް ވެފައިވާ އިރު މި ޕެއިންޓިން ކުރެހުމުގެ ބޭނުމަކީ ކޮވިޑްގެ ބަލިމަޑުކަމާ ގުޅިގެން ހާލުގައި ޖެހިފައިވާ ކުޑަކުދިންނާއި ޒުވާނުންނަށް އެހީވުން ކަމަށް އާޓިސްޓާ ހަވާލާދީ ބޭރުގެ މީޑިއާތަކުން ރިޕޯޓު ކުރެއެވެ.\nފަންނާނުންނާއި ކުރެހުންތެރިން އަދި އެކި ހުނަރުތައް ލިބިފައިވާ އެތައް ސަތޭކަ ބަޔަކު ދުބާއީގައި މިހާރު ތިބި އިރު އެތަނަކީ އާމްދަނީ ހޯދުމަށާއި ދިރިއުޅެން އެންމެ ރަނގަޅު ތަންކަމަށް ގިނަ ބަޔަކަށް ވަނީ ބެލެވިފައެވެ.\nދަ ޕާލްމްގެ ބޯލްރޫމް އޮފް އެޓްލާންޓިސްގައި ކުރަހާފައިވާ މި ޕެއިންޓިން ނިންމުމަށް 28 ހަފްތާ ނެގިއެވެ. މިދިޔަ އަހަރުގެ މާރިޗް މަހުން ސެޕްޓެމްބަރު މަހުގެ ނިޔަލަށް ޕެއިންޓިންގެ މަސައްކަތް ކުރިއަށް ދިޔައިރު ދުވާލެއްގެ މައްޗަށް 20 ގަޑިއިރު ޕެއިންޓިންގެ މަސައްކަތުގައި އާޓިސްޓު ހޭދަ ކުރިއެވެ.\nސަޗާ ނަމަކަށް ކިޔާ މި ކުރެހުންތެރިޔާ ވަނީ ޕެއިންޓިން ނިންމުމަށް 1،065 ފިއްސާއި 6،300 ލީޓަރުގެ ކުލަ ބޭނުންކޮށްފައެވެ. މި ޕެއިންޓިން ވެގެންދާނީ ކެންވަސް އެއްގައި ކުރަހާފައިވާ ދުނިޔޭގެ އެންމެ ބޮޑު ޕެއިންޓިން އަށެވެ.\nދުނިޔޭގެ އެންމެ ބޮޑު މި ޕެއިންޓިން 70 ބައިކޮށް ހުރިހާ ބައެއް މި އަހަރުތެރޭގައި ނީލަމުގައި ވިއްކާލުމަށް ހަމަޖެހިފައިވާ އިރު މިއިން ލިބޭ ލާރި ހަދިޔާކުރާނީ ކިޔަވައި ދިނުމުގެ ދާއިރާ އަށާއި، ސިއްހީދާއިރާ އަށް، ޔުނިސެފް، ޔުނެސްކޯ، ގްލޯބަލް ގިފްޓް ފައުންޑޭޝަން ފަދަ ތަންތަނަށް ހަދިޔާ ކުރުމަށެވެ.\nފޮޓޯ: ދުބައި މީޑިޔާ އޮފީސް\nޕެއިންޓިން ކުރެހި އާޓިސްޓް ސަޗާ ޗަފްރީ ބުނީ ދުނިޔޭގެ އެންމެ ބޮޑު ޕެއިންޓިން އަށް މި ޕެއިންޓިން ވުމުން ވަރަށް އުފާވާ ކަމަށާއި މިއީ އިންސާނިއްޔަތު ކަމަށްޓަކައި އޭނާ ފެއްޓި ކަމެއް ކަމަށެވެ.\nގްލޯބަލް ގިފްޓް ފައުންޑޭޝަންގެ ފައުންޑަރު މާރިޔާ ބްރާވޯ ބުނީ ގިނަ އަހަރުތަކެއް ވަންދެން ސަޗާ ވަނީ އެ ފައުންޑޭޝަން އަށް ފަންޑު ހޯދައިދިނުމަށާއި އަދި ދުނިޔޭގެ އެހެނިހެން ފައުންޑޭޝަން ތަކަށް ވެސް ފަންޑު ހޯދައި ދިނުމަށް އެހީތެރިވެފައި ކަމަށެވެ.\nޕާސްޕޯޓުގެ ބަދަލުގައި މޫނު ދައްކާލައިގެން ދުބާއީ އެއާޕޯޓުން މިހާރު ފުރޭ\nދުބާއީ ފަތުރުވެރިންނަށް ހުޅުވާލުމާއި އެކީ ނުރައްކާތެރި މަންޒިލަކަށް!


އަތާއި، ފައި، އަދި އަނގައިގެ ބަލި | ބަލިތައް | ޞިއްޙަތު\nBack ކަވާސާ ޞިއްޙަތު ޞިއްޙަތުގެ ބައިތައް ބަލިތައް އަތާއި، ފައި، އަދި އަނގައިގެ ބަލި\nއަތާއި، ފައި، އަދި އަނގައިގެ ބަލި ޖައްސާ ޖަރާސީމަކީ އާންމުކޮށް އެންޓީރޯ ވައިރަސް(Enterovirus) އާއިލާއަށް ނިސްބަތްވާ ވައިރަސް ތަކެކެވެ. އެންޓީރޯ ވައިރަސް އާއިލާގެ ތެރޭގައި ޕޯލިޔޯ ވައިރަސް(Poliovirus)، އެންޓީރޯ ވައިރަސް(Enterovirus)، ކަކްސަކީ ވައިރަސް(Coxsackievirus)، އަދި އީކޯ ވައިރަސް(Echovirus) ހިމެނެއެވެ. އަތާއި ފައި އަދި އަނގައިގެ ބަލި ޖައްސާ ޖަރާސީމް ތަކުގެ ތެރޭގައި ކަކްސަކީ އޭ ވައިރަސް، ކަކްސަކީ ބީ ވައިރަސް، އަދި އެންޓީރޯވައިރަސް 71 އެވެ. މި3ވައިރަސް އަކީ ވެސް އެންޓީރޯވައިރަސްގެ ގުރޫޕްގައި ހިމެނޭ ވައިރަސް ތަކެކެވެ. މީގެ ތެރެއިން ރާއްޖޭގައި އުޅޭކަމަށް ލަފާކުރެވެނީ ކަކްސަކީ ވައިރަސް އޭ 16 އެވެ. މިވައިރަހަކީ ޖަނަވާރުންގެ ގޮހޮރުގައި ދިރިއުޅޭ ވައިރަހެކެވެ.\n- ހުން3ދުވަހަށްވުރެ ދިގުލައިދިއުން\n- ފިނިހޫނުމިން 38.5 ޑިގްރީއަށްވުރެ މަތީގައި ދާއިމީކޮށް ހުރުން\n- މާބޮޑަށް ވަރުބަލިވެ، ވާނުވާ ނޭގުން ކުރިމަތިވުން\n(ހ) - އަތުގެ ސާފުކަން : ދަރިފުޅުގެ ނެޕީ ބަދަލުކުރުމަށްފަހު، ނުވަތަ ދަރިފުޅު ތާހިރުކުރުމަށްފަހު ސައިބޯނި ލައިގެން ރަގަޅަށް އަތްދޮންނާށެވެ. އަދި ބަލީގެ އަލާމާތްތައް ފިލައިގެން ގޮސް ދެމަސް ފާއިތުވާ ފަހުން ވެސް ބޮޑުކަމުދާ ނަޖިހުގައި މިވައިރަސް ހުރުމަކީ އެކަށީގެންވާ ކަމެއްކަން ވެސް ހަދާންކުރާށެވެ. ވުމާއެކު އެމުއްދަތުގައި އެންމެ ކުޑަމިނުން ހުއްޓާނުލާ ރައްކާތެރިކަމުގެ ފިޔަވަޅު އެޅުމަކީ މުހިއްމު ކަމެކެވެ. ތަންކޮޅެއް ބޮޑުކުއްޖެއްނަމަ ފާޚާނާ ބޭނުންކުރުމަށްފަހު ( ނެޕީ ބަދަލުކޮށްފައި ވެސް ) ސައިބޯނިލައިގެން ރަގަޅަށް އަތްދޮންނާށެވެ. ކާއެއްޗެތި ތައްޔާރުކުރުމުގެ ކުރިން އަދި ކެއުމުގެ ކުރިން ( ކާންދިނުމުގެ ކުރިން ) ސައިބޯނި ލައިގެން ރަގަޅަށް އަތްދޮންނާށެވެ.\n(ށ) - ތުއްތުކުދިން ގެންގުޅޭ ތަކެތި އަދި އެނޫންވެސް ގޭތެރޭގައި ގެންގުޅޭ ތަކެތި ސާފުތާހިރުކޮށް ބެހެއްޓުން: ތުއްތުކުދިން ކުޅެން އުޅުމުގެ ތެރޭގައި އެފަދަ ތަކެތި އަގަޔަށްލުމަކީ ވަރަށް ގިނައިން ކުރާ ކަމެކެވެ. ވުމާއެކު ކުޅެ ނިމުމުން އެފަދަ ތަކެތި ކްލޮރިން ފަދަ އެއްޗެއް ބޭނުންކޮށްގެން ދޮވެލުމަކީ ރަގަޅު ކަމެކެވެ. ގޭތެރޭގައި ކުޑަކުދިންނާއި ބޮޑެތި މީހުން އަތްލާ އުޅޭތަންތަން ( އަދި ތުއްތު ކުދިން އަގަޔަށްލާ ތަކެތި ) ބްލީޗް އަޅާފައި ހުރި ފެންފޮދަކުން ދޮވެ ސާފުކޮށްފައި ބަހައްޓާށެވެ.\n(ނ) - ބަލިޖެހިފައިވާ ކުދިން ވީވަރަކުން ވަކިން ގެންގުޅުން: ބަލި އިތުރަށް ފެތުރުނަ ނުދިނުމަށްޓަކައި ބަލިޖެހިފައިވާ ކުދިން އެހެންކުދިންނާއި ވަކިން ގެންގުޅުން މުހިއްމެވެ. ބަލި ރަގަޅުވަންދެން ސުކޫލް އަށާއި، އެހެންކުދިންގެ ތެރެއަށް ނުފޮނުވައި ގެންގުޅުން ރަގަޅެވެ. ހުން އަންނަކުދިން ނުވަތަ ބަލީގެ އަލާމާތްތައް ހުރި ކުދިން ސުކޫލަށް ނުފޮނުވާށެވެ. ސުކޫލަށް ފޮނުވާނީ އަނގައިގައި ހުރި ފާރު ރަގަޅުވުމުންނެވެ.\n(ރ) - ބަލިކުދިންނާއި މީހުންނާއި މާބޮޑަށް ގާތްވެ ގައިގޯޅިވެނޫޅުން: ބަލިކުދިން ގައިގައި ބައްދާލައި އުރާލައި ހެދުމާއި، ދޮންދީ ހެދުމަކީ މިފަދަ ވައިރަސް އެޅުމުގައި މުހިއްމު ދައުރެއް އަދާކުރާ ކަމަކަށްވާއިރު އެފަދަ ކަންކަން ނުކުރުމަކީ އެންމެ ރަގަޅު ގޮތެވެ. އަދި އާއިލާގެ ހުރިހާ މެންބަރުންވެސް މިފަދަ ރައްކާތެރިކަމުގެ ފިޔަވަޅުތަކަށް ސަމާލުވުމަކީ މުހިއްމު ކަމެކެވެ. ބަލިކުއްޖަކު ގެންގުޅޭ ބެލެނެވެރިން މަސައްކަތު ނިކުތުން އެއީ ރަގަޅު ކަމެއްނޫނެވެ.\n(ބ) - ކާބޯތަކެތީގެ ސާފުތާހިރުކަމަށް ރައްކާތެރިވުން: އެގޮތުން ކާތަކެތި ކެއުމުގެ ކުރިން ރަގަޅަށް ދޮވެގެން ކެއުން މުހިއްމެވެ. ތަރުކާރީފަދަ ތަކެތި ހޫނު ފެނުން ކައްކައިގެން ބޭނުންކުރުން މުހިއްމެވެ. އަދި ކެއުމުގެ ކުރިންނާއި ކާތަކެތީގައި އަތްލުމުގެ ކުރިން ރަގަޅަށް ސައިބޯނިލައިގެން އަތްދޮވެގެން ކެއުން މުހިއްމެވެ.\n(ޅ) - އެހެންމީހުންނަށް ޖަރާސީމް ވާޞިލްވާނެ ފަދަ ގޮތްތަކާއި ދުރުހެލިވެ އުޅުން: ފާޚާނާއަށްދިއުމާއި، ނޭފަތްފޮޅުން، ނެޕީބަދަލުކުރުން، ފަދަ ކަންތައްތަކަށް ފަހު ސައިބޯނިލައިގެން ރަގަޅަށް އަތްދޮވުމަކީ މުހިއްމު ކަމެކެވެ. .ޖަރާސީމް އަތުގައި ހުރެ ތަންތަނުގައި އަތްނުލުން ފަދަ ކަންކަމަށް ސަމާލުވުން މުހިއްމެވެ.\n(ކ) - ސާފުތާހިރުކަމަށް ބާރުއެޅުން: ކުއްޖާ ބަލިން ރަގަޅުވި ނަމަވެސް ވައިރަސް މަހެއްހާ ދުވަސްވަންދެން ބޮޑުކަމުދާ ތަކެތީގައި ހުރެއެވެ. އެހެންކަމުން ސާފުތާހިރުކަމަށް ސަމާލުކަން ދޭންވާނެއެވެ. މިސާލަކަށް ގިނަގިނައިން އަތްދޮވުމުގެ ބޭނުންތެރިކަމާއި، ޖަރާސީމް ހުންނަ ތަންތަނުގައި އަތްނުލުމުގެ މުހިއްމުކަން ކިޔާދެވިދާނެ އެވެ. ތުއްތު ކުދިންނަށް ސާފުތާހިރު ކަމުގެ މުހިއްމުކަން ދަސްކޮށްދޭށެވެ. އަނގަޔަށް އަތްލުން ފަދަ ކަންތައް ހުއްޓުވޭތޯ މަސައްކަތްކުރާށެވެ.\n• ހޭންޑް،ފުޓް، އެންޑް މައުތު ޑިޒީޒް - ކުލުނު 234 – ސެޕްޓެމްބަރު 2007 – ޝީ – ދިވެހިރާއްޖެ\n• ހޭންޑް،ފުޓް، އެންޑް މައުތު ޑިޒީޒް – ޑރ އިސްމާޢީލް ޝަފީޢު - ޖޫން 2007 – ޑިޕާޓްމެންޓް އޮފް ޕަބްލިކް ހެލްތު އަދި މޯލްޑިވިއަން މެޑިކަލް އެސޯސިއޭޝަން – ދިވެހިރާއްޖެ\n• ހޭންޑް،ފުޓް، އެންޑް މައުތު ޑިޒީޒް – ޑރ ޢަބުދުﷲ ޢުބައިދު – ހަވީރު ނޫސް 23މާރޗް 2010\n• އަތާއިފައި އަދި އަނގައިގެ ބަލި – ދިވެހިވިކިޕީޑިޔާ\n• އަތާއިފައި އަދި އަނގައިގެ ބަލި – ކަވާސާ.ކޮމް


Import dutyin libunu aamudhanee 12 percent ithuruvehje\nއިމްޕޯޓް ޑިއުޓީން ލިބުނު އާމްދަނީ 12 ޕަސެންޓް އިތުރުވެއްޖެ\nރާއްޖޭގެ އިމްޕޯޓް އެކްސްޕޯޓަށް އައިސްފައިވާ ބަދަލު.--ކަސްޓަމްސް\nމި އަހަރުގެ މިހާތަނަށް އިމްޕޯޓް ޑިއުޓީން ލިބުނު އާމްދަނީ މިދިޔަ އަހަރާ މި މުއްދަތާ އަޅާބަލާއިރު 12 ޕަސެންޓް އިތުރުވެފައިވާ ކަމަށް މޯލްޑިވްސް ކަސްޓަމްސް ސާވިސަސް އިން ބުނެފި އެވެ.\nކަސްޓަމަރުން ނެރެފައިވާ ތަފާސް ހިސާބުތައް ދައްކާ ގޮތުން މިދިޔަ އަހަރުގެ އޮކްޓޫބަރު މަހުގެ ނިޔަލަށް އިމްޕޯޓް ޑިއުޓީ އާއި އެހެނިހެން ފީގެ ގޮތުގައި 1.62 ބިލިއަން ރުފިޔާ ލިބިފައިވެ އެވެ. ނަމަވެސް މި އަހަރުގެ މިހާތަނަށް ލިބިފައިވަނީ 1.82 ބިލިއަން ރުފިޔާ އެވެ. މިއީ ގާތްގަނޑަކަށް 12 ޕަސެންޓުގެ އިތުރުވުމެކެވެ.\nކަސްޓަމްސްގެ ހިސާބުތައް ދައްކާ ގޮތުން މި އަހަރުގެ މިހާތަނަށް ދިވެހިރާއްޖެ އިން އެކްސްޕޯޓުކުރެވުނު މުދަލުގެ އަގު މިދިޔަ އަހަރުގެ މި މުއްދަތާ އަޅާބަލާއިރު ވަނީ 43 ޕަސެންޓް އިތުރުވެފަ އެވެ. މިދިޔަ އަހަރު އޮކްޓޯބަރުގެ ނިޔަލަށް 2.13 ބިލިއަން ރުފިޔާގެ މުދާ އެކްސްޕޯޓުކޮށްފައިވެ އެވެ. ނަމަވެސް މިއަހަރުވަނީ މި އަދަދު 3.05 ބިލިއަން ރުފިޔާއަށް އިތުރުވެފަ އެވެ.\nކަސްޓަމްސްގެ ހިސާބުތައް ދައްކާ ގޮތުން މި އަހަރުގެ އޮކްޓޯބަރު މަހުގެ ނިޔަލަށް ރާއްޖެއަށް އިމްޕޯޓުކުރެވުނު މުދަލުގެ ސީއައިއެފް އަގު ވަނީ މިދިޔަ އަހަރުގެ މި މުއްދަތާ އަޅާބަލާއިރު ދެ ޕަސެންޓް އިތުރުވެފަ އެވެ. މި އަހަރުގެ މިހާތަނަށް 26.01 ބިލިއަން ރުފިޔާގެ މުދާ ރާއްޖެއަށް އެތެރެކޮށްފައިވާއިރު މިދިޔަ އަހަރުގެ މިހާތަނަށް އެތެރެކޮށްފައިވަނީ 25.96 ބިލިއަން ރުފިޔާގެ މުދަލެވެ.\n"...އިމްޕޯޓު ހިސާބުކުރަނީ މުދަލުގެ އަގުން ކަމަށްވެފައި އަދި ދިވެހިރާއްޖެއަށް އެތެރެކުރެވޭ މުދަލުގެ ބޮޑު ބައެއް ބިނާވެފައި އޮންނަނީ ތެލުގެ ބާވަތްތަކަށް ކުރެވޭ ހޭދަކަމަށްވުމުން، މިދިޔަ އަހަރާ އަޅާބަލާއިރު ދުނިޔޭގެ ބާޒާރުގައި މިއަހަރު ތެލުގެ އަގު އެވްރެޖްކޮށް ވަރަށް ބޮޑަށް ދަށްވެފައިވާ ވުމަކީ، ރާއްޖޭގެ އިމްޕޯޓު އިތުރުވަމުން އައި ނިސްބަތް ދަށްވެފައިވާ މައިގަނޑު ސަބަބު ކަމުގައި ފާހަގަކުރެވެ އެވެ،" ކަސްޓަމަރުން ބުނެފައިވެ އެވެ.\nކަސްޓަމަރުން ބުނި ގޮތުގައި މިދިޔަ އަހަރު، މެޓްރިކް ޓަނެއް ގެ އަގު އެވްރެޖްކޮށް ޖެހިފައިވަނީ 14,900 ރުފިޔާއެވެ. ނަމަވެސް މި އަހަރު މެޓްރިކް ޓަނަކަށް އެވްރެޖްކޮށް ޖެހިފައިވަނީ 7,900 ރުފިޔާ އެވެ. މިއީ ގާތްގަނޑަށް 47 ޕަސެންޓުގެ ދަށްވުމެކެވެ. އަދި ތެލުގެ ބާވަތްތަކަށްކުރެވުނު ހޭދަ ފިޔަވައި، ހުސްވި އޮކްޓޯބަރުގެ ނިޔަލަށް ރާއްޖެއަށް އިމްޕޯޓު ކުރެވުނު މުދަލުގެ އަގު އޭގެ ކުރީ އަހަރާ އަޅާބަލާއިރު ވަނީ 18 ޕަސެންޓް އިތުރުވެފަ އެވެ.\nރާއްޖެއަށް ތެޔޮ ގެންނަ މައި ގައުމަކަށް އޮމާން\nދެ އަހަރާ ނުބައްދަލު އަދަދަކަށް މުދާ ބާލައިފި


Dharifulhuge Photo eh Kalki hihsaakohfi\nދަރިފުޅުގެ ފޮޓޯއެއް ކަލްކީ ހިއްސާކޮށްފި\n11 ފެބްރުއަރީ 2020 - 11:41:32\nބޮލީވުޑުގެ ތަރި ކަލްކީ ކޯޗްލީނަށް މިދިޔަ ހުކުރު ދުވަހުގެ ރޭ އަންހެން ދަރިއަކު ލިބުނުއިރު ކުއްޖާާއެކު އޭނާ ނަގާފައިވާ ފޮޓޯއެއް މިވަނީ ސޯޝަލް މީޑިއާއަަށް ފުރަތަމަ ފަހަރަށް ހިއްސާކޮށްފަ އެވެ.\nކަލްކީ، އޭނާގެ ލޯބިވެރިޔާ ހާރްޝްބާގްއާ ރައްޓެހިވިތާ މާގިނަ ދުވަސް ނުވަނީސް ފުރަތަމަ ދަރިފުޅަށް ބަލިވެއިން ހަބަރު އިއުލާންކުރީ މިދިޔަ ސެޕްޓެމްބަރު މަހުގެ ތެރޭގަ އެވެ.\nކަލްކީގެ ބަނޑަށް ފަސް މަހުގައި އޭނާ އެކަން އިންސްޓަގްރާމު މެދުވެރިކޮށް ސަޕޯޓަރުންނަށް ހިއްސާކުރީ ބަނޑުބޮޑު ފޮޓޯތަކާއެކު ވެސް މެއެވެ.\nއިއްޔެ އިންސްޓަގްރާމު މެދުވެރިކޮށް ކަލްކީ އޭނާ ވިހޭ ހަބަރު އިއުލާންކޮށް ބުނީ އޭނާގެ ދަރިފުޅަށް ކިޔަނީ ސާފޯ ކަމަށެވެ. އަދި އެ ޕޯސްޓާއެކު އޭނާ ވަނީ ކުއްޖާގެ ދެ ފައިތިލައިގެ ތައްގަނޑެއް ކަރުދާސް ގަނޑަކަށް ޖަހާފައި އޮތް ފޮޓޯއެއް ވެސް ހިއްސާކޮށްފަ އެވެ. މި ފޮޓޯ ކަލްކީގެ ލޯބިވެރިޔާ ހާރްޝްބާގް ވެސް ވަނީ ހިއްސާކޮށްފަ އެ\nކަލްކީ ވަނީ އޭނާ ބޮލީވުޑަށް ތައާރަފުވި ފިލްމު "ދޭވް ޑީ"ގެ ޑައިރެކްޓަރު، އަނުރާގް ކަޝްޔަޕްއާ ދެ އަހަރު ލޯބިގެ ގޮތުން ގުޅިގެން އުޅުމަށް ފަހު 2011 ވަނަ އަހަރު ކައިވެނިކޮށްފަ އެވެ. އެކަމަކު ކައިވެންޏަށް ހަތަރު އަހަރުވީ ފަހުން އެމީހުން ވަނީ ވަކިވެފަ އެވެ.\nއެ ކައިވެންޏަށް ދަރިއަކު ލިބިފައި ނުވާއިރު މިއީ ކަލްކީއަށް ލިބުނު ފުރަތަމަ ދަރިފުޅެވެ.\nޔޭ ޖަވާނީހޭ ދީވާނީގައި މަސައްކަތް ކޮށް ގިނަ ބައެއްގެ ލޯބި ހޯދި ކަލްކީ ވަނީ ސައިފް އަލީހާން އާއެކު "ހެޕީ އެންޑިން" ގައި ވެސް މަސައްކަތް ކޮށްފަ އެވެ. އަދި ކާމިޔާބު ފިލްމު "ގަލީ ބޯއީ" އިން ވެސް ސަޕޯޓިން އެކްޓްރެސްއެއްގެ ރޯލުން ކަލްކީ ފެނިފައި ވެއެވެ.\nޔުނާނަށް ބޮޑެތި ތުހުމަތުތަކެއް!\nމިފަހަރު ކޮކިލާބެންގެ ވައިރަލްވީ ރެޕެއް، ހީހީ ހަލާކު!


Ithuru bayaku faruvaa ah India ah furaifi\nމޯލްޑިވިއަންގެ ބޯޓު ރާއްޖެއަށް މުދާ ހިފައިގެން އައިސްފައި--\nއިތުރު ބަޔަކު ފަރުވާއަށް އިންޑިއާއަށް ފުރައިފި\n29 ޖުލައި 2020 - 21:25:01\nބަލި މީހުންނާ އެހީތެރިންނާއެކު ޖުމްލަ 60 މީހުން އިންޑިއާގެ ޓްރިވެންޑްރަމަށް ފުރައިފި އެވެ.\nކޮވިޑްއާ ގުޅިގެން އިންޑިއާގެ ބޯޑަރު ބަންދުކޮށްފައިވާތީ އެގައުމަށް މިހާރު ދަތުރުކުރަމުންދަނީ ހާއްސަ ހުއްދައަކާއެކު އެވެ. މިއީ އެގޮތަށް އިންޑިއާއަށް ފުރި ތިންވަނަ ބެޗެވެ.\nއެ ހުރިހާ ފަސިންޖަރުން އިންޑިއާއަށް ފުރާފައި ވަނީއިންޑިއާގެ ވިސާ ހަމަޖައްސާ އެ ގައުމުގެ ޕަބްލިކް ހެލްތް ގައިޑްލައިނާ އެއްގޮތަށް ކޮވިޑަށް ޓެސްޓްކޮށް ނެގެޓިވް ނަތީޖާއަކާއެކު ކަމަށް އާސަންދައިން ބުނެ އެވެ.\nއާސަންދައިން ބުނީ އިންޑިއާއިން ވެސް އެ ފަސިންޖަރުން ކޮވިޑަށް ޓެސްޓު ކުރާނެ ކަމަށާއި އަދި އެ ގައުމުގަ 14 ދުވަހުގެ ކަރަންޓީން ފުރިހަމަކޮށް ކޮވިޑަށް ޓެސްޓްކުރާނެ ކަމަށެވެ.\nމިއަދު ފުރި ބަލި މީހުންގެ ފަރުވާ ހަމަޖެހިފައިވަނީ އިންޑިއާގެ ކިމްސް ހޮސްޕިޓަލުގައި ކަމަށާއި ކަރަންޓީނުގައި ތިބޭނީ ވެސް އެ ހޮސްޕިޓަލުގައި ކަމަށް ވަނީ ބުނެފަ އެވެ. އަދި ކަރަންޓީނުގެ މުއްދަތުގައި ވެސް އެމީހުންގެ ފަރުވާކުރިއަށް ގެންދެވޭނެ ކަމަށް ބުނެ އެވެ.\nއޭގެ އިތުރުން އާސަންދައިން ބުނީ މިމަހުގެ 14 ވަނަ ދުވަހު ފުރި ބެޗުން ތިން ދިވެހިން ކޮވިޑް-19 އަށް ޕޮޒިޓިވްވުމުން، ޕޮޒިޓިވްވީ މީހުންނާއި އެމީހުންގެ ކްލޯޒް ކޮންޓެކްޓުންވަނީ، އިންޑިއާގެ ހެލްތް ޕްރޮޓޮކޯލާ އެއްގޮތަށް، އެހެން ފަރާތްތަކާ ވަކިން އައިސޮލޭޓްކޮށްފައި ކަމަށާއި އެގޮތަށް އައިސޮލޭޓްކުރިޔަސް އެމީހުންގެ ހާލު ބަލާ އެސެސްކުރުމަށްފަހު އިމަޖަންސީކޮށް ދޭންޖެހޭ ފަރުވާތައް އިންޑިއާގެ ގައިޑްލައިންތަކާ އެއްގޮތަށް ދެމުން އަންނަ ކަމަށެވެ.\nއާސަންދައިން ވަނީ ހޮސްޕިޓަލާ ގުޅިގެން ބަލިމީހުންގެ ފަރުވާގެ ކަންކަން ކުރިއަށްދާގޮތް ގާތުން ބަލަމުންމުން އަންނަ ކަމަށެވެ.


Zidane Covid ah positive vejje - One Online\nރެއާލް މެޑްރިޑްގެ ކޯޗު ޒައިނުއްދީން ޒިދާން -- ފޮޓޯ/ އީއެފްޕީ\nރެއާލް މެޑްރިޑްގެ ކޯޗު، ޒައިނުއްދީން ޒިދާން ކޮވިޑް 19 އަށް ޕޮޒިޓިވްވެއްޖެއެވެ.\nރެއާލްއިން ނެރުނު ކުރު ބަޔާނެއްގައި ބުނެފައި ވަނީ އުމުރުން 48 އަހަރުގެ ކޯޗު، ޒިދާން ކޮވިޑަށް ޕޮޒިޓިވްވެފައިވާ ކަމަށެވެ. އޭނާގެ ހާލު މިވަގުތު ހުރި ގޮތެއް ބަޔާނުގައި ބުނެފައެއް ނުވެއެވެ.\nރެއާލްއިން އިތުރަށް ބުނީ ކޮވިޑުން ރައްކާތެރިވުމަށް ކަނޑައަޅާފައިވާ އުސޫލުތަކާ އެއްގޮތަށް ކްލަބުން އަމަލު ކުރަމުން އަންނަ ކަމަށާއި، ކްލަބުގެ ހުރިހާ ކުޅުންތެރިންނާއީ އޮފިޝަލުންގެ ރައްކާތެރިކަމަށް އަބަދުވެސް ފިޔަވަޅުތައް އަޅަމުން އަންނަ ކަމަށެވެ.\nބުދަ ދުވަހުގެ ރޭ ރެއާލްއިން ކޮޕަ ޑެލްރޭގައި ތިންވަނަ ޑިވިޝަންގެ ޓީމަކާ ދެކޮޅަށް ކުޅެ ބަލިވެފައިވާ އިރު، ޒިދާނަށް ވަނީ ބޮޑު ޕްރެޝަރަކާ ކުރިމަތިލާން ޖެހިފައެވެ. ކުރިއަށް އޮތް ލަލީގާ މެޗުގައި އަލާވޭސް ބަލިކުރަން ރެއާލަށް މަޖުބޫރުވެފައި އޮތް އިރު، އެޓީމު އޮތީ ލީގު ތާވަލުގެ ދެވަނައިގައެވެ.\nޒިދާންއަކީ ދުނިޔެ ދުށް އެންމެ މޮޅު އެއް މިޑްފީލްޑަރެވެ. އޭނާ ވަނި ފްރާންސާއެކު ވޯލްޑް ކަޕް އުފުލާލައި، ރެއާލްއާއެކު ކުޅުންތެރިއެއްގެ ގޮތުގައާއި، ކޯޗެއްގެ ގޮތުގައިވެސް ޗެމްޕިއަންސް ލީގު ކާމިޔާބުކޮށްފައެވެ. ރެއާލްގެ ކޯޗު ކަމުގައި ފުރަތަމަ ހޭދަކުރި ތިން ސީޒަންގައިވެސް ޒިދާން ޗެމްޕިއަންސް ލީގު ހޯދި އިރު، ދެވަނަ ބުރަކަށް ހަވާލުވެ، އޭނާއަށް އަދި އެ ކާމިޔާބީ ތަކުރާރު ކުރެވިފައެއް ނުވެއެވެ.\nނޫސްތަކުން ބުނެފައިވަނީ ރެއާލްގެ ބޯޑުން ޒިދާން ވަކިކުރަން ވިސްނާ ކަމަށާއި އެކަމަކު ޒިދާން ކްލަބުން ފޮނުވާލަން ބޯޑުން ވިސްނަނީ ސީޒަން ނިމުމުން ކަމަށެވެ.\nގުޅޭ ޓެގު ރެއާލް މެޑްރިޑް ކޮވިޑް 19\nބެންޒެމާއާއި ކްރޫސްގެ ގޯލުތަކުން ރެއާލް އަނެއްކާވެސް ދެވަނައަށް\nހައި ޕާފޯމަންސް ފުޓުބޯޅަ ސްކޫލުގައި އިސްކޮށް ހުންނާނީ ސަލްގާޑޯ؟\nވަރާންގެ ދެ ގޯލާއެކު ރެއާލްއިން ފުލުގައި އޮތް ހުއެސްކާ ބަލިކޮށްފި\nޒިދާން ރުޅިގަދަވެ، މީޑިއާއަށް ބަވާލައިފި!


SAFF ge mi mubaaraathu gai makaraai olhuvaalun!\nސާފުގެ ހަގު މުބާރާތުގައި މަކަރާއި އޮޅުވާލުން!\nމިދިޔަ ހޮނިހިރު ދުވަހު، ނޭޕާލުގައި ނިމިގެން ދިޔަ 15 އަހަރުން ދަށުގެ ސާފު ޗެމްޕިއަންޝިޕް މުބާރާތަށް ފުރުމުގެ ކުރިން، ރާއްޖޭގެ 15 އަހަރުން ދަށުގެ ޓީމުގެ އެސިސްޓެންޓް ކޯޗް ފަރީދު މުހައްމަދު (ފަރިއްޓޭ) ގާތު، އެފްއޭއެމްގެ ޓެކްނިކަލް ޑައިރެކްޓާ އިހްސާން އަބްދުލް ޣަނީ (ސާންތީ) އިޝާރާތް ކުރި ތަފާތު، އެހެން ނަމަވެސް ސަމާލުކަން ދޭން ޖެހޭ ވާހަކައެއް އެބައޮތެވެ.\n"މޮޅު ނުވިޔަސް މާޔޫސް ނުވާތި، އެ ޓީމުތަކާ ދެކޮޅަށް މި ތިބަ ކުޅުންތެރިންނަށް ވާދައެއް ވެސް ނުކުރެވޭނެ." މިއީ ސާންތީ ފަރިއްޓޭއަށް ދިން ނަސޭހަތެކެވެ.\nކޯޗިން ދާއިރާގެ ޅަފަތުގައި ހޭދަ ކުރަމުންދާ ފަރިއްޓޭއަށް މި ނަސޭހަތްވީ އޭނާ މާޔޫސް ކުރުވި ކަމަކަށެވެ. އޭނާގެ ހިތްމަރުވި އެވެ. ކުޅުންތެރިޔެއްގެ ގޮތުގައި އޭނާއަށް އެ ޓީމުތަކާ ދެކޮޅަށް ކާމިޔާބު ނުހޯދުނަސް، ކޯޗެއްގެ ގޮތުގައި ރާއްޖެއަށް ކާމިޔާބު ހޯދައިދޭން އޭނާ ބޭނުންވި އެވެ. އުމުރު ފުރާތަކުގެ ގައުމީ ޓީމުގައި އޭނާ ވެސް އެ ޓީމުތަކާ ދެކޮޅަށް ނިކުތެވެ. ކާމިޔާބެއް ނުލިބުނެވެ. އެހެންނަމަވެސް ކޯޗެއްގެ ގޮތުގައި ދެކުނު ހުވަފެން، އޭނާއަށްވުރެ ސީނިއާ ކޯޗަކު ދެއްކި ވާހަކައަކުން ފަނޑުވެގެން ދިޔައީ އެވެ.\nސާންތީ، އެދުވަހު އެ ބުނީ ކީކޭކަން، އޭނާއަށް އެނގުނީ މުބާރާތް ކުޅެން ފެށުމުންނެވެ. މުބާރާތުގައި ވާދަ ކުރާ އެހެން ޓީމުތަކުން، ވާދަ ކުރުވާ ޓީމުތަކަކީ ކަނޑައެޅިފައި އޮންނަ އުމުރު ފުރާއަށްވުރެ ދޮށީ ކުޅުންތެރިން ހިމެނޭ ޓީމުތަކެކެވެ. މިއީ ތުންތުން މަތިން މާ ކުރިންސުރެ ދެކެވޭ ވާހަކަ އެކެވެ.\nއުމުރުފުރާތަކުގެ ލެވަލުގައި ރާއްޖެއަށް ކާމިޔާބު ނުހޯދޭނީ ކީއްވެގެންތޯ އެންމެންވެސް ސުވާލު ކުރެ އެވެ. އެކަމުގެ ސަބަބާއި ސިއްރު ގުޅިފައި ވަނީ، މުބާރާތުގައި ވާދަ ކުރާ އެހެން ގައުމުތަކުން ހަދާ މަކަރު ދެނެގަތުމުގައި ސާފަށް ކާމިޔާބު ނުހޯދޭތީ އެވެ. އެކަމަށް އެކަށީގެންވާ ހެކި ވެސް ލިބެން ނޯންނާތީ އެވެ.\nމިދިޔަ އަހަރު ބޭއްވި 15 އަހަރުން ދަށުގެ ސާފް ޗެމްޕިއަންޝިޕްގައި، ރާއްޖެއަށް ކޯޗު ކޮށްދިން، އެފްއޭއެމްގެ ކޯޗިން ޑިޕާޓްމެންޓްގެ ހެޑް މުހައްމަދު ޝާޒްލީ (ޝާޒް) ވަނީ އެ މުބާރާތުގެ ތެރޭގައި އެ ވާހަކަ ދައްކާފަ އެވެ. މުބާރާތުގައި ވާދަ ކުރާ އެހެން ގައުމުތަކުން ކަނޑައަޅާފައި އޮންނަ އުމުރުފުރާއަށްވުރެ ދޮށީ ކުޅުންތެރިން ގެންނަ ވާހަކަ އެންމެ ފުރަތަމަ އާންމުކޮށް ދެއްކީ ޝާޒް އެވެ.\n"ގިނަ ފަހަރަށް އެ ޓީމުގައި ހިމެނޭ ކުޅުންތެރިންނަށް ވެސް ނޭނގޭނެ އެ ކުޅުންތެރިންގެ އަސްލު އުމުރަކީ ކޮބައި ކަމެއް، އެ ގައުމުތަކުގެ ވިލެޖު ހިސާބުތަކުގައި އުޅޭ ކުދިން، އުފަން ދުވަހުގެ ސެޓްފިކެޓެއް އަދި ޕާސްޕޯޓެއް ވެސް އެއިން ކުޅުންތެރިޔަކު އަތުގައި ނޯންނާނެ، ދެން އެ ގައުމުތަކުގެ އެފްއޭގެ ތެރެއިން އެ ކުޅުންތެރިންގެ އުފަންދުވަހުގެ ސެޓްފިކެޓް ވަކި ތާރީހެއް ޖަހައިގެން އެތޯރިޓީއަށް ހުށަހަޅައިގެން ހައްދަނީ، ހަގީގަތުގައި އެއީ އެއުމުރުފުރާތަކުގެ ކުޅުންތެރިންނެއް ނޫން،" ޝާޒް ވާހަކަ ދެއްކި އެވެ. "އެ ޓީމުތައް އެހެން ހަދާއިރު، އުމުރުފުރަތާކުގެ ލެވެލްގައި ރާއްޖެއިން މިދާ 13 އަހަރު 14 އަހަރުގެ ކުޅުންތެރިންނަށް އެ ޓީމުތަކާ ވާދަ ވެސް ނުކުރެވޭނެ، އެހެން ނަމަވެސް ރާއްޖޭގެ ކުޅުންތެރިންނަށް ކުރިމަގަށް ބަލާއިރު އެ މެޗުތަކުން ތަޖުރިބާ ލިބޭނެ."\nމުބާރާތުގައި ވާދަ ކުރި އިންޑިއާގެ ޓީމު ---\nމިފަހަރުގެ މުބާރާތުގައި ވާދަ ކުރި ރާއްޖޭގެ ޓީމުގެ އޮފިޝަލަކު، ބުނި ގޮތުގައި ނޭޕާލުގައި އޮތް މުބާރާތް ތެރޭގައި، ބަންގުލަދޭޝްގެ ޓީމުގެ އިސް މީހަކާ ސުވާލު ކުރުމުން އެމީހުން ކަންކަން ކުރާގޮތް ކިޔައިދިނެވެ.\n"ނޭޕާލުގައި މުބާރާތްތެރޭގައި ބަންގުލަދޭޝް ކޯޗާ ދިމާވެގެން އަހަރެމެން އެހިން، އުމުރުފުރާގައި ބަނގުލަދޭޝްގެ ޓީމު މިހާ ވަރުގަދަ އިރު ސީނިއާ ލެވަލުގައި ކާމިޔާބު ނުހޯދެނީ ކީއްވެހޭ؟ އެމީހުން އަހަރެމެންނަށް ކިޔައިދިން ވާހަކަތަކުން ހައިރާންވެސް ވި،" އަވަސް އާ ވާހަކަ ދެއްކި ޒުވާން ޓީމުގެ އޮފިޝަލު ބުންޏެވެ.\n"އެމީހުން ބުނި މުބާރާތް ފެށެން ތިން މަހަށްވީމަ އެކި ސަރަހައްދުތަކުން ކުޅުންތެރިންތަކެއް ގެނެސް ޓްރަޔަލް ބާއްވާލާފައި އެންމެ ރަނގަޅަށް ކުޅޭ ކުޅުންތެރިންތަކެއް ނަގަނީއޭ، އެމީހުން ބުނޭ ވިލެޖު ހިސާބުތަކުން އަންނަ ކުޅުންތެރިން އަތުގައި ޕާސްޕޯޓެއް ވެސް އުފަންދުވަހުގެ ސެޓްފިކެޓެއް ނެތީމަ، ތިމަންނަމެން އަމިއްލައަށް ވަކި އުމުރު ޖަހައިލައިގެން އެ ކުޅުންތެރިންގެ ޕާސްޕޯޓް ހައްދަނީއޭ، އެމީހުން ބުނި ތިމަންނަ މެން ނުބަލަމޭ އުމުރުފުރާއަކަށް، އައިޑެންޓިފިކޭޝަނެއް ނެތް ކުޅުންތެރިންތަކެއް ގެނެސް އެ އޮންނަ މުބާރާތުގައި ވާދަ ކުރުވަނީ، އޭރުން ރާއްޖެ ކަހަލަޓީމުތަކާ ދެކޮޅަށް ކުޅެފާނެ އުމުރުން 19 އަހަރުގެ ކުޅުންތެރިޔެއް ވެސް."\nސާފު ޗެމްޕިއަންޝިޕުގެ 15 އަހަރުން ދަށުގެ މި އަހަރުގެ މުބާރާތަށް ގެންދިޔަ ރާއްޖެ ޓީމުގައި އެވްރެޖްކޮށް ހިމެނެނީ 13 އަހަރާއި 14 އަހަރާ ދެމެދުގެ ކުޅުންތެރިންނެވެ. އެގޮތަށް ޓީމް އެކުލަވާލާފައި އޮތީ، އަންނަ އަހަރު އޮންނަ އޭއެފްސީ 15 އަހަރުން ދަށުގެ މުބާރާތަށް ދާންވާއިރަށް އެ ޓީމަށް ތަޖުރިބާ ހޯދައިދިނުމުގެ ބޭނުމުގަ އެވެ.\n"ރާއްޖޭގެ ފުރަތަމަ 11 ގައި ކުޅުނު 13 އަހަރުގެ ކުޅުންތެރިން، ދެން އެކޮޅުން 19 އަހަރުގެ ކުޅުންތެރިން ކުޅެންޏާ މެޗުއަރިޓީ ވެސް އަދި އަންޑަސްޓޭޑިން ވެސް މާބޮޑަށް ވެސް ތަފާތު ވާނެ ރާއްޖޭގެ ކުޅުންތެރިންނަށްވުރެ، ދެން އެ ޓީމުތަކުން ރާއްޖޭ ކޮޅަށް ހަތެއް ނުނީ 10 ގޯލް ޖެހިޔަސް ހައިރާން ވާނެ ކަމެއް ނެތްތާ."\nޕާކިސްތާންގެ 15 އަހަރުން ދަށުގެ ޓީމުގެ ކެޕްޓަން ހަސީބު ހާން (4)، މުބާރާތުގެ މޮޅުކޫލުންތެރިޔާގެ އެވޯޑާ ހަވާލު ވަނީ ، އޭނާގެ އުމުރާ މެދުވެސް ބައެއް މީހުން ވަނީ ސުވާލު އުފައްދާފަ ް---\nފަނަރަ އަހަރުން ދަށުގެ މުބާރާތުގެ ޗެމްޕިއަންކަން މިފަހަރު ހޯދީ ބަންގުލަދޭޝް އެވެ. ރަނަރަފު ޓީމަކީ ޕާކިސްތާނެވެ. މި ދެ ޓީމުގައި ވެސް، އެ އުމުރުފުރާއަށް ވުރެ ދޮށީ ކުޅުންތެރިން ތިބޭނެ ކަމަށް ތުހުމަތު ކުރެވެ އެވެ.\nއެ އުމުރުފުރާގެ ކުޅުންތެރިޔަކު އުޅޭ އުޅުމާއި، އުފެދުމުގައި ހުންނަ އާދަ ހުންނަ ގޮތަށްވުރެ ދޮށީ ކުދިން އުޅޭ އުޅުމާ ވައްތަރު ކަމުން އެހެން ބުނުމުގެ ފުރުސަތު އެބައޮތެވެ. އުމުރުފުރާ ލެވަލުގައި ބަންގުލަދޭޝް އާއި ޕާކިސްތާން އަދި ނޭޕާލުން ކާމިޔާބު ހޯދި ނަމަވެސް ސީނިއާ ލެވަލުގައި ކާމިޔާބެއް ނުހޯދެ އެވެ. އުމުރުފުރާތަކުގެ މުބާރާތުގައި ވާދަ ކުރާ ކުޅުންތެރިންގެ ތެރެއިން ސީނިއާ ޓީމަށް އަންނަނީ މަދު ކުޅުންތެރިޔެކެވެ. އިންޑިއާގައި ވެސް މިކަން އެގޮތަށް ހިނގަ އެވެ.\nނަމަވެސް، ރާއްޖެއިން، މީގެ 10 ނުވަތަ 15 އަހަރުން ކުރިން އުމުރުފުރާތަކުގެ ލެވަލުގައި ވާދަ ކުރި ކުޅުންތެރިން ސީނިއާ ޓީމުގައި މޮޅަށް ކުޅެ އެވެ. ގައުމީ ޓީމުގެ މިހާރުގެ ކެޕްޓަން އަކުރަމް އަބްދުލް ގަނީ އާއި ގައުމީ ޓީމުގެ ޒުވާން ފޯވަޑް ހަމްޒާ މުހައްމަދު (ހަމްޕު) އަދި އަލީ ފާސިރު (ސެންޓޭ) އަދި އަހްމަދު އިމާޒު (އާއްކޮ) އާއި އެހެން ބައެއް ކުޅުންތެރިންނަކީ އުމުރުފުރާގެ ގައުމީ ޓީމުގައި ކުޅުނު ކުޅުންތެރިންނެވެ.\nރާއްޖޭގެ 15 އަހަރުން ދަށުގެ ޓީމުގެ އޮފިޝަލު ބުނި ގޮތުގައި ރާއްޖޭގެ އެ ޓީމުގައި ހިމެނޭ ދެތިން ކުޅުންތެރިން ކުރިއަށް އޮތް އަށެއްކަ އަހަރުތެރޭ ސީނިއާ ޓީމަށް ކުޅޭނެ އެވެ.\nސާފުގެ މި ގައުމުތަކުން ހަދާ މަކަރުތައް ބެލޭނެ ގޮތެއް އެބައޮތް ހެއްޔެވެ؟ އެ އޮޅުވާލުންތަކުގެ ވާހަކަ އެންމެން ދައްކާއިރު ރާއްޖެއިން އެ މައްސަލަ ސާފަށް ހުށަނާޅަނީ ކީއްވެ ހެއްޔެވެ؟\nއެފްއޭއެމްގެ ޖެނަރަލް ސެކެޓްރީ ހުސައިން ޖަވާޒު ވިދާޅުވި ގޮތުގައި ސާފުގެ މުބާރާތްތަކުގައި އެކަން އެގޮތަށް ހިނގާ ވާހަކަ މީގެ ކުރިންވެސް ފެތުރެ އެވެ. ނަމަވެސް އެކަށީގެންވާ ހެއްކެއް ނުލިބެ އެވެ.\n"އޭއެފްސީގެ އުމުރު ފުރާގެ މަުބާރާތްތަކުގައި އެކަން އޮންނަނީ ތަންކޮޅެއް ހަރުކަށިކޮށް، އޭއެފްސީގައި އެކަމަށް ޝައްކު ކުރެވޭނަމަ ޑީއެންއޭ އާއި ބޯން މެރޯ ޓެސްޓް ވެސް ހައްދާ،" ޖަވާޒު ފާހަގަ ކުރި އެވެ. "ނަމަވެސް ސާފު އަދި އެފެންވަރަކަށް ނުދޭ، އެހެންވެ ސާފުގައި ނޯވޭ އެކަން ބެލޭނެ ގޮތެއް ވެސް."\nއެފްއޭއެމްގެ ކޯޗިން ޑިޕާޓްމެންޓްގެ ހެޑް ޝާޒް ބުނި ގޮތުގައު އެކަން އެންމެ ރަނގަޅަށް ގެންދަނީ ރާއްޖެ އެވެ. ސާފުގެ އޮފިޝަލުންނާއި، މުބާރާތުގައި ވާދަ ކުރާ އެހެންޓީމުތަކަށް ވެސް ރާއްޖެއާ މެދު އެކަހަލަ އެއްވެސް ޝައްކު ކުރުމެއް ނުގެންގުޅެ އެވެ.\n"އެއީ ރާއްޖޭގައި ނާންނާނެ އުފަން ދުވަހުގެ ސެޓްފިކެޓް ނެތް ހާލަތެއް، އުފަންވާތާ ފުރަތަމަ ހަފުތާގައި ރާއްޖޭގައި އުފަންދުވަހުގެ ސެޓެފިކެޓް ހައްދާނެ، ދެން ލަންކާ އާއި ބޫޓާންވެސް ރަނގަޅު."\n"ސާފުގެ އޮފިޝަލު އަޅުގަނޑުމެން ކައިރީގައި ބުނި ރާއްޖެ ލޯޔަލް ވާނެކަން ތިމަންނަ މެންނަށް އެނގެޔޭ، އެހެންވެޔޭ ރާއްޖޭގެ ސީނިއާ ޓީމުގައި އެ ކާމިޔާބު ލިބެނީ، އުމުރުފުރަތާކުން ތަޖުރިބާ ލިބިގެން ސީނިއާ ޓީމުގައި ކުޅެނީ."\nއެހެން ގައުމުތަކުން މި ބޮޑު މަކަރުހަދާ ކަމުގެ ތުހުމުތަކު ކުރެވޭއިރު އެކަމުގެ ކަންބޮޑުވުންތަކެއް ސާފުގެ ފަރާތުން އަދި މިހާތަނަށް ހާމަކޮށްފަ އެއް ނުވެ އެވެ. ސަބަބަކަށް ވަނީ ސާފުގެ ފުޓްބޯޅައިގެ ކަންކަން ހިންގުމުގައި ވެސް އެންމެ އިސްކޮށް ތިބީ، އިންޑިއާ އާއި ބަންގުލަދޭޝްގެ ފަރާތްތަކެވެ.\nގައުމީ ފުޓްބޯޅް ޓީމް ސާފް ޗެމްޕިއަންޝިޕް\nކާމިޔާބަށް އެއް އަހަރު: ޒުވާން ޖީލު ނެގި ޗެލެންޖެއް!\nއުނދަގޫ ހާލަތުން އަރައިގަނެ ރާއްޖެ އާ އަޒުމެއްގައި\nޔާމީން ހޮވިއްޖެ، ވަރަށް ބޮޑަށް ޝުކުރިއްޔާ!\nސްކޮޑު އެކުލަވައިލަނީ އެފްއޭއެމުންތަ؟


Afganistan Ge Eid Namaadhah Thibi Meehunge Boamathin Missile! - Vaguthu\nހައްޖުގެ އަޅުކަމާ އެކު، ކޮންމެ މުސްލިމް ފަސްގަނޑަކަށްވެސް އަންނަ އެންމެ އުފާވެރި ދުވަހަކީ އަޟްހާ އީދު ދުވަހެވެ. މި އީދު ދުވަހުގެ އުފާވެރިކަމާއި ހަރަކާތްތައް އެންމެ ފުރަތަމަ ފަށަނީ އީދު ނަމާދުންނެވެ. މުސްލިމުންނަށް އަންނަ މި މާތް އީދު ނަމާދުގައި ދުނިޔޭގެ ހުރިހާ ކަންކޮޅުތަކެއްގައި ތިބޭ މުސްލިމުން ބައިވެރިވެއެވެ.\nމުސްލިމުންގެ އަދުއްވުން އަބަދުވެސް މަސައްކަތް ކުރަމުން އަންނަނީ މި މި އުފާވެރި ދުވަސްތައް މުސްލިމުންގެ އަތުން އަތުލައިގަތުމަށެވެ. އިއްޔެ އަފްގާނިސްތާނުގައި ގިނަ މުސްލިމުންތަކެއް އީދު ނަމާދަށް ތިބީ ވެސް "މަރުގެ ތުންފަތް" މަތީގައެވެ.\nއެ ގައުމުގެ ރިޔާސީ ގަނޑުވަރާ ދާދި ކައިރީގައި އީދު ނަމާދަށް ތިބި މީހުން ބުނީ ނަމާދަށް ތިއްބައި އެމީހުންގެ ބޯމަތިން މިސައިލު ހަމަލާތައް ދިޔަކަމަށް ކަމަށެވެ. އީދު ނަމާދަށް ތިބި ބައެއް މީހުން މީސް މީޑިއާއަށް ދޫކޮށްލާފައިވާ ވީޑިއޯތަކުންވެސް މިސައިލްތަކުގެ އަޑުފަށްގަނޑާއި، މީހުންގެ ހަޅޭއްލެވުމުގެ އަޑުތައް އިވެއެވެ. އަދި މި މިސައިލްތައް ކައިރި ހިސާބުތަކަށް ގޮވަމުން ދިޔަ އަޑުފަށްގަނޑު ވެސް އިވެއެވެ.\nނަމަވެސް އަފްޣާނިސްތާނުގެ މީޑިއާތަކާ ހަވާލާދީ "ޑެއިލީމެއިލް" ނަުހުން ރިޕޯޓުކޮށްފައިވާ ގޮތުގައި އިއްޔެގެ ހަމަލާތަކުގައި ނަމާދަށް ތިބި އެެއްވެސް މުސްލިމަކަށް އަނިޔާވެފައެއް ނުވެއެވެ.\nއީދު ދުވަހަކީ ހައްޖުގެ މަތިވެރި އަޅުކަމަށް ފަހު މުސްލިމުންނަށް އުފާވެރިކަން ގެނުވައިދީ، ދޭދޭ ގުޅުންތައް ވަރުގަދަކޮށްދޭ ދުވަހެއް ކަމުގައި ވީނަމަވެސް އިއްޔެ އަފްޣާނިސްތާނުގެ މުސްލިމުން ފަދައިން ބައެއް ގައުމުތަކުގައި މި ދުވަސް ފާހަގަކުރަނީ ހިތާމައާއި ހިތް ނުތަނަވަސްކަމާއި ބިރުވެރިކަމާއެކުގައެވެ.\nތާލިބާނުން އަފްޣާނުގެ ސަރުކާރާއެކު ސުލްހަވެރި އެއްބަސްވުމެއް ގާއިމްކުރަނީ\nޖުލައި 21, 2021 12:06\nމުސްލިމުންގެ އަދު އްވުންނަކީވެސް ހަމަ މުސްލިމުންނެވެ.\nޖުލައި 21, 2021 19:44\nމާތްﷲގެ ކުޅަދުންވަންތަކަ މާއެވެ.


Sifainge dhasvenivumuge sharafge hingaalun miadhu haveeru Kulhudhuffusheegai - vNews.mv\nސިފައިންގެ ދަސްވެނިވުމުގެ ޝަރަފްގެ ހިނގާލުން މިއަދު ހަވީރު ކުޅުދުއްފުށީގައި ބާއްވަނީ\nސައިފް އަޒްހަރު 17 December 2020, 11:54\nސިފައިންގެ 66 ވަނަ އަސާސީ ތަމްރީނު ކޯހުގެ ދަރިވަރުންގެ ޝަރަފްގެ ހިނގާލުން މިއަދު ހަވީރު ހދ. ކުޅުދުއްފުށީގައި އޮންނާނެ ކަމަށް އެމްއެންޑީއެފުން ހާމަކޮށްފިއެވެ.\nޝަރަފްގެ ހިނގާލުން އޮންނާނީ ހަވީރު 16:00 ގައެވެ. ހިނގާލުން ފެށޭނީ އަފީފުއްދީން ސްކޫލް ކުރިމަތިން ކަމަށްވެސް އެމްއެންޑީއެފުން ހާމަކޮށްފައި ވެއެވެ.\nމީގެ އިތުރުން، މި ހަރަކާތުގެ ތެރެއިން، ސިފައިންގެ ކޯޕަރޭޓިވް (ސިފްކޯ) ގެ ހެޔޮއެދުންތަކާއެކު މިރޭ 8 ޖަހާއިރު ކުޅުދުއްފުށީގައި ހަވާ އެރުވުންވެސް އޮންނާނެ ކަމަށް އެމްއެންޑީއެފުން ހާމަކޮށްފައި ވެއެވެ.\nކުޅުދުއްފުށީގައި މިއަދު ޝަރަފްގެ ހިނގާލުން ބާއްވާއިރު، ހއ.ދިއްދޫގައި ޝަރަފްގެ ހިނގާލުން އޮންނާނީ މާދަމާއެވެ. އަދި ހއ. އިހަވަންދޫގައި ހިނގާލުން އޮންނާނީ ހޮނިހިރު ދުވަހުކަމަށް އެމްއެންޑީއެފުން ބުނެފައި ވެއެވެ.\nމިރަށްރަށުގައި ބާއްވާ ޝަރަފުގެ ހިނގާލުން ކުރިއަށްދާނީ އެރަށްތަކުގެ ބޮޑެތި މަގުތަކުގައި ހަވީރު 4:00 އިން 5:00 އާ ދެމެދުއެވެ.\nކުޅުދުއްފުށީގެ އިތުރުން، ދިއްދޫ އަދި އިހަވަންދޫގައިވެސް ހަވާ އަރުވާގޮތަށް ވަނީ ހަމަޖެހިފައެވެ.\nއެމްއެންޑީއެފް ނޮދަން އޭރިއާ ޅ. މާފިލާފުށީގައި3މަސް ދުވަހަށް ކުރިއަށްގެންދިޔަ 66 ވަނަ އަސާސީ ތަމްރީނު ކޯހުގެ ދަސްވެނިވުމުގެ ޝަރަފުގެ ހިނގާލުން މިއަދު ބާއްވަން ފަށާއިރު، 97 ދަރިވަރުން މިކޯސް ފުރިހަމަ ކޮށްފައި ވެއެވެ.\nމިކޯހުގެ ދަސްވެނިވުން މިމަހުގެ 15 ވަނަ ދުވަހު މާފިލާފުށީގައި ހުންނަ "ދަ ބޭސިކް ސްކޫލު" ގައި ވަނީ ބާއްވާފައެވެ.\nސިފައިންގެ އަސާސީ ތަމްރީނު ކޯހެއްގެ ދަސްވެނިވުން ފާހަގަކުރުމުގެ ގޮތުން ބާއްވާ ޝަރަފުގެ ހިނގާލުމަކީ އާންމުންނަށް ހުޅުވާލައިގެން މިގޮތަށް ބާއްވާ ފުރަތަމަ ޝަރަފުގެ ހިނގާލުމެވެ.\nމީގެކުރިން ސިފައިންގެ އަސާސީ ތަމްރީނު ކޯހުގެ ދަސްވެނިވުމުގެ ޝަރަފުގެ ހިނގާލުންތަކަކީ ސިފައިންގެ ތަމްރީނު މަރުކަޒުތަކުގައި ނުވަތަ ހެޑްކްއޯޓަރޒެއްގައި ބޭއްވެމުން ދިޔަ ޝަރަފުގެ ހިނގާލުންތަކެކެވެ.\nކުޅުދުއްފުށި ރާއްޖެ އެމްއެންޑީއެފް\nޓީވީން ލައިވް ކުރާނެތޯ ހަވާ އެރުވުންވެސް ލައިވް ކޮށްލަ ދެއްވައިފިއްޔާ އެއްމެނަށް ބަލާލެވޭނެއްނު\nޥަކިރަށްތަކެއްގަ ތިކަން ކުރުމުގެ މަގުސަދަކީ ކޮބައިބާ؟ ޢަހަރެމެން ރަށުކުދިންވެސް އެއީ ހަމަ ދިވެހިރައްޔިތުން\nޝަރަފުގެ ހިނގާލުން ބޭއްވުން އޭގެ ޒާތުގަ ގޯހެއްނޫން. އެހެންނަމަވެސް މީގެ އަސްލު މަގުސަދު މިހާރު އެއްމެނަށް އެނގޭނެ. ކޮންމެ ކަމެއް ކުރިނަމަވެސް މިދަނޑިވު ހަވާ ފަޓާސް އަރުވާ އެޚަރަދު މިވަގުތު ކުރުމަކީ ވަރަށް ހިތާމަ ހުރި ކަމެއް. އެއްމެން މިވަނީ މިދުވަސްވަރު ގިލަންވެރި ބިރުވެރި ކަމެއްގެ ތެރޭގަ، ވަޒީފާ ނެތް ކިތައްމެ ބަޔަކު، މުސާރަ ނުލިބޭ ކިތައްމެ މީހުނެއް، ޑޮލަރެއް ނުލިބޭ، އެއްޗެތީގެެ އަގު މަތިވެގެން އަރާ ޖައްވާ ހަމޔަށް. މިހާލަތުގައި ކެންޕެއިން ކުރަންވެސް އިޝްރާފު ކޮށްގެން ނުވާނެ.


Dhivehi vara bimmatheegai!\nދިވެހި ވަރަ ބިންމަތީގައި!\nވެލާނާ އިންޓަނޭޝަނަލް އެއާޕޯޓަކީ ދިވެހިންގެ ފަހުރެކެވެ. ރާއްޖޭގައި އުފެއްދި ފުރަތަމަ އެއާލައިން އެއާ މޯލްޑިވްސްގެ މަތިންދާބޯޓް ފްލީޓަށް ކެރެބިއަން ޔުނައިޓެޑް އެއާލައިން އިން ގަތް ދެ ފުލައިޓުގެ ތެރެއިން ފުރަތަމަ ފުލައިޓް ހުޅުލޭ އެއާޕޯޓްގައި ޖައްސާފައިވަނީ އޮކްޓޫބަރު 9، 1974 ގައެވެ.\nގައުމީ ފްލެގް ކެރިއާގެ ގޮތުގައި އެއާ މޯލްޑިވްސް އުދުހޭން ފެށި ހިސާބެވެ. އެވެސް ދިވެހިންގެ ފަހުރެކެވެ. މި ދެ ބޯޓަށް ނަން ދީފައިވަނީ ދިވެހިންގެ ލޭ ނާރު ކަމަށްވާ މަސްވެރިކަމާ ގުޅުވައިގެންނެވެ. އެއީ "ފްލައިން ފިޝް" ގެ ނަމުންނެވެ. އެ ވެސް ފަހުރެކެވެ.\nއެއަށްފަހު އެއާ މޯލްޑިވްސް އިން ބޭނުން ކުރަމުން ދިޔަ މަތިންދާބޯޓުތަކުގެ އަދަދު ނުވަ އަކަށް އިތުރުކޮށް 14 މަންޒިލަކަށް ދަތުރުކުރަން ފެށި އެވެ. އޭގެ ތެރޭގައި ފްރާންސާއި ޖަރުމަނާއި އިންޑިއާ އާއި ޖަޕާނާއި މެލޭޝިއާ އާއި ސައުތު ކޮރެ އާއި ސްރީލަންކާ އާއި ތައިލެންޑާއި ޔޫއޭއީ، އިގިރޭސިވިލާތް، ހދ. ހަނިމާދޫ އަދި އައްޑޫ ސިޓީ ހިމެނެ އެވެ. މީގެ ތެރެއިން އައްޑު އަތޮޅަށާއި ހދ. ހަނިމާދޫ އަށް ދަތުރުކުރަން ބޭނުން ކުރީ ޝޯޓް ސްކައި ވޭން އެވެ.\nއެއާ މޯލްޑިވްސްގެ ދެ މަތިންދާ ބޯޓެއް -- އަހްމަދު އަޔާދް | އަވަސް\nނަވާރަސަތޭކެ ނުވަދިހަ ވަނަ އަހަރު އެއާ މޯލްޑިވްސްއިން ބޭރުގެ މަންޒިލްތަކަށް ދަތުރުކުރަން ފެށީ ޖޮއިންޓް ވެންޗާ އެއާލައިނެއްގެ ގޮތުގައި މެލޭޝިއާ އެއާލައިންގެ 51 ޕަސަންޓް ޝެއާ ހޮލްޑާއަކަށް ހަދައިގެންނެވެ. އެކަމަކު ދެހާސް ވަނަ އަހަރު އެ ކުންފުނީގެ 69.2 މިލިއަން ޑޮލަރަށް ވީނުވީ ނޭނގި ދިވެހިންގެ ގައުމީ ވަރަ "އެއާ މޯލްޑިވްސް" ބިންމައްޗަށް ތިރިވި އެވެ.\nއެއާ މޯލްޑިވްސްގެ ދެ ބޯޓެއް މިހާރުވެސް ފެންނަން އެބަ އޮވެ އެވެ. އެއީ އެންމެ ފުރަތަމަ އެއާ މޯލްޑިވްސް އިން ގެނައި ދެ އެއާ ބަހެވެ. އެހެން މަތިންދާ ބޯޓުތައް ވަނީ ތަފާތު ސަބަބުތަކާހެދި ބޭރުގެ އެކި ފަރާތްތަކަށް ވިއްކާލާފަ އެވެ.\nއެއާ މޯލްޑިވްސްގެ މަތިންދާ ބޯޓެއް އަހްމަދު އަޔާދް | އަވަސް\nއަމިއްލަ އެއާލައިނެއްގެ ގޮތުގައި އުފެއްދި އެއާމޯލްޑިވްސް ބަނގުރޫޓްވުމާއެކު އެކަމުގެ ޒިންމާ މިހާތަނަށް އެކި ފަރާތްތަކުގެ ބޮލުގައި އެޅުވުން ފިޔަވައި ކުރެވުނު މާ ބޮޑު ކަމެއް ފެންނާކަށް ނެތެވެ.\nއެއާ މޯލްޑިވްސްގެ ދެ މަތިންދާ ބޯޓު - އަހްމަދު އަޔާދް | އަވަސް\nރަނގަޅު ފެންވަރެއްގައި ހިންގަމުން އައި ދިވެހިންގެ އެ އެއާލައިން ކުއްލިއަކަށް ބަނގުރޫޓުވެ ހުއްޓާލަން ޖެހުނު ސަބަބެއް އަދި މިހާތަނަށްވެސް ސީދާކޮށް ބުނާކަށް ނޭގެ އެވެ. އެމައްސަލަ ތަހުގީގު ކުރި ނަމަވެސް އެކަމުގެ މައުލޫމާތު އާއްމުކޮށްފައެއް ވެސް ނުވެ އެވެ.\nމަސްވެރިންނަށް ހަމައަގު ހޯދައިދޭނެ ބަދަލު\nއަނެއްކާވެސް ބޮޑު ހުޅެއް، ބޮޑު ގެއްލުމެއް!


SunOnline: Mi fridge dhoru hulhuvaafai dhiyumun phone ah engun vey\nމި ފްރިޖު ދޮރު ހުޅުވާފައި ދިޔުމުން ފޯނަށް އެނގުންވޭ\nއައިޝަތު ފަރީޙާ 16 Jan 2019, 13:31\nމިއީ އާދައިގެ ފްރިޖެއް ނޫނެވެ. "ސްމާޓް" ފްރިޖެކެވެ. އިލެކްޓްރޯނިކްސް އަދި އިލެކްޓްރިކްސް އުފެއްދުންތައް އުފައްދާ ސެމްސަންގުން އެންމެ ފަހުން ބާޒާރަށް ނެރުނު މި ފްރިޖަކީ މި ގެންގުޅޭ ސްމާޓް ޑިވަސްތަކާ އެއްވަރުގެ އުފެއްދުމެކެވެ.\nއާންމުކޮށް ދިމާވާ ކަމަކަށް ނުވިޔަސް، ބައެއްފަހަރު ހަނދާން ނެތިގެން ފްރިޖުގެ ދޮރު ލައްޕަން ހަނދާން ނެތިފައި ހުރެއެވެ. މި ފްރިޖުގެ ދޮރު ނުލެއްޕި ހުރިނަމަ، އެކަން ފޯނަށް ނޮޓިފައި ކޮށްދެއެވެ. ސެމްސަންގުގެ ސްމާޓް ފްރިޖުތަކުގައި ރައްކާކޮށްފައި ހުންނަ ކާބޯތަކެތި ބަލާލުމުގެ ފުރުސަތުވެސް ހާއްސަ އެޕެއް ބޭނުން ކޮށްގެން ކަސްޓަމަރުންނަށް މިހާރު އޮވެއެވެ.\nސެމްސަންގުން ބުނީ ފްރިޖަކީވެސް ސްމާޓް ހޯމް އެސިސްޓެންޓަކަށް ހެދުމަކީ އެ ކުންފުނީގެ އަމާޒު ކަމަށެވެ. އެކުންފުނިން މިހާރު ދަނީ ވައިފައި ދޮންނަ މެޝިނެއް އުފެއްދުމުގެ މަސައްކަތްވެސް ކުރަމުންނެވެ. މި މެޝިނަކީ އާންމު އެހެން މެޝެންތަކަށްވުރެ އަވަހަށް އަދި ރީއްޗަށް އަންނައުނު ދޮވެވޭނެ މެޝިނަކަށް ވާނެއެވެ.\nސެމްސަންގުގެ ފޯނުތަކުގައި ހިމަނާފައިވާ ބިކްސްބީ، އެމީހުންގެ އެޕްލަޔަންސްތަކުގައި ހިމަނައި، ބިކްސްބީގެ ބޭނުން ފުރިހަމަ ގޮތުގައި ހިފުމަށްވެސް ސެމްސަންގުން ދަނީ މަސައްކަތް ކުރަމުންނެވެ.


Premier league ge team thakuga haradhu 1.7 billion dollar ah | Mihaaru\nއާސެނަލަށް ސޮއިކުރި ޑޭވިޑް ލުއިޒް އެ ޓީމުގެ ޖޯޒީ ދައްކާލަނީ.-- ފޮޓޯ: އޭއެފްޕީ\nޕްރިމިއާ ލީގުގެ ޓީމު ތަކުގެ ހަރަދު 1.7 ބިލިއަން ޑޮލަރަށް\n09 އޯގަސްޓް 2019 - 13:323comments\nލަންޑަން (އޮގަސްޓް 9) - އިނގިރޭސި ޕްރިމިއާ ލީގުގެ ކްލަބްތަކަށް ރޭ ޓްރާންސްފާ މާކެޓް ބަންދުވެފައިވާއިރު މި ފަހަރު ލީގުގައި ވާދަކުރާ 20 ކްލަބުން ކުރި ހަރަދު 1.7 ބިލިއަން ޑޮލަރަށް އަރައިފި އެވެ.\nމިއީ މީގެ ދެ އަހަރު ކުރިން ޕްރިމިއާ ލީގުގެ ކްލަބްތަކުން 2017 ވަނަ އަހަރު ހޭދަކުރި ރެކޯޑް އަދަދަށް ވުރެ މަދު އަދަދެކެވެ. އެ ފަހަރު ކްލަބްތަކުން ކުރި ހަރަދު އުޅެނީ 1.736 ބިލިއަން ޑޮލަރުގަ އެވެ. މި ފަހަރު ޓީމުތަކުން ކުރި ހަރަދު އެރީ 1.711 ބިލިއަން ޑޮލަރަށެވެ.\nއިނގިރޭސި ޓީމުތަކުން އިއްޔެގެ ޓްރާންސްފާގެ ފަހު ދުވަހުގައި ކުރި ހަރަދު އުޅެނީ 206 މިލިއަން ޑޮލަރުގަ އެވެ. މިއީ 17 ޓްރާންސްފާ އަށް ކްލަބްތަކުން ކުރި ހަރަދެވެ. މިއީ 2009 ވަނަ އަހަރަށް ފަހު ޓްރާންސްފާގެ ފަހު ދުވަހުގައި މިހާ މަދުން ކުޅުންތެރިން ބަދަލުވި ފަހަރެވެ. މި ފަހަރުގެ ޓްރާންސްފާ މާކެޓްގައި ޖުމްލަ ހިނގީ 101 ޓްރާންސްފާ އެވެ. މިއީ މިދިޔަ އަހަރުގެ ހޫނު މޫސުމުގެ ޓްރާންސްފާ އަށް ވުރެ އަށް ޓްރާންސްފާ މަދު އަދަދެކެވެ.\nމި ފަހަރުގެ ޓްރާންސްފާ މާކެޓްގައި އިނގިރޭސި ކްލަބަކުން ގަތް އެންމެ ބޮޑު ކުޅުންތެރިޔަކީ ދުނިޔޭގެ އެންމެ އަގުބޮޑު ޑިފެންޑަރުގެ ގޮތުގައި ލެސްޓާ ސިޓީ ދޫކޮށް މެންޗެސްޓާ ޔުނައިޓެޑަށް ބަދަލުވި އިނގިރޭސި ޑިފެންޑަރު ހެރީ މެގުއާ އެވެ. ޔުނައިޓެޑުން މެގުއާ ގަތީ 97 މިލިއަން ޑޮލަރަށެވެ. މި ފަހަރު ކުރި ދެ ވަނަ އަށް އެންމެ އަގުބޮޑު ޓްރާންސްފާ އަކީ އާސެނަލުން އެ ކްލަބުގެ އެންމެ އަގުބޮޑު ކުޅުންތެރިޔާގެ ގޮތުގައި ގަތް ލިލްގެ ނިކޮލަސް ޕެޕޭ އެވެ. އާސެނަލުން އޭނާ އަށް 88 މިލިއަން ޑޮލަރު ހޭދަކުރި އެވެ.\nManchester United dhookoh Lukaku Inter Milan ah soikoffi\nއެންމެ ބޮޑު ހޭދައެއް މި ފަހަރު ކުރި ކްލަބަކީ މެންޗެސްޓާ ޔުނައިޓެޑް އެވެ. އެ ޓީމުން ކުރި ހަރަދު 176 މިލިއަން ޑޮލަރަށް އަރަ އެވެ. ދެ ވަނަ އަށް ދިޔައީ އާސެނަލް އެވެ. ދަށް ޓްރާންސްފާ ބަޖެޓަކާ އެކު ނުކުތް ނަމަވެސް ފަހުން ވިސްނުން ބަދަލުކޮށް އާސެނަލުން ވަނީ މި ފަހަރު މުޅި ޖުމްލަ އެކު 167 މިލިއަން ޑޮލަރު ހޭދަކޮށްފަ އެވެ. އޭގެ ތެރެއިން ބައެއް ޕޭމަންޓްތައް ދޭން ހަމަޖެހިފައިވަނީ ބަހާލައިގެންނެވެ. މި ފަހަރު ލީގަށް އަލުން އައި އެސްޓަން ވިލާ އިން ވަނީ 151 މިލިއަން ޑޮލަރު ހޭދަކޮށްފަ އެވެ. މިދިޔަ ސީޒަނުގައި އެ ވަރަށް ހޭދަކުރި ފުލަމް ވަނީ އެއް ސީޒަނުގެ ތެރޭގައި ޕްރިމިއާ ލީގުން ރެލިގޭޓްވެފަ އެވެ.\nއެންމެ މަދުން ހަރަދުކުރީ އަލަށް ޕްރޮމޯޓްވި ނޯވިޗް ސިޓީ އެވެ. އެ ޓީމުން ހަރަދުކުރީ ދެ މިލިއަން ޑޮލަރެވެ. މިދިޔަ އަހަރު ލީގުގެ ދެ ވަނަ އަށް ދިޔަ ލިވަޕޫލުން ވެސް ކުރީ 3.2 މިލިއަން ޑޮލަރެވެ.\nރިޕޯޓްތައް ބުނާގޮތުގައި ސްޕެނިޝް ލީގުން ކުޅުންތެރިން ގެންނަން ކުރި ހަރަދު މި ފަހަރު ޕްރިމިއާ ލީގުގައި ކުރި ހަރަދަށް ވުރެ އިތުރުވާނެ އެވެ. އަންނަ މަހު ދެ ވަނަ ދުވަހު ސްޕެއިނުގެ ކްލަބްތަކަށް ޓްރާންސްފާ މާކެޓް ބަންދުވާއިރު، މިހާތަނަށް ވެސް ސްޕެއިނުގެ ގަދަ ފަސް ކްލަބުން ކުރި ހަރަދު އުޅެނީ 1.335 ބިލިއަން ޑޮލަރުގަ އެވެ.


Ayyani ziyaarathaai Rekifuthaage huvafen - Hali News\nއައްޔަނި "ޒިޔާރަތް" ކަމަށް ބުނާ މަހާނަ: ފޮޓޯ ޝަރަފް\nއައްޔަނި ޒިޔާރަތާއި ރެކިފުތާގެ ހުވަފެން\n04 January 2021, 14:06\nފުވައްމުލަކަކީ އައްޑޫ ސިޓީއާއި ހުވަދު އަތޮޅާ ދެމެދު ރީތިކޮށް ދެމިފައިވާ ޗާލު ޖަޒީރާއެކެވެ. ލަފައިފުރާނެ ބަނދަރަކާއި ވައިގެ ބަނދަރެއް މިހާރު އޮތަސް މާޒީގައި އެރަށުގެ މީހުން އުޅެފައިވަނީ ވަށައިގެން ނަގަމުންދާ ބިޔަރާޅުތަކާ ހަނގުރާމަ ކުރުމުގައެވެ. އެ ހަނގުރާމައިން ފަތަޙަ ލިބުނުއިރު އެރަށުން ވަނީ އެތައް ފުރާނައެއް ގެއްލިގެން ގޮސްފައެވެ. އެތައް ބައެއްގެ އަގުބޮޑު މުދާވަނީ ކަނޑުގެ ކާނާއަކަށްވެ އަވަދިވެފައެވެ.\nއެރީތި ހިތްގައިމު ޖަޒީރާގެ އަހުލުންނަކީ ޒަމާނުއްސުރެ ހިތްހެޔޮ ބައެކެވެ. މެހުމާންދާރީ އަދާ ކުރުމުގައި އެފަދަ ދެވަނައެއްނެތް ބައެކެވެ. މި ސަބަބުތަކާހެދި އެރަށުގެ މީހުން ވެފައިވަނީ އެހެން މީހުންގެ އިޙްތިރާމާއި ލޯބި މިލްކުކޮށްފައިވާ ބަޔަކަށެވެ.\nތިމާވެށީގެ ގޮތުން ނަލަކަމާއި ފެހިކަން ލިބިފައިވާ ފުވައްމުލަކަކީ ތާރީޚާއި ސަޤާފަތުގެ ގޮތުން ވެސް މުއްސަނދި ރަށެކެވެ. ޗާލު މާޒީއަކާއި ތަފާތު ތާރީޚެއް އޮތް ރަށެކެވެ. އޭގެތެރޭގައި ފުލޯކު ވާހަކަތަކާއި ޙަޤީޤީ ވާހަކަތައް ހިމެނެއެވެ.\nއެރަށުގެ އައްޔަނި ސަރަޙައްދުގައި ހުންނަ އައްޔަނި ޒިޔާރަތަކީ ވެސް ހިތްގައިމު ތާރީޚަކާ ގުޅިފައިވާ ތަނެކެވެ. އެހެންނަމަވެސް އެ ވާހަކަތަކުގެ ތެދު ޙަޤީގަތެއް އެނގިފައެއް ނުވެއެވެ.\nއަލްމަރުޙޫމް ގޫފަހަވަތި އަލިދީދީ (ވިދުވަރުގޭ އަލިދީދީ) ވިދާޅުވެފައިވަނީ އައްޔަނި ސަރަޙައްދަކީ ފުވައްމުލަކު މަޝްހޫރު ތުނޑި ހިމެނޭ ސަރަހައްދު ކަމަށެވެ.\nބަސްފޮތް ބުނާ ގޮތުން ޒިޔާރަތަކީ "ނަބީ ރަސޫލު ބޭކަލުންނާއި ރަސްރަސްކަލުންގެ ބިސްތާނު" އެވެ. އައްޔަނި ޒިޔާރަތޭ ކިޔުނީ އައްޔަނި ސަރަހައްދަށް އެ ޒިޔާރަތް ނިސްބަތްވީތީއެވެ.\nއަލްމަރުޙޫމް ޢަލީދީދީ ވިދާޅުވެފައި ވަނީ އައްޔަނި ޒިޔާރަތަކީ އެރަށު މީހަކަށް ފެނުނު ހުވަފެނެއްގައި މީހަކު އައިސް ކިޔައިދީގެން ފެނުނުތަނެއް ކަމަށެވެ. އެ ހުވަފެން ފެނިފައިވަނީ ފުވައްމުލަކު ރަންފުތުގެ ރެކިފުތާ (ރެކީ) އަށެވެ. އެ ހުވަފެން ފެނުމާ އެހެން ހާދިސާއަކާ ގުޅުވާލެވިފައި ވެއެވެ.\nތިން އޮޑިއަކަށް ލައިގަތް ވިއްސާރަ\nރެކިފުތާއަށް ފެނުނު އައްޔަނި ޒިޔާރަތް ހުންނަތަން މީހަކު ކިޔައިދެއްވީ ޙަޤީޤީ ޙާދިސާއަކަށްފަހުގައި ކަމަށް ވެއެވެ. އެ ޙާދިސާއަކީ އިހު ޒަމާނުގައި ހުވަދުއަތޮޅަށް ދިޔަ ފުވައްމުލަކު ތިން ދޯނި އެނބުރި ރަށަށް އައި ދަތުރެއްގައި ރަށާ ވަރަށް ކައިރިވެފައި ހުއްޓައި ހިނގި ޙާދިސާއެކެވެ. ކުއްލިއަކަށް އުތުރު ފަރާތުން ބޭރުވިލާ ނެގިއެވެ. އުދަރެސް ބައްދައިލިއެވެ. ވިލާގަނޑު ނަގައި ވައިގަދަވިއެވެ. އޭރު ތިން ދޯނީގެ ތެރެއިން އެންމެ ކުރިއަށް އޮތީ "ބުއްރޫޙި" އޮޑިއެވެ. ވިލާގަނޑުގެ ވަޔާއެކު ކަނޑު ގަދަވެ އެދޯނި އަޑިއަށް ހިނގައްޖެއެވެ. އެންމެންގެ ކުރިމަތީގައެވެ. އެއިން އެކަކުވެސް ސަލާމަތެއް ނުވިއެވެ. އަނެއް ދެ އޮޑި ބެހިގެން ދިޔައީއެވެ. ކޮންތާކަށް ކަމެއް ނޭގެއެވެ.\nއެ ދެދޯނި ބެހިގެން ދިޔުމުން ރެކިފުތާއާއި ޢާއިލާއަށް ބޮޑު ހިތާމައެއް ކުރިމަތިވިއެވެ. އެއިން އެއް އޮޑިއެއްގައި ރެކިފުތާގެ ތިން ފިރިހެން ދަރީންނާއި އޭނާގެ އެއްބަނޑު އެއްބަފާ އަންހެނަކަށް މާމަކިޔާ ތިން ކުދިން ތިބި ކަމަށްޓަކައެވެ. އެ މީހުން ގެއްލުމުން ރެކިފުތާ އުޅެމުން ދިޔައީ އެކަމުގެ ފުން ހިތާމައިގައެވެ. އޭނާ އެކަންޏެއް ނޫނެވެ. މުޅި ޢާއިލާއެވެ. ރެކިފުތާއަށް ހުވަފެން ފެނުނީ މިހިތާމައިގެ ތެރޭގައެވެ.\nހިތާމައިގެ ދުވަސްތައް ގުނަމުން ދަނިކޮށް ރެކިފުތާ އަށް އެއްރޭ ހުވަފެނެއް ފެނުނެވެ. ހުވަފެނުގައި އޭނާގެ ގާތަށް ބޭކަލަކު ދުރުވި ކަމަށް ވެއެވެ. އައްޔަނި ޒިޔާރަތާ ބެހޭ ޚަބަރު ރެކިފުތާއަށް ދެއްވީ މި ބޭކަލެކެވެ. އެ ބޭކަލަކު ވަނީ އައްޔަނި ޒިޔާރަތް ހުރިތަން ބުނެ ދެއްވައިފައެވެ. އަދި އެސަރަޙައްދަށް ގޮސް އައްޔަނި ވައު ސާފުކޮށް ޒިޔާރަތް ހޯދަން އިރުޝާދު ދެއްވިއެވެ. އެކަމުގައި ފަރުވާ ކުޑަ ނުކުރުމަށް ވެސް ނަޞޭޙަތްތެރިވެލެއްވިއެވެ. އެތަން ސާފު ކުރަމުންދާއިރު އައްޔަނި ޒިޔާރަތް ފެންނާނެ ކަމަށާއި އެޒިޔާރަތުގައިވާ މަހާނައިގައި އޮންނެވި ބޭކަލަކީ ވަލީވެރިއެއް ކަމަށް ވެސް ރެކިފުތާއަށް ބަޔާން ކޮށްދެއްވި ކަމަށް ވެއެވެ. އެތަން ވީހާ ވެސް ބޮޑަށް ސާފު ކުރުމަށްފަހު އާންމުންނަށް ހުޅުވާލުމަށް ވެސް އެބޭކަލަކު ވަޞިއްޔަތް ކުރެއްވި ކަމަށް ވެއެވެ. އެތަން ސާފު ކުރުމަށްފަހު ޞަލަވާތް ފާތިޙާ ކިޔެވުމަށް ވެސް ވަޞިއްޔަތް ކުރެއްވި ކަމަށް ވެއެވެ. އެބޭކަލަކު އެންމެ ފަހުން ވަކިވެވަޑައިގެންނެވީ ރެކީއަށް އުފާވެރި ޚަބަރަކުން ޚަބަރު ކުރައްވައިފައެވެ. އެއީ އެގޮތަށް ޢަމަލުކޮށްފިނަމަ އޭނާގެ ދަރިންނާއި ތިމާގެ މީހުންތިބި ދޯންޏާއި އަނެއް ދޯނި ވެސް ފެންނާނެ ކަމުގެ ޚަބަރެވެ.\nފުވައްމުލަކު މަޝްހޫރު ޅެންވެރިޔާ އަލްމަރުހޫމް ކަރައްޔަ ކަޅުތުއްތު ވަނީ މިކަމާ ބެހޭގޮތުން ރައިވަރެއް ވެސް ހައްދަވައިފައެވެ.\nތޭ ބުނޭ ރެކީގާތުގައި\nރޭތެ އައްޔަނު ވަލުތެރޭ\nއޭގެ ހުއްޓޭ ރަތު ޒިޔާ\nށޭވެ އަވަހަށް ކޮށްޓަވާށޭ\nއޭގެ ފައިދާ ވާނޭމޭ"\nމި ހުވަފެނަށްފަހު ހެނދުނު ހޭލައިގެން ރެކިފުތާ އަވަސްވެގަތީ އައްޔަނި ވައު ސާފުކުރުމަށެވެ. ބަޔަކު މީހުން ގޮވައިގެން ގޮސް ރެކިފުތާގެ މަސައްކަތުން ޒިޔާރަތް ހޯދިއެވެ. ޒިޔާރަތެކޭ ބުންޏަސް ރެކީ އަށް ފެނުނީ ކީލަ ޖަހައިފައިހުރި ބޮޑު މަހާނައެކެވެ. އެތަން ސާފުކޮށް ޞަލަވާތް ފާތިޙާ ކިޔަވާން ފެށިއެވެ. އަދި އެތަން އާންމުންނަށް ދެއްކިއެވެ. މިގޮތަށް ޞަލަވާތް ފާތިޙާ ކިޔަވަމުން ދަނިކޮށް ތިންވަނައަށް ވީދުވަހު އެއްކަލަ ދެ އޮޑި ސަލާމަތުން ފުވައްމުލަކަށް ބަނދަރުކޮށްފިއެވެ. އޭގައި ރެކިފުތާގެ އައުލާދުން ވެސް ސަލާމަތުން އައެވެ.\nއެފަހުން އެ ޒިޔާރަތް ވެގެންދިޔައީ ފުވައްމުލަކާއި އައްޑުއާއި ހުވަދުއަށާއި ރާއްޖޭގެ ބައެއް އެހެން ހިސާބުތަކަށް ވެސް މަޝްހޫރު ތަނަކަށެވެ. މީހުން އެތަން ބަލައިގަތީ ނަދުރު ބުނެވޭ ނަދުރު ފުދޭ ތަނެއްގެ ގޮތުގައެވެ.\nއެޒިޔާތަށް މީހުން އެންމެ ގިނައިން ގޮސްފައިވަނީ ދަތުރުފަތުރު ކުރުމުގައި ފަހިވައި ނުލިބިގެން އެކަމަށް އެދި ނަދުރު ބުނުމަށް ކަމަށްވެއެވެ. އެތަނަށް ގޮސް ނަދުރު ބުނުމުން ފަހި ވައި ލިބޭކަމަށް ބައެއް މީހުން ބުނެފައިވެއެވެ. ފަހިވައި އަދައިގެން ދިޔުމުގެ އިތުރުން ލޯބިވެރިޔާ ޙާޞިލް ކުރުމަށާއި އެހެނިހެން މުހުތާދު ތަކަށް ވެސް އެ ޒިޔާރަތަށް މީހުން ނަދުރު ބުނެ އުޅުނު ކަމަށް ވެއެވެ. އެއީ މާޒީއެވެ. ދިވެހީން ދީނީ ގޮތުންނާއި އިޖުތިމާއީ ގޮތުންނާއި ސައިންސާއި ޓެކްނޮލޮޖީގެ ދާއިރާއިން ކުރިއެރުންތައް ހޯދައިފިއެވެ. ތަންދޮރުފިލާ ހެޔޮނުބައި ވަކިކުރެވޭ ވަރުގެ މީހުންނަށް ވެއްޖެއެވެ.\nމިފަދަ ވާހަކަ ތަކީ އަދަބިއްޔާތާއި ސަޤާފަތާ ގުޅިލާމެހިފައިވާ ވާހަކަ ތަކެކެވެ. ދޫދޫމަތިން ދެކެވުމުން އަންނަ މިފަދަ ވާހަކަތައް ލިޔެ ރައްކާކުރަނީ މިފަދަ ކަންކަން ގަބޫލުކުރާތީއެއް ނޫނެވެ. އަދި މިފަދަ ކަންކަމަށް ހިތްވަރުދޭތީއެއް ވެސް ނޫނެވެ. އަދި ކިއެއްތަ ރާއްޖޭގެ ތާރީޚާއި ސަގާފަތާ ގުޅިފައިވާ ކަމަކަށްވާތީއެވެ.\nއިތުރު ލިޔުންތައް ފުވައްމުލައް ސިޓީ ތާރީޚް


މިނިސްޓަރ ޢިމްރާންގެ އިތުބާރު ނެތްކަމުގެ މައްސަލަ މާދަމާގެ ޖަލްސާއަށް އެޖެންޑާކޮށްފި މިނިސްޓަރ ޢިމްރާންގެ އިތުބާރު ނެތްކަމުގެ މައްސަލަ މާދަމާގެ ޖަލްސާއަށް އެޖެންޑާކޮށްފި\nމިނިސްޓަރ ޢިމްރާންގެ އިތުބާރު ނެތްކަމުގެ މައްސަލަ މާދަމާގެ ޖަލްސާއަށް އެޖެންޑާކޮށްފި\nހޯމް މިނިސްޓަރ ޢިމްރާން ޢަބްދުﷲ\nއިދިކޮޅު ފަރާތްތަކުން ރައްޔިތުންގެ މަޖިލީހަށް ހުށައަޅާފައިވާ ހޯމް މިނިސްޓަރ އިމްރާން ޢަބްދުﷲގެ އިތުބާރު ނެތްކަމުގެ މައްސަލަ މާދަމާ ބާއްވާ ރައްޔިތުންގެ މަޖިލީހުގެ ޖަލްސާއަށް އެޖެންޑާކޮށްފިއެވެ.\nހޯމް މިނިސްޓަރ ޢިމްރާންގެ އިތުބާރު ނެތްކަމުގެމައްސަލަ 10 މެންބަރުންގެ ސޮޔާއެކު މަޖިލީހަށް ވައްދާފައިވަނީ މިދިޔަ އޮކްޓޫބަރު މަހުގެ 26 ވަނަ ދުވަހުއެވެ. މިމައްސަލަ މިހާތަނަށް އެޖެންޑާކޮށްފައި ނުވަނީ މަޖިލީހުގައި ބަޖެޓް ބަހުސް ކުރިއަށްދާތީއެވެ. ނަމަވެސް ބަޖެޓް ބަހުސް ނިމުމުން މިމައްސަލަ މަޖިލީހުގައި އެޖެންޑާކުރައްވާނެކަމަށް މަޖިލީހުގެ ރައީސް ވަނީ ވިދާޅުވެފައެވެ.\nމިމައްސަލާގައި އާންމު ކޮމިޓީން ވަނީ އިތުބާރު ނެތްކަމުގެ މައްސަލައިގެ ބަހުސްއަށް2ގަޑިއިރު ކަނޑައަޅާފައެވެ. އަދި މިނިސްޓަރަށް މިމައްސަލައަށް ޖަވާބުދާރީވުމަށް 30 މިނެޓް ދިނުމަށްވެސް ކަނޑައަޅާފައިވެއެވެ.\nވަޒީރެއްގެ އިތުބާރުނެތްކަމުގެ މައްސަލަ ރައްޔިތުންގެ މަޖިލީހަށް ހުށަހެޅުމަށްޓަކައި 10 މެމްބަރުންގެ ސޮއި ބޭނުންވެއެވެ. ޕީޕީއެމްއާއި ޕީއެންސީގެ ޖުމުލަ މެމްބަރުންގެ ޢަދަދަކީ9މެންބަރުންނެވެ. މިނިސްޓަރ އިމްރާންގެ އިތުބާރުނެތްކަމުގެ މައްސަލަ މަޖިލީހަށް ހުށަހެޅުމަށް، އިދިކޮޅު ފަރާތްތަކާ ބައިވެރިވެފައިވަނީ މަޖިލީހުގެ މިނިވަން ދެ މެމްބަރުންކަމަށްވާ ވިލިމާލެ ދާއިރާގެ މެމްބަރު އަޙްމަދު އުޝާމާއި ތުލުސްދޫ ދާއިރާގެ މެމްބަރު އިބްރާހީމް ނަސީމެވެ.\nހޯމް މިނިސްޓަރު އިމްރާންގެ އިތުބާރު ނެތްކަމުގެ މައްސަލަ އިދިކޮޅު ފަރާތްތަކުން މަޖިލީހަށް ވައްދާފައިވަނީ ދިވެހިރާއްޖޭގެ އަޑުގެ "އަހަށޭ ބުނާނަން" ޕްރޮގްރާމެއްގައި ދެއްކެވި ވާހަކަފުޅުތަކަކާއި ގުޅިގެންނެވެ. އެ ޕްރޮގްރާމްގައި މިނިސްޓަރ ދެއްކެވި ވާހަކަފުޅެއްގެ މައްސަލާގައި ގިނަބައެއްގެ ފާޑުކިއުންތައް އަމާޒުވިއެވެ. އެޕްރޮގްރާމްގައި މިނިސްޓަރ އިމްރާން ޢަބްދުﷲ ވިދާޅުވީ، ހުޅުމާލޭ ފަފަޅުގައި އޮތް ސަފާރީއެއްގައި ކެންޔާ އަންހެނަކަށް ޖިންސީ އަނިޔާކޮށް ރޭޕްކުރިކަމަށް ބުނާ މައްސަލާގައި ޕްރޮސީޖާއިން ބޭރުން ބައެއް ކަންކަން ހިނގާފައިވާކަމަށާއި، ނަމަވެސް އާންމުންގެ ތެރޭގައި އެމައްސަލަގައި ވާހަކަދެކެވެނީ ކަން ހިނގި ގޮތާއި ޚިލާފަށް ކަމަށެވެ.\nމިނިސްޓަރގެ އިތުބާރު ނެތްކަމުގެ މައްސަލަ މާދަމާއަށް އެޖެންޑާކޮށްފައިވާއިރު، މިނިސްޓަރ އިމްރާން ޢަބްދުﷲއަށް އިތުބާރު އޮތްކަމަށް މަޖިލީގުގެ ސުޕަމެޖޯރިޓީ އޮތް އެމްޑީޕީގެ ޕާލަމެންޓްރީ ގްރޫޕުން މިއަދު ވަނީ ފާސްކޮށްފައެވެ.


BREAKING NEWS: Ventilator Massalaigai Himeney Nishaama Aai Shiyama Minister Ge Naib Kamun Vakikohfi - Vaguthu\nހެލްތުގެ ނައިބު ކަމުގެ މަގާމުން ވަކިކުރި ނިޝާމާ އާއި ޝިޔާމާ\nރާއްޖެއަށް ބޭނުންވާ ވެންޓިލޭޓަރުތަކެއް ގެންނަން ދުބާއީގެ ކުންފުންޏަކާއި ހަވާލުކުރުމުގައި އިސް ދައުރެއް އަދާކުރި ހެލްތު މިނިސްޓަރުގެ ނައިބުންގެ ގޮތުގައި ތިއްބެވި އަލްއުސްތާޛާ ޝިޔާމާ މުޙައްމަދާއި ނިޝާމާ މުޙައްމަދު މިއަދު މަގާމުން ދުރުކޮށްފިއެވެ.\nގާނޫނާއި ހިލާފަށް އެގްޒެކިއުޓަރސް ޖެނެރަލް ޓްރޭޑިންއަށް އެޑްވާންސަށް ފައިސާ ދިން މައްސަލަ އާއި ފައިސާ ދިނުމުން ވެސް ވެންޓިލޭޓަރުތައް ނުލިބުނު މައްސަލައިގައި ޝިޔާމާ އާއި ނިޝާމާ މިދިޔަ އަހަރު ސަސްޕެންޑް ވެސް ކުރިއެވެ. އެދެބޭކަނބަލުންނަށް ވަނީ ސަސްޕެންޝަންގައި ތިއްބެވި އިރުވެސް ހަތްމަސް ދުވަސް ވަންދެން މުސާރަ ދީފައެވެ.\nޝިޔާމާ އާއި ނިޝާމާ މަސައްކަތުގެ މަސްއޫލިއްޔަތުން ދުރުކުރި ނަމަވެސް އެބޭފުޅުންނަށް މުސާރަ ދޭތީ ސުވާލު ކުރުމުން މިދިޔަ މަހު ސަރުކާރުން ވިދާޅުވެފައި ވަނީ އެބޭފުޅުންގެ ސަސްޕެންޝަން ނިމުމަކަށް ގެނެވޭނީ ވެންޓިލޭޓަރު މައްސަލައިގައި ކުރަމުން އަންނަ ތަހްގީގު ނިމުމުން ކަމަށެވެ.\nމިއަދު ދެބޭފުޅުން މަގާމުން ދުރުކުރީ ކޮންއިދާރާއަކުން ކުރަމުން އައި ތަހްގީގެއް ނިމިގެން ކަމެއް އަދި ސާފެއް ނުވެއެވެ. މިމައްސަލައިގައި އޭސީސީ އިން ކުރިއަށް ގެންދިޔަ ތަހްގީގު ނިންމާ ބައެއް ފަރާތްތަކަށް ދައުވާ ކޮށްދިނުމަށް ޕީޖީ އަށް މައްސަލަ ފޮނުވިތާ މިހާރު ހަތަރު ވަރަކަށް މަސް ވެއްޖެއެވެ. ނަމަވެސް އަދި މިހާތަނަށް އެއްވެސް ފަރާތަކަށް ދައުވާ ކޮށްފައެއް ނުވެއެވެ.\nއެގްޒެކިއުޓަރސް ޖެނެރަލް ޓްރޭޑިންގް އާއިއެކު ވެފައި އޮތް އެއްބަސްވުން އުވާލަން ސަރުކާރުން ނިންމާފައިވާކަން މިއަދު އެޓާނީ ޖެނެރަލްގެ އޮފީހުން ވަނީ އިއުލާން ކޮށްފައެވެ.\nވެންޓިލޭޓަރުތައް ނުލިބުމުން 31 މިލިއަން ޑޮލަރު ހޯދަނީ\nވެންޓިލޭޓަރުތަކުގެ މައްސަލައިގެ ތަހުގީގު ދިގުލަނީ!\nފައިސާ ނުލިބެ އެވެ.\nމެއި 4, 2021 20:39\nބޮޑެތި ވަގުން.. ރައީސް ޔާމީން މައްޗަށް ދައުވާ ކުރެވެންޏާ މި އެންމެންގެ މައްޗަށް ދައުވާ ކުރެވެންޖެހޭ\nމެއި 4, 2021 22:34\nފަންސުރު ހަމަ ނުވެގެން ޕީޖީ ދޫކޮށް ލާނެ ތިކުދިން\nމެއި 4, 2021 22:35\nނިޝާމާ ރީތި ދޯ؟ ވަގެއް ކަމަކު\nމެއި 4, 2021 13:09\nކޮބާ ފިނޭންސް މިނިސްޓްރީގެ ރޯލު. އެޕުސީ ޒިންމާ ނަގަންޖެހޭނެކަން އެގެނީ.\nމާ އަވަސް ތިކަން ކުރިލެއް! އަދި ޖެހޭނެ އިތުރު 10 މަޤާމު އެމީހުންނަށް ދޭން\nނޫނޭވާ އަދި ތަންކޮޅެއް އަވަސް ތިކަންކުރަން. ފިސާރި ކަނބަލުންތަކެއް، ކޮބައިތޯ ކުރީގެ މިނިސްޓަރު އާމީން؟\nމެއި 4, 2021 13:36\n7 މަހުގެ ވަގު މުސާރަ .\nމި ނިޝާމާ ކޮންތާކުން ގެންނަ ފައިސާ ގަ ތޯ ލަންކާ ގައި ހުންނަ ދިވެއްސަކާ ގުޅިގެން ބިޒްނަސް ހިންގާލަނީ\nމެއި 4, 2021 13:49\nލޮލް ! ތިލާރިގަޑުކޭބަޔަކު ދެން އެގިދާނެ\nމމ މައްކޫ އޮޑިޓަރޭ ވަގުހިފާ މީހާ އޭ ކިޔާ މީހާގެ އާއިލާގައި މިއުޅެނީ ހުސް ވަގުން.\nމެއި 4, 2021 14:17\nޒަހާވެސް މިނިސްޓަރުކަމުން ވަކިކޮށްފިޔޯ. އެކަމަކު އެވަރުގެ މުސާރަލިބޭ އެހެން މަގާމެއްދީފާ. މިކުދިންނަށްވެސް މިހެންބާ؟ވެނުމަސް ވެނަށްކާންދިނުން.\nމެއި 4, 2021 14:18\nތިޔަ ދެކަނބަލުންނަކީ ތިޔަމައްސަލައިގެ މުގޫކަމަކައްނުވާނެ\nރަނގަޅައްވިއްޔާ ތިޔަދެކަނބަލުން ވަކިކުރީ މައްސަލަ އޮތް\nހިސާބުން މުގޫ ފަޅާއަރާފާނެތީ ކަންނޭންގެ ކޮންމެއަކަސް ބަލިތާކުން ކަނޑައިގެންދާނީ އެއީ ދުނިޔޭގެހަމަ\nމެއި 4, 2021 14:24\nދެން ވަކިކުރޭ ކުނިކަހާ މަސައްކަތު މީހުން، މިނިސްޓަރު ހުންނާނީ ގޭގަ އެއްވެސް ފިޔަވަޅެއް ނޭޅޭނެ، ވަގު ސަރުކާރު\nވީގޮތް ވަރަށް ސާފު. މިވަގުތު ހޮސްޕިޓަލް އެދަނީ ފުރެމުން. ސަރުކާރަށް އަދިވެސް ހަރުދަނާ ފިޔަވަޅެއް ނޭޅޭ ބަލި ހިފަހައްޓަން. އެއްކަލަ އެނދުތައް ފުރިގެން ވެންޓިލޭޓަރުތައް ހުސްވީމައި މީހުންގެ ރުޅި އަމާޒުވާނީ ސަރުކާރަށް. އެވަގުތު ބުނާނެ އެއްކަލަ ވެންޓިލޭޓަރުތައް ކޮބާހޭ. ރަނގަޅައް ވެއްޖެޔާ ތި ސްޓޭޓް މިނިސްޓަރުންގެ ކުށެއް އޮތް ހެނެއްވެސް ހީނުވޭ. އެކަނބަލުން އޭގައި ހާލަތުގެ ސަބަބުން ރަނގަޅު ނިޔަތުގައި ސޮއި ކުރީތީވެ އެކަބަލުންގެ ބޮލައް އަކަން ޖަހާލީ. އިބޫމެންގެ ޒީރޯ ޓޮލަރަންސް ސަރުކާރުން މިކަން ކުރީބައިގައި ފިޔަވަޅު އެޅިނަމަ ކޮންމެވެސް އެހެން ދިމާލަކުން ނަމަވެސް ވެންޓިލޭޓަރު މިހާރު ލިބުނީސް. ސަރުކާރުން ތިހާ ފަސޭއިން މިކަމުން ބޯދަމައި ނުގަނެވޭނެ. ޒިންމާ ނަގަންޖެހޭނެ. މިހާރު އެއުޅެނޭ އެއްލައްކަ2ވަނަ ޑޮސްވެކެސިން ވެސް ނުހޯދިގެން. ސިންގަޕޫރު ކުންފުނި ކައިރީ ބުނަންވީނު7ލައްކައިން މިވަގުތު 1 ލައްކަ ދޭށޭ.\nމެއި 4, 2021 16:03\nތި ދެވަގުން މިހާރަށް މިހާރަށް ހައްޔަރުކޮށް ތަހްޤީޤް ހިންގަންޖެހޭ ، ތީ މަޤާމުންދުރުކުރުމުން ނިމޭވަރު ހިޔާނާތެއްނޫން\nމެއި 4, 2021 17:12\nވެންޓިލޭޓަރުގެ މަށްސަލަ މިސަރުކާރު ނިމުނީމާ ވަރުގަދައަށް ބަލާ ތަހުގީގުކޮށް މަށްސަލައިގާ ސާމިލުވާފަރާތްތަށް ހަށްޔަރުކޮށް ރަށްޔަތުންގެކުރިމަތީ ދައުވާކުރެވޭނެ .\nމެއި 4, 2021 18:25\nއެވީ ހުދުކާފޫރަށް...ކާނެވަރަކަށް ކައިގެން ބަޗަންވީ އެ ހޯދޭނެގޮތެއްނެތް\nމެއި 4, 2021 19:33\nވަކިކޮށްފަ ރައީސް އޮފީހުން އެއަށްވުރެ މުސާރަބޮޑު ވަޒިފާއެއް ދިނީމަ އޯކޭވާނެ!\nމެއި 4, 2021 19:46\nދެން ކީއްވެ މިއޮއް ހުރިހާދުވަހު މުލްމުސާރަ ދީފައި ބެހެއްޓީ ހަމަ މެމްބަރު ޔައުގޫބް ގެ ތިމާގެ ކޮއްކޮޔަކަށް ވާތީތޯ؟ އެ ހެންވީމާ ސަސްބެންޑްގައި ހރި މުއްދަތުގައި އެ ނެގި މުސާރަ އަނބުރާ ދައުލަތަށް ނަގަންޖެހޭނެ! އެއީ ބޮޑެތިވަގުން\nމެއި 4, 2021 21:10\nޢުންސުރު ހަމަވޭތޯ ބަލާބަލަ\nމެއި 4, 2021 21:53\nމަސައްކަތުގެ މަސްއޫލިއްޔަތުން ދުރުގަ އެއް އަހަރެއްވަރު ބަހައްޓާގެން އެމީހުންނަށް ދިނީ ސޯލިހުގެ ރުފިޔާއިންތަ މުސާރަ؟ ރައްޔިތުންގެ ރުފިޔާއަށް ހަރާންކޯރުވާ ވަގުންގެ ސަރުކާރު އިސްތިއުފާދީ.


Idhikolhu Candidate Akah Thaaeedhu Kurany Ibu Ah - Mahloof - Vaguthu\nއިދިކޮޅު ކެންޑިޑޭޓަކަށް ތާއީދު ކުރަނީ އިބޫ އަށް - މަހުލޫފް\nއިދިކޮޅު ކޯލިޝަނުން ކެންޑިޑޭޓަކަށް އެންމެ ގާބިލް ބޭފުޅަކީ އެމްޑީޕީގެ ޕީޖީ ލީޑަރު އިބްރާހިމް މުހައްމަދު ސާލިހް (އިބޫ) ކަމަށް ގަލޮޅު ދެކުނު ދާއިރާގެ މެންބަރު އަހުމަދު މަހުލޫފް ވިދާޅުވެއްޖެ އެވެ.\nމަހުލޫފު މިހެން ވިދާޅުވީ އޭނާގެ މައްޗަށް ކުރެވޭ ދައުވާއެއް މިހާރުވެސް ކުރިއަށްދާތީ އޭނާގެ މައްޗަށް ޖަލު ހުކުމެއް ދާދި އަވަހަށް އިއްވާނެ ކަމަށް ޤަބޫލުކުރެވޭތީ އޭނާގެ ސިޔާސީ ވިސްނުން ހުރި ގޮތް ބަޔާންކޮށް ނެރުނު ބަޔާނެއްގައެވެ.\nމަހުލޫފު ވިދާޅުވީ ކުރީގެ ރައީސް މުހައްމަދު ނަޝީދަށް އިންތިހާބުގައި ވާދަނުކުރެވޭ ޙާލަތެއްގައި ގުޅިފައިވާ ކެންޑިޑޭޓެއްގެ ގޮތުގައި އިބްރާހިމް މުހައްމަދު ސޯލިހް ނެރެން ތާޢިދުކުރާކަމަށެވެ.\nއެ ބަޔާނުގައި މަހުލޫފު ވިދާޅުވީ އިންތިޚާބުގައި ވާދަކުރުމުގެ ޝައުޤުވެރިކަން ފާޅުކުރައްވާފައިވާ ބޭފުޅުންނަށް ފުރުސަތު ލިބިވަޑައިގެންފިނަމަ ފުރަތަމަ ބުރުގައި ވަކިވަކިން ވާދަކުރައްވައި، ދެވަނަ ބުރުގައި ކޯލިޝަން ހެއްދެވުމަކީ މައްސަލައެއްކަމަށް ފެނިވަޑައިނުގަންނަވާ ކަމަށެވެ.\n" ވަކިވަކިން ކެންޑިޑޭޓުންނަށް ވާދަނުކުރެވޭ ޙާލަތެއްގައި ގުޅިފައިވާ ކެންޑިޑޭޓެއް ނެރޭއިރު، ރައީސްކަމުގެ މަޤާމަށް އެމްޑީޕީގެ ބޭފުޅަކު އަދި ނައިބު ރައީސްކަމަށް ޖުމްހޫރީ ޕާޓީގެ ބޭފުޅަކު ގެނައުން ރަނގަޅުކަމަށް އަޅުގަނޑަށް ފެނޭ" މަހުލޫފު ވިދާޅުވިއެވެ.\nމަހުލޫފު ވިދާޅުވީ އިބޫ ވަނީ ފާއިތުވި ދުވަސްތަކުގައި އެކި ފިކުރުތަކުގެ ސިޔާސީ ބޭފުޅުން ގޮވައިގެން ބުރަ މަސައްކަތްތަކެއް ކުރައްވާފައިއެވެ.\nއެމްޑީޕީއާއި ރައީސް ނަޝީދުގެ ފަރާތްޕުޅުން ވަރަށް ބޮޑު އެއްބާރުލުމެއް ލިބުނުކަމަށް ވިދާޅުވެ މަހުލޫފު ވިދާޅުވީ ޕީޕީއެމްއިން އޭނާ ވަކިކުރި ހިސާބުން ފެށިގެން އެންމެ ގާތުން މަސައްކަތްކުރެވުނީ އެމްޑީޕީއާއިއެކު ކަމަށެވެ. އަދި އެމްޑީޕީގެ ވިސްނުމާއި ފިކުރަކީ އޭނާއަށް ޤަބޫލުކުރެވޭ ވިސްނުމާއި ފިކުރެއް ކަމަށްވެސް މަހުލޫފް ވިދާޅުވިއެވެ.\nމި ބަޔާނުގައި މަހުލޫފް އިތުރަށް ވިދާޅުވީ އޭނާ ފާޅުކުރެއްވީ އަމިއްލަފުޅަށް ފެނިވަޑައިގަންނަވާ ގޮތްކަމަށާއި، ގުޅިފައިވާ ޕާޓީތަކުން ނިންމާ ނިންމުންތަކަށް އިހްތިރާމްކުރައްވާނެކަމަށެވެ.\nމި ބަޔާނުގައި މަހުލޫފް ވަނީ އެތައް ބަޔަކު ޖަލަށް ލައިގެން އާއިލާތަކަށް ދެމުންގެންދާ އަނިޔާއާއި، ދައުލަތުގެ މާލިއްޔަތު ސަރުކާރުގެ ބައެއް ވެރިން ވަގަށް ނަގާ ހުސްކުރުން އަދި ޤާނޫނު އަސާސީއާއި ޤާނޫނުތައް ފުނޑުފުނޑުކުރުން ނިމުމަކަށް ގެންނަން ޖެހޭކަމަށްވެސް ވިދާޅުވެފައެވެ.\nޖޫން 3, 2018 15:35\nއަދިވެސް ރައީސްކަމަށް ހަމަ އެމްޑީޕީ ދޯ؟ ކީއްވާނީ ރައީސްކަމަށް ޖުމުހޫރީޕާޓީގެ މީހަކު ނައިބު ރައީސްކަމަށް އެމްޑީޕީމީހަކު ކުރިމަތިލާން ނިންމިއްޔާ؟ އަމިއްލަ އެދުމުން ފޯވެފަ!!!!\nޖޫން 3, 2018 15:40\nކަލޭ ވޯޓުދޭނެ މީހެއް ތާއިދު ކުރާނެ މީހެއް އިގޭނީ ކަލެއައް އަހަރުމެންތޢިދު ކުރާނެމިހަކާ ވޯޓު ދޭނެ މީހެއް ކަލެޔަކައް ނޭގޭނެ\nޖޫން 4, 2018 18:02\nމަހުލޫފުވެސް ބުނާނީ އެހެން އެކަމް ވޯޓުދޭނީ ޔާމީނަސް ދޯ؟\nޖޫން 3, 2018 15:44\nކަލެޔައް މީގެ ކުރިން. ބުނާ އެންޑީޕ ކަމުނުދިޔަ ކީއްވެބާ ގޮވި ހުރިހާ ބަދިވަރު އެބަހުރި އެކި މީދިޔާތަކުގަ\nޖޫން 3, 2018 15:49\nޖުމްހޫރީ ޕާރޓީން ރައީސް އެމް ޑީ ޕީ ނައިބް ރައީސް ރަގަޅު ގޮތަކީ . ޢެމް ޑީ ޕީ ައަކު ނެތް ވެރިކަން ކުރެވޭ ވަރުގެ މީހަކު.\nޖޫން 3, 2018 16:10\nޓެރެރިސްޓް ނަސީދު ކޮބާ\nޖޫން 3, 2018 16:13\nމީދޯ ގެއްލުނު އެއްޕަސަނޓަކީ...\nޖުމްހޫރީ ޕާޓީން ރައީސަކު އަދި ނައިބު ރައީސަކު ބޭނުމީ ކޮން އެމްޑީޕީއެއް\nޖޫން 3, 2018 16:52\nޔާމީންވެސް އަމިއްލަ އެދުންފޯވެފަ\nޖޫން 3, 2018 17:08\nކޯލިޝަން ކެނޑިޑޭޓަކަށް ތާއީދު ކުރަނީ އިބޫ އަށް ކަމަށް މަޚްލޫފު ބުނާނަމަ ދެން ހިންނަވަރޭ އަކު ރާއްޖޭގެ ރައީސް ކަމުގެ މަގާމަށް ހޮވަން އައްޑޫ ފުވައްމުލައް އަދި ތިނަދޫ މީހުންގެ ވޯޓް ޖެހޭނީ އިބޫ ހަނދާން ނައްތާލަން އޭ ދެން ބޮޑު ތިލަދުންމަތި މީހުންގެ ވޯޓް ޖެހޭނީ ހަނދާން ނައްތާލަންއޭ ރާއްޖޭގައި އެންމެ ކުޑަ ވާނީ ފާދިއްޕޮޅު އަތޮޅޭ ކަން މިހެން ހުރުމުން އެ އަތޮޅު މީހަކަށް ނުޖެހޭނެއޭ ރާއްޖޭގެ ވެރިކަން ދޭން ދެން އެމްޑީޕީން ޖެހޭނީ ސައްހަ ޕްރަައިމަރީ އެއް ހުޅުވާލާ އެޕްރައިމަރީ ގައި ޕްރޯ އުގައިލް އަށް ވެސް ވާދަ ކުރެވޭނެ ގޮތް ހަދަން އޭ އެއީއޭ އެމެން އެންމެ ބުރަ ކޮށް އެމްޑީޕީގައި މަސައްކަތް ކުރާ ރަންރީނދޫ ޓްވިޓަރޭ ބިއުޓީ ކްއީނޭ މެން ވެސް ބޭނުންވާ ގޮތަކީ އައި ފައުންޑް އައުޓް ތައުޒަންސް އޮފް ރީޒަންސް ފޯރ ދިސް އެން ދަ ރީޒަން އިޒް ދެއަރ އެން ދަ ރީޒަން އިޒް ދެެއަރ އެން ދަ ރީޒަން އިޒް ދެއަރ ކަމޯން ސްޓޭންޑް އަޕް ފްރޮމް ދަ ޗެއަރ އެން ޑާންސް ޑާންސް ޑާންސް ޑާންސް ޑާންސް...\nޖޫން 3, 2018 18:07\nގާސިމަށް ރައީސްކަން ލިބެންޖެހޭނީ...އެއީ އެމްޑީޕީއަކީ ވެރިކަންކުރަން ނޭގުނު ބައެއް. ދެން އަބރާ ރައީސްކަން ކުރށނީ ކިހިނެއް. ޢަދާކަރަށް ނރ ކަން.\nޖޫން 3, 2018 18:57\nކޯލިޝަން ކެނޑިޑޭޓަކަށް ތާއީދު ކުރަނީ އިބޫ އަށް ކަމަށް މަޚްލޫފު އަށް އެކަނި ނުނިންމޭނެއޭ އެކަން ނިންމަން ޖެހޭނީ އެމްޑީޕީގެ ޕްރައިމަރީ އަކުންނޭ އިބޫ މެންނަކީ ދެން ވަރަށް ކުޑަ އާބާދީ އަކުން އައިސްފައި ހުރި ދަރާއްޖެތެރޭ މީހެކޭ އެހާ ކުދި އާބާދީ ތަކުން އަންނަ މީހުންގެ މައިންޑް ވަރަށް ނެރޯ ވާނެއޭ އެކަން ފެނެއޭ ރާއްޖޭގެ ކުދި އާބާދީ ތަކުން އަންނަ މީހުން ކިތަންމެ ކިޔެވި ނަމަވެސް ރިސްކް ނަގައިގެން ކަންކަން ކޮށް ގޭމް ޗޭންޖްކުރަން ނޭގެއޭ އެއީ ސަރުކާރުގެ ތެރޭގައި ތިބި ޕީއެޗްޑީންގެ ފަރާތުން ވެސް ފެންނަ މަންޒަރު ތަކަކީ ކަން މިހެން ހުރުމުން ދެން އެމްޑީޕީގެ ރިޔާސީ ކެންޑިޑޭޓަކަށް ވާން ޖެހޭނީ ހެވީ ޑިއުޓީ ޓައިޓޭނިއަމް ޕްލޭޓެޑް އަދި ދުނިޔެ އަށް ވެސް މޭފުއްޕާފައި އެމްޑީޕީ އަށް ދައްކާލެވޭނެ ކެންޑިޑޭޓެކޭ އެގޮތުން ޕްރޯ އުގައިލު އަށޭ އެޗާންސް ދޭން ޖެހޭނީ ސަބަބަކީ އެމްޑީޕީއަށް އެންމެ ބޮޑު ގުރުބާނީ އެއްވެފައި ތިބީ އެއީ އައްޑޫ މީހުން ކަމަށްވާތީއޭ. އިބޫ މެންގެ ނުވިއްކޭނެއޭ ރިޔާސީ ކެންޑިޑޭޓަކަށް އެއްގޮތަކަށް ވެސް.\nޖޫން 3, 2018 19:34\nޖޫން 3, 2018 20:55\nތީ ނައިބު ރަޢީސް އަށް ހަމަ ޖައްސާ މީހާ\nޖޫން 3, 2018 21:37\nއިބޫއަށްވުރެ މާޤާބިލް ހެޔޮވިސްނޭމީހުންއެމްޑީޕީ އަދި ޖޭޕީގަވެސް އެބަތިބި އަޅުގަނޑަށްފެންނަނީ ޖޭޕީގެ ބޭފުޅަކު ނެރެން އެމްޑީޕީގެ ވިސްނުމައި ފިކުރުން ރިޔާސީ އިންޠިޚަބު ދޫކޮށް ލުމަކީ 2018 އަށް އެއްމެ ފައިދާ ބޮޑުގޮތް\nޖޫން 3, 2018 21:51\nޔާމީނު ހުންނަނީ ވެރިކަމާހެދި މޮޔަވެފަ\nޖޫން 3, 2018 23:14\nއިބޫ އަކައް ވެރިކަމެއް ނުކުރެވޭނެ. ފާޑެއް ނެތް. ޗަސްބެއްނެތް. ވާހަކައެެއް ނުދެއްކޭ. ހިނިއައިސަހުރެދާނެ ހުރިހާ އާއިލާކުދިން އަމިއްލެއައް އައިސް ކެބިނެޓް ގެމަޤާމް ތަކަށް ވެރިވެގަންނައިރުވެސް. ނުކެރޭނެ އެއްވެސްމީހަކަށް ނޫނެކޭވެސް އާއެކޭވެސް ބުނާކަށް.\nޖޫން 4, 2018 00:59\nއޭ ހުއްޓާލާ .. އެންމެ ގިނަ ޚަރަދު މިހާރުވެސް ކުރަނީ ޖޭޕީން.. ރައީސް ކަން މިފަހަރު ޖޭޕީއަށް... ނައިބުކަން އެންޑީޕީއާށް..މި ނޫންގޮތަކަށް އަހަރެން އެއްބަހެއްނޫން...އެންޑީޕީ ރައީސް ކަމަށް ލަންނާ އަހަރެންގެ ވޯޓް ގުންޑާމެންނަށް\nޖޫން 4, 2018 08:38\nނަޝީދަށް ވާދަނުކުރެވޭ ނަމަ، ރިޔާސީ ކެންޑިޑޭޓަކަށް އެންމެ ރަނގަޅީ އިބޫ ކަމަށް މަޚްލޫފު ބުނި ނަމަވެސް މަޚްލޫފު މެންނަކީ ރިއަލް ޕޮލިޓިޝަނުން ނޫނެވެ. އަދި އެމެންގެ ސިޔާސީ ހިސްޓްރީ ބަލާއިރު ސްޓިލް އެމެން ލާރން ކުރަނީ ގެއިން ކުރެވުނު ކަމެއް ނެތެވެ. ކަން މިހެން ހުރުމުން މަޚްލޫފު މެން ދައްކާ ވާހަކަ އަށް ބޭސް ކޮށް ރާއްޖޭގެ ރިޔާސީ ކެންޑިޑޭޓަކަށް އިބޫ ހޮވަން ކަމަކު ނުދާނެއެވެ. ރާއްޖޭގެ ރިޔާސީ ކެންޑިޑޭޓަކަށް އިދިކޮޅުން ނެރޭ ކެންޑިޑޭޓްގެ ކަލްޗްރަލް ޝަރުތު ތަކުގެ ތެރޭގައި ހިމެނެން ޖެހޭނެ އެންމެ މުހިއްމު ކަލްޗަރ އަކީ އެއީ ރާއްޖޭގެ އެންމެ އާބާދީ ބޮޑު ދެ ބިމުގެ ތެރޭން އެއް ބިމަށް އުފަން މީހަކަށް އެމީހަކު ވުން. އެގޮތުން ބަލާއިރު އިބޫ މި ކެޓެގެރީން ވަނީ ފެއިލް ވެފައެވެ. ހިންނަވަރު މީހުން ނަކީ އެއީ ގޭމް ޗޭންްޖް ކުރެވޭ ބަޔެއް ނޫން ރާއްޖޭގެ އިގްތިސާދީ ސާރކަލް ތެރޭގައި ވެސް އަދި ސިޔާސީ ސާރކަލް ތެރޭގައި ވެސް. މީ ހަގީގަތަކީ. އެމްޑީޕީގެ ރިިޔާސީ ކެންޑިޑޭޓަކަށް އެންމެ އެލިޖިބްލްއީ މިހާރު ޕްރޯ އުގައިލް އެވެ. ހިންނަވަރު މީހަކު އިދިކޮޅުން ކެންޑިޑޭޓަކަށް ކުރިމަތި ލައިގެން ސިޔާސީ ގޮތުން އެމްޑީޕީ އަށް ނުލިބޭނެ %5 ވޯޓް ވެސް. އެއީ ޔަގީން ކަމެއް. ޔަގީނުން އިނގޭ އެއްޗަކީ މަމެން ޕިންކީން ވެރިކަމުގައި އާރާއި ބާރުގައި ތިބޭއިރު މަމެން ޕިންކީންގެ މައްޗަށް އެމްޑީޕީން ކޮންމެ ކެންޑިޑޭޓަކު ނެރުނަސް ކުރި ނުހޯދޭނެ ކަން. ހޯދިޔަ ނުދޭނަން ވިއްޔާ. އެކަމަކު މަމެން ވެސް ބޭނުން ތަމެން ރަންރީނދޫ ޓްވިޓަރޭ މެން ވެސް ރަނގަޅު ފައިޓެއް ދޭން އިންތިޚާބުގެ ކެމްޕެއިން މެޗު ކުޅޭއިރު. އެކަން ކުރެވޭނީ ކަލްޗްރަލީ އެ ނިކުންނަ ކެންޑިޑޭޓަކީ އެއީ ފިޓް ވާ ކެންޑިޑޭޓެކެވެ. ރާއްޖޭގެ ކަލްޗަރ އޮންނަ ގޮތުން ރާއްޖޭގެ ރައީސް އަކަށް އަންނަ މީހަކަށް ކަލްޗްރަލީ ލިބެން ޖެހޭ މަގާމް ވެސް ލިބެން ޖެހޭނެއެވެ. އެލިބޭނީ 1. މާލެއިން ނިކުންނަ މީހަށް 2. އައްޑޫން ހިތަދޫން ނިކުންނަ ކެންޑިޑޭޓަކަށް. ހަސަން ސައީދު ފެއިލްވީ އާބާދީ ކުޑަ ފޭދޫ އަށް އުފަން މީހަކަށް ވުން. އެއީ އެންމެ ބޮޑު މައްސަލަ އަކީ. ހިތަދޫ މީހުން ނުރުހޭނެ އައްޑޫގެ އެހެން ރަށެއްގެ މީހަކު އެމެން ތިއްބާ ރާއްޖޭގެ ރައީސް އަކަށް އަންނަން. އެއީ ކަލްޗްރަލީ އެކަން އެސްޓަބްލިޝް ވެަފައި އޮންނަ ގޮތެވެ.\nޖޫން 4, 2018 08:49\nރާއްޖޭގެ ރިޔާސީ އިންތިޚާބުގައި ނެރޭ ކެންޑިޑޭޓަކަށް ނެރެން ޖެހޭނީ އެއީ ޓައިޓޭނިއަމް ޕްލޭޓެޑް ޖެންޓުލްމެން ސްޓައިލްގެ ވަރަށް ކޮންޒަރވޭޓިވް ތިއަރީ އެއް ގެންގުޅޭ ބެސްޓް އޮފް ދަ ބެސްޓް ކްރީމް އެކެވެ. ސަބަބަކީ އެއީ ވޯޓް ލާމީހާ އާއި ސީދާ ގުޅުން ހުންނަ މީހަކަށް ވެފައި އޭގައި ވޯޓް ލާ މީހާ ވޯޓް ދޭއިރު ވަރަށް ބޮަޑަށް އެފަދަ ކެންޑިޑޭޓަކީ އެއީ ކަލްޗްރަލީ ބާރު ގަދަ މީހެއް ތޯ ބަލާނެއެވެ. އެމްޑީޕީން މިހަގީގަތް ތަމެންގެ ބޮޑުން ގަބޫލު ނުކުރި ނަމަވެސް މިވޯޓް ގައި ވާނީ މިހެން ނެވެ. މައި އިންސްޕިރޭޝަން ހޭޒް ވަން ޑްރައިވް އިޓްސް ދަ ކަލްޗްރަލް ވޯޓް ފޯރ ޔުއަރ ކެންޑިޑޭޓް އެހެން ކަަމަށް ވާނަ މަޚްލޫފު އެެބުނާ ކެންޑިޑޭޓް އިބޫ ނޮޓް ޕާސްޑް ފްރޮމް އިޓް ކޮޒް އިބޫ އައީ ހިންނަވަރުން ކަމަށްވެފައި އެެހާ ކުޑަ އާބާދީ އަކުން އަންނަ މީހަކަށް އައްޑޫ މީހުން ނުދޭނެ ފުރުސަތެއް އެމެން ވެސް އެބަހުރި ޕްރޯ ދޮންކޮށްފައި ތިޔާ ކަމަށް. ރަންރީނދޫ ޓްވިޓަރޭ މެން ހިތް ހަލާލެއް ނުވާނެ މިކަމަށް. ދިސް އިޒް ހައު އައި ފީލް އިލޫޝަން ނެވަރ ޗޭންޖް..\nޖޫން 4, 2018 09:09\nނަޝީދަށް ވާދަނުކުރެވޭ ނަމަ، ރިޔާސީ ކެންޑިޑޭޓަކަށް އެންމެ ރަނގަޅީ އިބޫ ކަމަށް މަޚްލޫފު ބުނި ނަމަވެސް އައި ގެސް ފޯރޗިއުން ނެވަރ ޓެލްސް އިޓް ދޯ ދެން ތަމެންނަަށް އިބޫ ރިޔާސީ ކެންޑިޑޭޓަކަށް ނެރެގެން އެމްޑީޕީ ދާނީ ޗޮކުންނޭ ވޯޓް ލާމީހުންގެ %5 ވެސް ނުލިބޭނެއޭ ކޮންމެ ގޮތެއްވިނަމަވެސް ތަމެންނަށް މަމެން ޕިންކީން ބަލި ކޮށްލެވޭނެ ކެންޑިޑޭޓެއް ތަމެން އިދިކޮޅު ކޯލިޝަން އަށް ނުނެރެވޭނެއޭ އެއީ ޔަގީން ކަމެކޭ ޔޫ އާރ އޯލް ރެޑީ ލިޓިލް ލޭޓް ފޯރ އިޓް. އައި ގެސް ޔޫއާރ އޯލްރެޑީ ޓޯރން ދޯ.\nޖޫން 4, 2018 09:57\nޖޫން 4, 2018 10:09\nޔާމިން އައްފުރުސަތުދީފާ މަޑުން ތިބެބަލާ\nޖޫން 5, 2018 11:02\nމަށަށް ހަމަ ފެންނަނީ ފުއާދު ތައުފީގު.... ދެން އޭނަ ކައިރީ4ތަރުޖަމާނުން ބޭތިއްބީމަ އޭނަ ބުނާ އެއްޗެއް އޮޅުންފިލުވިދާނެތާ..


Rajjeyge Resortehge Swiming Pool ah Eri Ulhunu Kuhjeh Maruvejje. ރާއްޖޭގެ ރިސޯޓެއްގެ ޕޫލަށް އެރި އުޅުނު ކުއްޖެއް މަރުވެއްޖެ – Huvadhoo News Rajjeyge Resortehge Swiming Pool ah Eri Ulhunu Kuhjeh Maruvejje. Huvadhoo News\nރާއްޖޭގެ ރިސޯޓެއްގެ ޕޫލަށް އެރި އުޅުނު ކުއްޖެއް މަރުވެއްޖެ\nރާއްޖޭގެ ރިސޯޓެއްގައި ސްވިމިން ޕޫލަކަށް އެރުނު ފަސް އަހަރުގެ ފިރިހެން ކުއްޖަކު މަރުވެއްޖެއެވެ.\nސްވިމިންގ ޕޫލަކަށް ފައިބައިގެން އުޅުނު ކުޑަ ކުއްޖަކު މަރުވެފައިވާކަމަށް، ވަގުތު ނޫސް އަދި ދުވަސް ނޫހުންވެސް ރިޕޯޓްކޮށްފައިވެއެވެ.\nމިނޫސްތަކުން ހާމަކޮށްފައިވާގޮތުގައި، ކުޑަކުއްޖަކު މަރުވެފައިވަނީ ދ. މީދޫ ދާއިރާގެ މަޖިލިސް މެމްބަރު އަހްމަދު ސިޔާމް މުހައްމަދުގެ ރިސޯޓެއްގައެވެ. އަދި މިހާދިސާ ހިގާފައިވަނީ އިއްޔެގެ ވަގުތެއްގައެވެ. މަރުވި ކުއްޖާގެ ހަށިގަނޑު ރޭގެ ވަގުތެއްގައި މާލެގެނިވިފައި ވާއިރު މިކުޑަ ކުއްޖާ މަރުވެފައި އޮއްވާ ފެނިފައިވަނީ ގެއްލިގެން ހޯދަމުން ދަނިކޮށް ސްވިމިންގ ޕޯލްގެ އަޑިން އިއްޔެގެ ވަގުތެއްގައެވެ.\nހާދިސާ އެނގޭ ފަރާތަކާ ހަވާލާދީ ވަގުތުނޫހުން ރިޕޯޓްކޮށްފައިވާ ގޮތުގައި ކުއްޖާ މަރުވީ ސްވިމިން ޕޫލްގެ މައްޗަށް އެރުމަށް ފަހު ސްވިމިން ޕޫލްތެރެއަށް އެތައް ފަހަރަކު ފުންމައި ވެސް ހެދުމަށް ފަހު މާސްކެއް އަޅައިގެން ސްވިމިން ޕޫލަށް އެރުނު ފަހުންނެވެ. އެ ކުއްޖާ މޫދަށް އެރުނީ ލޮލާއި ނޭފަތާއި އަނގަ އެއްކޮށް ނިވާ ވާގޮތައް ހުންނަ ވަށް މާސްކެއް އަޅައިގެން ކަމަށްވެސް ވެއެވެ.\nކުއްޖާ މަރުވި ސަބަބެއް މިހާ ތަނަށް އެނގިފައި ނުވާއިރު، ކުއްޖާ މަރުވީ ސީދާ ކޮން ރިސޯޓެއްގައި ކަމެއް ވެސް އަދި ސާފެއް ނުވެއެވެ.\nރާއްޖޭގައި ފަތުރުވެރިން ގެނބިގެން މަރުވުމުގެ ތަފާތު ހާދިސާތައް ހިނގާކަން ފާހަގަކުރެވެއެވެ. ނަމަވެސް ކުޑަކުއްޖަކު ސްވިމިން ޕޫލަކަށް އެރި އުޅެގެން މަރުވުމުގެ ހާދިސާއަށް މިފަހުގެ ތާރީޚުގައި ރިޕޯޓްކުރިވިފައި ނުވެއެވެ.


މަޖިލިސް 19 އާ އެކު ރ.އަތޮޅުގެ އެންމެ އާބާދީ ކުޑަ ފައިނު ތާރީހުގެ ތެރެއަށް – Ungoofaaru\nބަނޑޭރިގަނޑު/ރިޕޯޓް/މަޖިލިސް 19 އާ އެކު ރ.އަތޮޅުގެ އެންމެ އާބާދީ ކުޑަ ފައިނު ތާރީހުގެ ތެރެއަށް\n0 877 1 މިނެޓުން ކިޔާލެވޭ\nމި ފެށުނު 19 ވަނަ ރައްޔިތުންގެ މަޖިލީހުގެ މެންބަރުކަމުގެ ހުވާ މެންބަރުން ކުރައްވާފައި ވާއިރު އެންމެ ބޮޑު ޝަރަފަކާއި އުފަލެއް ޙާސިލްކުރާނެ އެއް ބަޔަކީ މާޅޮސް މަޑުލު އުތުރުބުރީގެ އެންމެ އާބާދީ މަދު ރަށް ކަމުގައިވާ ފައިނުގެ ރައްޔިތުންނެވެ. އާބާދީގެ ނިސްބަތުން ތަޢުލީމީ ޒުވާނުން އެންމެ ގިނަ އެއް ރަށް ކަމުގައިވާ ފައިނު މި ވަނީ އަނެއްކާ ވެސް ތާރީހުން ޖާހަ ހޯދާފައެވެ. އެއް ޒަމާނެއްގައި ރ.އަތޮޅުގެ ވެރިކަން ކުރި ރ.ފައިނުގެ މީސްކޮޅު މަދު އާބާދީގެ ތެރެއިން ފައިނުގެ2ދަރިން 19 ވަނަ ރައްޔިތުންގެ މަޖިލީހުގެ ތަޅުމުގައި އިންނަވާނެ ކަމީ ފައިނުގެ ކޮންމެ ދަރިއަކަށް ލިބިގެންދާނެ ވަރަށް ބޮޑު ޝަރަފަކާއި ފަހުރެކެވެ. އާދެ އުނގޫފާރު ދާއިރާގެ އިއްޒަތްތެރި މެންބަރު މުޙައްމަދު ވަހީދު (ވައްޑެ) އަދި މަޑުއްވަރީ ދާއިރާގެ އިއްޒަތްތެރި މެންބަރު އަދި ކުރީގެ ޑިފެންސް މިނިސްޓަރ އާދަމް ޝަރީފް އުމަރު އެވެ.\nމަޖިލީހުގެ ތަޅުމަށް2ބޭފުޅުން ވަޑައިގަތީ ތަފާތު2ފިކުރެއްގެ ތެރެއިންނެވެ. ވެރިކަން ކުރާ އެމްޑީޕީގެ ޓިކެޓުގައި ވައްޑެ މަޖިލީހުގެ ތަޅުމަށް ވަޑައިގެންނެވި އިރު އާދަމް ޝަރީފް ވަޑައިިގެންނެވީ ކުރީގެ ރައީސް ޔާމީން އިސްކޮށް ހުންނަވާ އުފެއްދެވި ޕީޕްލްސް ނެޝަނަލް ކޮންގްރެސް (ޕީއެންސީ) ގެ ޓިކެޓުގައެވެ.2މެންބަރުންގެ ސިޔާސީ ފިކުރު ކިތަންމެ ތަފާތު ވިޔަސް2މެންބަރުންނަކީ ވެސް މުޅި ފައިނު ފަހުރުވެރިވާނެ2ދަރިންނެވެ.2މެންބަރުންގެ ސިޔާސީ މިޝްރާބު ތަފާތު ވިޔަސް2މެންބަރުންނަކީ ޢާއިލީ ގޮތުން ވަރަށް ގާތް2ބޭފުޅުންނެވެ. މުޙައްމަދު ވަހީދުގެ ބައްޕާފުޅާއި އާދަމް ޝަރީފް އަކީ2ބެއިންގެ2ދަރި ބޭފުޅުންނެވެ.2ބޭފުޅުން ވެސް ނިސްބަތްވެ ވަޑައިގަންނަވަނީ އިންސާފާ އިސްލާޙީ މަސައްކަތައް މަސައްކަތް ކުރެއްވި ފަހުރުވެރި އާއިލާއަކަށެވެ.\nމުޙައްމަދު ވަހީދު އަދި އާދަމް ޝަރީފް ނިސްބަތްވެ ވަޑައިގަންނަވަނީ މަޝްހޫރު ތޮއްޑޫ އަލިަމަނިކުގެ ދަރިކޮޅަށެވެ. މުޢީނުއްދީންގެ ރަސްކަމުގެ ދުވަސްވަރު މާލޭގައި ހިންގި އިސްލާހީ ހަރަކާތްތަކުގެ މުގުލުގައި ހުންނެވީ މި ތޮއްޑޫ އަލި މަނިކެވެ. މި އިސްލާޙީ ހަރަކާތްތަކަށް “ބަޢާވާތެއްގެ” ނަން ދެވި ތޮއްޑޫ އަލި މަނިކު އަރުވާލެވުނެވެ. އަރުވާލައްވާފައި ހުންނެވި ދުވަސް ވަރު ތޮއްޑޫ އަލިމަނިކު ވަނީ އެކި ރަށްރަށަށް ބަދަލުކުރެވިފައިވެއެވެ. އެހެން ކަމުން ތޮއްޑޫ އަލިމަނިކު ވަނީ ވަރަށް ގިނަ ރަށް ރަށުން މީހުންނާ ކައިވެރި ބައްލަވާގެންފައެވެ. އާދަމް ޝަރީފް އުމަރަކީ މި ތޮއްޑޫ އަލިމަނިކުގެ ކުޑަ މަނިކުގެ ކާފަދަރިއެއް ކަމަށްވާ ފައިނު ޢުމަރު މަނިކު (ކަތީބު ޢުމަރު މަނިކު) ގެ ދަރިއެކެވެ. އަދި މުޙައްމަދު ވަހީދު (ވައްޑެ) އަކީ ތޮއްޑޫ އަލި މަނިކުގެ ކުޑަ މަނިކުގެ އާދަމް މަނިކުގެ އިބްރާހިމް މަނިކުގެ އައިސާ މަނިކެގެެ ދަރިއެކެވެ.\nއެ ދުވަސް ފަދައިން މިއަދު ވެސް ތޮއްޑޫ އަލިމަނިކުގެ ޢާއިލާ އަކީ ދިވެހި ޤައުމަށް ޚިދުމަތްތެރި އިސްލާހާއި އިންސާފަށް ލޯބި ކުރައްވާ އާއިލާއެކެވެ. މި އާއިލާއަަށް ދިވެހި ޤައުމު ދުއް އެތައް ޚިދުމަތްތެރިންނެއް ނިސްބަތްވެއެވެ. މަޝްހޫރު ޅެންވެރިޔާ ޔޫސުފު މުޙައްމަދު ފުޅު (އެދުރުބެ) ވެސް ނިސްބަތްވެ ވަޑައިގަންނަވަނީ މި އާއިލާއަށެވެ. އެންދެރިމާގޭ ބޭފުޅުންނަކީ ވެސް ތޮއްޑޫ އަލިމަނިކުގެ ދޮންމަނިކުގެ ދަރިކޮޅެވެ. ފައިނު އަދި ފައިނާއި ޖެހިގެން އޮންނަ އިނގުރައިދޫއަށް ނިސްބަތްވާ ފަރާތްތަކުގެ ނަމުގެ ފަހަތަށް “މަނިކު” އަދި “ފުޅު” އަންނަނީ ސާޚީ ޚާންދާނެއް ކަމުގައިވާ މަޝްހޫރު ހުރާގޭ ދަރިކޮޅާ މި ދެރަށުގެ ރައްޔިތުންގެ ނަސަބު ގުޅިފައި ވާތީއެވެ. ފަހުރުވެރި ތާރީހެއް އޮތް ފައިނު އަނެއްކާވެސް ތާރީހުން ޖާގަ ހޯދައިފިއެވެ.\nރ.އުނގޫފާރު ރ.ފައިނު ރައްޔިތުންގެ މަޖިލިސް އާދަމް ޝަރީފް އުމަރު މަޖިލިސް 19 މުޙައްމަދު ވަހީދު (ވައްޑެ)


އަޙުމަދު ހަކުރާ މަނިކުފާނު - ވިކިޕީޑިއާ\nއަޙުމަދު ހަކުރާ މަނިކުފާނު\nއަލްވަޒީރު އެއްގަމުގޭ އަޙުމަދު ދީދީ ނުވަތަ އަޙުމަދު ހަކުރާ މަނިކުފާނު އަކީ ދިވެހި އަދީބުންގެ ތެރޭގައި ފާހަގަކޮށްލެވޭ ޝަޚްޞިއްޔަތެކެވެ. އައްނަބީލް އަޙުމަދު ޙަސަން ދީދީ ނުވަތަ އެއްގަމުގޭ އަޙުމަދު ދީދީ އަކީ އެއްގަމުގޭ އަލްއަމީރު ޙަސަން ފާމުލަދޭރި ކިލެގެފާނުންގެ3ވަނަ ފިރިހެން ދަރިކަލުން އައްނަބީލް އަޙުމަދު ދީދީ އެވެ. މަންމަ އަކީ މާފަންނު ފޮތުމުރީދު ޙުސައިން ދީދީގެ ފާތިމާ ދީދީ އެވެ.\nއަލްވަޒީރު އަޙުމަދު ހަކުރާ މަނިކުފާނު (އެއްގަމުގޭ ހަކުރާ މަނިކުފާނު / އެއްގަމުގޭ އަޙުމަދު ދީދީ) އަކީ އެއްގަމުގޭ އަލްއަމީރު ޙަސަން ފާމުލަދޭރި ކިލެގެފާނުގެ ދަރިކަލެކެވެ. މަންމައަކީ މާވާ ޙުސައިން ދީދީގެ ފާތިމަތު ދީދީ އެވެ. އެއްގަމުގޭ ހަކުރާ މަނިކުފާނު އަކީ އެއްގަމުގެއިން ދިވެހިރާއްޖެ ހިންގަމުން އައި ދުވަސްވަރު އައްސުލްޠާނުލް ޙާއްޖު މުޙައްމަދު ޢިމާދުއްދީން (6) ވަނަ ގެ ރަސްކަމުގެ ދުވަސްވަރު ސަރުކާރުގެ މަސައްކަތްތައް ބަލަހައްޓަވައި ހިންގެވުމުގައި އުޅުއްވި، ދައުލަތުގެ ވަޒީރުކަން ކުރެއްވި ބޭފުޅެކެވެ. ތަޢުލީމީ ގޮތުން ރާއްޖޭގެ ފެންވަރުގައި ދީނީ ޢިލްމު އުގެނިވަޑައިގެން، ހެވިކަން ދަސްކުރައްވައިގެން ހުންނެވި ބޭފުޅެކެވެ.\n1 ތަޢުލީމު ޙާޞިލް ކުރެއްވުން\n2 ވަޒީރު ކަމުގައި\n4 ތަރުޖަމާކުރެއްވި ފޮތްތައް\n4.1 ފާތިމަތުގެ ފާނު ވާހަކައިން ތަންކޮޅެއް\nތަޢުލީމު ޙާޞިލް ކުރެއްވުން[އުނިއިތުރު ގެންނަވާ]\nއަބަދުވެސް ދިވެހިރާއްޖެއިން ބޭރަށް ނުގޮސް ތިބެގެން ބޭރުގެ ކޮންމެވެސް ބަހެއް ދަސްކޮށްގެން އެބަހަކުން ޢިލްމު ހޯދާ މީހުން ރާއްޖޭގައި ވެސް އުޅެއެވެ. އެގޮތުން އައްނަބީލް އަޙުމަދު ޙަސަން ދީދީ އަކީވެސް މާލޭގައި ހުރެގެން ހިސާބަކަށް އުރުދޫ ބަހާއި އިގިރޭސި ބަސް ދަސްކުރެއްވި ބޭފުޅެކެވެ. އަދި އެދެބަހުގެ މަޢުރިފާއިން ސިކުނޑިފުޅު ތަނަވަސް ކުރައްވައި ޢިލްމު ހޯއްދެވި ބޭފުޅެކެވެ. އޭނާ އުރުދޫ ކިޔަވާ ވިދާޅުވީ މުލީގޭ ދޮށީދީދީގެ ފާމުދޭރި މަނިކުފާނުންގެ އަރިހުންނެވެ. އޭނާ އަކީ އަހުމަދު ޙަސަން ދީދީގެ ބަފައިކަލޭގެ ވެސް މެއެވެ.\nއައްނަބީލް އަޙުމަދު ޙަސަން ދީދީ އިގިރޭސި ކިޔަވާ ވިދާޅުވާން ފެއްޓެވީ ހޮޅުދޫ ނެވިގޭ ދޮންމަނިކުގެ އިސްމާޢީލް ދީދީގެ އަރިހުންނެވެ. އޭގެ ފަހުން އެއްގަމުގޭގައި އައިސްހުރި ސިލޯނުގެ ސިންގަޅައެއްގެ ގާތުންނެވެ. އެދުވަސްވަރުގެ ފޮތްތެރީންގެ ތެރެއިން އައްނަބީލް އަޙުމަދު ޙަސަން ދީދީ އަކީ އުރުދޫ އިގިރޭސި ފޮތް ގިނައިން އެއްކުރެއްވި ބޭފުޅެކެވެ. ގުރުއާނުގެ އުރުދޫ ތަރުޖަމާ ފޮތްތައް ބައްލަވައި، އާޔަތްތަކުގެ މާނަ ދަސްފުޅު ކުރައްވާފައިވާލެއް މޮޅުކަމުން، ދަންނަ ބޭކަލުންނާއި ބަހުޘްކުރެއްވި ޖެހިލުންކުޑަ ބޭފުޅެކެވެ. ދީނުގެ މައްސަލަތަކާ މެދު ތަގްލީދު ކުރެއްވުން ކުޑަ، އަމިއްލަ އިޖުތިހާދުގެ މައްޗަށް ބުރަވެ ހުންނަވާ ބޭފުޅެއްވެސް މެއެވެ.\nވަޒީރު ކަމުގައި[އުނިއިތުރު ގެންނަވާ]\nއައްނަބީލް އަޙުމަދު ޙަސަން ދީދީ އުމުރުފުޅުން 22 ނުވަތަ 23 އަހަރު ގައި އައްސުލްޠާން މުޙައްމަދު ޢިމާދުއްދީން ނުވަތަ ޙާޖީ ޢިމާދުއްދީންގެ ވަޒީރުކަން ދެއްވައި ، ހަކުރާކަމަށް ކޮލިލައިފި އެވެ. އެއަށްފަހު އޭނާ މަޝްހޫރުވެގެންވަނީ ހަކުރާ މަނިކުފާނުގެ ނަމުންނެވެ. އޭނާ އަކީ ޙާޖީ ޢިމާދުއްދީނުގެ މުޝީރުންގެ ތެރޭގައި ކުރިއަށް ހުންނެވި ބޭފުޅެކެވެ. ބޭރާ ބެހޭ ކަންތައްތަކުގައި ޙާޖީ ޢިމާދުއްދީނަށް ލަފާދެއްވާ ބޭފުޅަކަށްވީތީ އެއްފަހަރަށްވުރެ ގިނަފަހަރު ރަދުންގެ ފަތްކޮޅު ހިފައިގެން ސަފީރެއްގެ ގޮތުގައި ކޮޅުބަށް ވަޑައިގެންނެވި އެވެ.\nޙާޖީ ޢިމާދުއްދީނުގެ ރަސްކަމަށް 10 އަހަރު ފުރުނުތަނާ ރަސްކަން ބަދަލުވެ އަރުވާލެވުނު މީހުންގެ ތެރޭގައި އައްނަބީލް އަޙުމަދު ޙަސަން ދީދީ ހިމެނިވަޑައިގެންނެވި އެވެ. ފުރަތަމަ އަރުވާލާފައި ހުންނެވީ އަރިއަތޮޅު މާމިގިލީގައެވެ. އެއަށްފަހު މާލެއަތޮޅު ގުރައިދޫ ގައެވެ. ތިމާގެ އަނބި ދަރިންނާއި ގެދޮރު ދޫކުރައްވައި އަރުވާލައްވާފައި ހުންނެވި ދުވަސްވަރަކީ ނުހަނު އެކަނިވެރިކަމާ ހިތްދަތިކަން ލިބުނު ފޫހި ދުވަސްވަރެއް ކަމަށް ވިއެވެ.\nއައްނަބީލް އަޙުމަދު ޙަސަން ދީދީ އަރުވާލާފައި ހުންނެވި ދުވަސްވަރު ވެގެންދިޔައީ ޢިލްމީ މަސައްކަތް ކުރައްވާން ލިބުނު ފުރުޞަތަކަށެވެ. އެދުވަސްވަރުގެ ތެރޭގައި އުރުދޫ ބަހުން ލިޔެފައިވާ ފޮތްތައް ދިވެހި ބަހަށް ތަރުޖަމާ ކުރެއްވި އެވެ. އޭނާ ތަރުޖަމާކުރެއްވި ގިނަ އުރުދޫ ފޮތްތައް ހުރީ ޅެންބަހުންނެވެ.\nތަރުޖަމާކުރެއްވި ފޮތްތައް[އުނިއިތުރު ގެންނަވާ]\nއިޙްޔާއުލް ޢުލޫމް - މުޢާމަލާތާ ބެހޭބައި\nޢަލީގެ ފާނު ޝަހީދުވި ވާހަކަ\nކަރުބަލާގެ މަޝްހޫރު ހާދިޘާ\nފާތިމަތުގެ ފާނުގެ ވާހަކަ\nއައްނަބީލް އަޙުމަދު ޙަސަން ދީދީ މެންގެ ޒަމާނުގައި ލިޔެކިޔުން މަދުކަމާއި ޗާޕުކުރުން ނެތްކަމުން، އޭނާގެ ގިނަ ލިޔުންތައް ގެއްލިގެން ދިޔައީއެވެ. އައްނަބީލް އަޙުމަދު ޙަސަން ދީދީ އަރުވާލައްވާފައި6އެއްކަ އަހަރު ބެހެއްޓުމަށްފަހު، މާލެ ގެންނަވައިފިއެވެ. ދެން އޭނާ ހުންނެވީ މުލީގޭ ދޮށީދީދީގެ ފާމުދޭރި މަނިކުފާނުންގެ ގޭގައެވެ. މާލޭގައި ދިރިއުޅުއްވަން ފެއްޓެވުމަށްފަހު އެއްދުވަހެއް އަނެއް ދުވަހަކަށް އައީ ދީނީ އަޅުކަން ކުރެއްވުން އިތުރުވަމުންނެވެ. އެއްގަމުގޭ އައްނަބީލް އަޙުމަދު ޙަސަން ދީދީ އަވަހާރަވީ އުމުރުފުޅުން 51 އަހަރުގައެވެ.\nފާތިމަތުގެ ފާނު ވާހަކައިން ތަންކޮޅެއް[އުނިއިތުރު ގެންނަވާ]\nކުރާމީ ރިވާހުން ކުރެއްވީ ރިވާ\nދުރާލާ އަހާވަމެ ކަލޭނޭ ހިތާ\nވިތާ ޒޫހަރާ ވަކި ރަސޫލާ މަގޭ\nހިތާ މާލުގާ ހާ ދެމަސް ފޮއިވިޔޭ\nހުމެއް ނުފިލަތޭ ހަށިކޮޅުން ޒޫހަރާ\nވުމެއްނެތެ ފަރިއްކުޅު ރެޔާލަށް ދުވާ\nވަރަށްވާތި ކީރިތި އަބަދުގައި ކުރަން\nހަރަށް އެފަވިޔޭ ޒަރުދުގައި ކޮޅުއެކަށް\nވަޑައިގަތް ފަހުން ދުނިޔެއިން ދެން ރަސޫލާ\nވަޑައިގްނަންވަން ޖަންނަތަށްވީ ބަތުލޫ


Raajjeyge Fihaara Akun France ge Ufehdhunthah Boycott Kohffi - Vaguthu\nރާއްޖޭގެ ފިހާރައަކުން ފްރާންސްގެ އުފެއްދުންތައް ބޮއިކޮޓްކޮށްފި\nރާއްޖޭގެ ފިހާރައަކުން ފްރާންސްގެ އުފެއްދުންތައް ބޮއިކޮޓްކޮށްފައިވާ ކަން ހާމަކޮށްފިއެވެ.\n"ލާމަ"ނަމަކަށް ކިޔާ އެ ފިހާރައިގެ ފޭސްބުކް ޕޭޖްގައި ކޮށްފައިވާ ޕޯސްޓެއްގައި ބުނެފައި ވަނީ، ކީރިތި ރަސޫލާ صلى الله عليه وسلم އަށް ފުރައްސާރަ ކުރަމަށް ހިތްވަރުދޭ ގައުމެއްގެ އުފެއްދުމެއް އެ ފިހާރައިން ނުވިއްކާނެ ކަމަށެވެ.\nއެ ފިހާރައިން ވަނީ، އެތަނުން ނުވިއްކާ ބްރޭންޑްތަކުގެ ލިސްޓެއްވެސް އާއްމުކޮށްފައެވެ. އެއީ ފްރާންސްގެ ބްރޭންޑްތަކެވެ.\nލާމަ ފިހާރައަކީ ރ. މީދޫ ފިހާރައެކެވެ. އެ ފިހާރައިން ހައުސް ހޯލް އެއްޗެއްސާއި، ހާޑްވާ އަދި ގޭތެރެއަށް ބޭނުންވާ ސާމާނުތައް ވިއްކަމުން ދެއެވެ.\nފްެރާންސްގެ ރައީސް މެކްރޯން އިސްލާމް ދީނާ މެދު މީހުންގެ މެދުގައި ނަފްރަތު އުފެދޭ ގޮތަށް ވާހަކަދައްކަމުން ދާތީ ގިނަ ވިޔަފާރިވެރިން ދަނީ އެ ގައުމުގެ އުފެއްދުންތައް ބޮއިކޮޓް ކުރަމުންނެވެ. އެގޮތުން ދާދި ފަހުން ރާއްޖޭގެ ރެސްޓޯރެންޓަކުންވެސް ވަނީ ފްރާންސްގެ އުފެއްދުންތައް ބޮއިކޮޓްކޮށްފައެެވެ.\nފްރާންސްގެ ރައީސް މެކްރޯން ވަނީ ކީރިތި ރަސޫލާއަށް ފުރައްސާރަ ކުރުމަކީ ޚިޔާލު ފާޅުކުރުމުގެ މިނިވަންކަން ކަމަށްވެސް ވިދާޅުވެފައެވެ. މިކަމާއި ގުޅިގެން މުސްލިމް ގިނަ ގައުމުތަކުން ދަނީ ފްރާންސްގެ ވިޔަފާރިތަކާއި ދެކޮޅަށް އަޑު އުފުލަމުންނެވެ.\nކޮވިޑް-19: ފްރާންސުން އަލަށް ބަލި ޖެހުނު މީހުންގެ އަދަދު ރެކޯޑް މިންވަރަކަށް މަތިވެއްޖެ\nކޮވިޑް-19: ފްރާންސުން ރެކޯޑް އަދަދަކަށް މީހުން ފައްސިވެ، ޖުމްލަ އަދަދު 1.6 މިލިއަނަށް\nއޮކްޓޯބަރ 29, 2020 15:21\nﷲ އަކްބަރު ހާމަ ފިހާރައައް ﷲގެ ރަހުމަތް ލައްވާ ވިޔަވާރީގަ ބަރަކާތް ލައްވަށި އާމީން\nއޮކްޓޯބަރ 29, 2020 15:35\nއޮކްޓޯބަރ 29, 2020 17:06\nއޮކްޓޯބަރ 29, 2020 17:26\nސާބަހޭ ރ.މީދޫ ލާމަ ފިހާރަ އަށް.\nއޮކްޓޯބަރ 30, 2020 10:54\nރާއްޖޭގައި ވިއްކާ ފްރާންސް ބްރޭންޑު މުދަލުުގެ ލިސްޓެއް ބޭނުންވޭ. މިކަން ކުރެވޭނެ ހަމައެކަނި ބަޔަކީ "ވަގުތު" ނޫސް ކަމުގައި ދެކެން. ވަގުތުން މިކަން ކޮށްދީބަލަ.